text:
點解Savile Row嘅訂造西裝地位咁崇高?因為「傳統」二字.
一個男人,可以一世人都冇著過任何designer label時裝,但無論佢係咩年紀,做咩工作,有錢定窮,佢個衣櫃裏面,一定起碼有一套西裝.
如果你個衣櫃連一套西裝都冇的話,唔好好自豪咁喺度留言同我講「我冇喎」.你要好好咁諗一吓,你嘅人生究竟出咗咩問題?你未見過寫字樓工?你啲親朋戚友結婚喜慶從來冇請你去飲?你連俾人迫你著套老西去拜年/見家長嘅都未試過?
定係你連基本嘅尊重都唔識,連去飲/去見工/去見人「著好啲」嘅概念都冇?請緊記,「樸素」同「冇禮貌」係兩件事嚟㗎.
一個喺香港土生土長嘅男人,無論點都好,你個衣櫃,起碼有一套「單吊西」,不論價錢;呢點應該冇異議嘛?
西裝,其實係一種雅俗共賞嘅服飾.幾舊水喺MK荷李活商業中心買返嚟嘅係西裝,幾皮嘢喺Brioni買返嚟嘅又係西裝.西裝嘅價格,可以由幾百到幾萬,甚至過十萬;咁點解Savile Row嘅Bespoke Tailoring西裝會咁特別,咁殿堂級?
其實,一切都源自「傳統」呢兩個字.
Savile Row嘅西裝,的確係貴,但未算最貴.Tom Ford一套由另一殿堂級大師Ermenegildo Zegna代工嘅訂造西裝,就閒閒哋七八萬港紙起錶,Zegna本身嘅bespoke就兩萬美元起錶,Brioni bespoke都近兩萬美元;三者貴都過部份嘅Savile Row裁縫.
如果你要搵的話,你一定可以喺好似杜拜呢類有錢城市,搵到一啲用金線縫紉,配以足金金鈕,再鑲鑽石嘅西裝,價值幾十萬美元.呢啲可能係最貴嘅西裝,但唔會係殿堂級西裝.
價錢並唔係Savile Row成為西裝殿堂嘅原因.
SR之所以係殿堂,完全係因為佢嘅歷史,同埋佢對西裝嘅執著.現代西裝,基本上係Savile Row發明,同埋發揚光大.或者咁講,當部份SR裁縫開業嗰陣(最早追溯至十六世紀),Savile Row呢條街都仍然未成形,仲未係Savile Row.
喺十八世紀中葉,SR嘅其中一個元祖級裁縫Thomas Hawkes(亦即係Gieves & Hawkes嘅始創人之一)已經喺倫敦嘅上流社會搵食,佢嘅客人包括英皇喬治三世(即係打敗美國獨立戰爭嗰位).今時今日,你去Gieves & Hawkes shopping的話,你會見到佢哋有啲產品,除咗自己個名之外,仲會用「№1 Savile Row」作為招牌,代表自己喺Savile Row嘅元組級地位;呢個亦都係佢哋總店嘅地址.
就好似滙豐總行嘅「皇后大道中一號」一樣;呢個除咗係門牌之外,仲係歷史地位.
今時今日,仲有一定數量嘅百年老店,喺SR繼續經營.喺英國政界赫赫有名嘅Huntsman,Norton & Sons,喺紐約華爾街同Upper East社交圈子中有名嘅Anderson & Sheppard,以及Henry Poole & Co等等,都仍然喺SR屹立不倒.與此同時,bespoke嘅「新貴」,如Richard James,Ozwald Boateng及Cad and the Dandy等等,亦都加入SR Bespoke嘅行列.
「唓!有乜咁巴閉唧!我有錢,去Savile Row開間鋪,咪就係Savile Row出品囉!有幾難?!」
的確,有錢就是任性.你唔可以排除,「柒牌男裝」下個月喺SR租個鋪,然後出口轉內銷,話自己「胜利进军萨维尔街」(各位認字特警:簡體係專燈㗎).
先唔好講SR係位於倫敦西敏市(City of Westminster)嘅黃金地段(Regent St. 行落一條街),一鋪難求.就當你可以用錢喺SR租個鋪或者買個鋪做生意,但係要進入「Savile Row Bespoke Association」,真真正正成為Savile Row Bespoke嘅一員,唔係一味講錢就可以.
Savile Row Bespoke Association係由SR嘅元祖級店鋪喺2004年成立.點解做咗成百幾年生意,要去到2004年先成立一個咁嘅協會呢?原來,一切都係同質量有關.
話說SR嘅bespoke tailoring經歷咗百幾年嘅演變,亦都開始變得良莠不齊.有好多店鋪,由於要應付日益增加嘅訂單,開始忽略咗某一啲嘅裁縫步驟,或者喺有意無意間,開始偷工減料;SR嘅西裝質量開始下降.有啲SR店鋪,如Gieves & Hawkes,開始將業務重心由bespoke轉移到ready-to-wear,即係成衣西裝;將工序工業化同量產化,質素自然下降.
喺上世紀九十年代開始,SR bespoke開始飽受批評.最經典嘅應該係時裝界巨人Giorgio Armani對佢哋嘅批判,認為SR如今冇內涵只係「得個名」.因為GA本身係跟隨另一個殿堂級裁縫Nino Cerruti學藝,屬於「著紅褲仔出身」嘅業內人士;佢對SR嘅批評,可謂入木三分.SR再唔改變的話,可以話係前路黯淡.
SRBA成立,目的就係重新訂立bespoke tailoring嘅標準 — 一套行業嘅最高標準.只有符合資格嘅店鋪,先可以使用「Savile Row Bespoke」呢個註冊名稱.
究竟係咩標準呢?
- 所有訂造服必須喺Savile Row方圓一百碼內製造(唔好諗住掛個牌頭出嚟接生意,然後喺大陸/東歐/北非設廠.)
- 必須以首席剪裁師個別剪裁嘅紙樣去製造訂造服.(唔好諗住收埋一批陳年紙樣,倒模咁用電剪剪布,然後造好先改.)
- 整個製作過程均須由首席剪裁師監工.
- 起碼聘請一個或以上嘅全職剪裁或裁縫學徒.(呢個係承傳嘅問題,唔好搞到bespoke tailoring變咗夕陽工業.已故時裝設計師Alexander McQueen喺未入讀Central St. Martins之前,都分別喺Anderson & Sheppard及Gieves & Hawkes做過學徒.)
- 一套「兩件頭」西裝必須有不少於五十小時嘅手工製作時間.(港豬喺呢個位會話:「嘩!做兩日嘢就收幾千鎊,你唔好去搶!」首先,五十小時唔係兩日,以八小時工作天嚟計,五十小時就係六個工作天加兩小時.佢哋造一套西裝就五十小時,學點樣用五十小時去做一套西裝呢個過程,可能要十年;呢啲叫intangible assets.)
- 確保店鋪內有專業布料顧問在場.(120針嘅布料同180針嘅布料有咩分別?Cool Wool係冬天定夏天布?Boiled Wool究竟適合做咩款嘅西裝?呢啲都要專業人員嘅指導.)
- 最少須要有二千種布料「疋頭」供顧客選擇.(Ozwald Boateng冇螢光綠襯姣婆藍我著得唔高興喎.)
- 保留全套嘅客戶記錄及訂單詳情.(下次撥個輪就可以落新單,如果你冇脹爆的話.)
- 提供一流嘅售後服務,包括人手護理(sponging),洗燙,修補同埋衫鈕補配.(SR嘅訂造西裝,唔單止係一套衫,仲係藝術品,預你著過世;如果你冇脹爆的話.)
符合上述標準,先可以申請入會.但係批唔批,俾唔俾你用Savile Row Bespoke呢個招牌,都係協會說了算.符合標準唔一定得,唔符合標準就一定唔得.
除此之外,SR嘅bespoke tailoring仲有好多細節上嘅工序,都必須以人手製作,逐針縫紉(hand stitching),如:托裡,上袖,墊膊,開衩,駁領,串口線,上襟袋等等.就係呢啲一絲不苟嘅專業,令到SR嘅訂造西裝,一直都係最高級嘅標準.
你俾幾千甚至過萬鎊去訂造一套西裝,除咗買四碼布製作出嚟嘅成品之外,仲係買緊人哋百多二百年嘅經驗承傳,同埋一班專業人士嘅心血.
咁究竟喺SR訂造一套西裝嘅過程係點嘅呢?
我有幸喺2005年幫襯Gieves & Hawkes訂造過一套西裝,完成咗呢個bucket list項目.點解揀Gieves & Hawkes?因為佢係一眾SR西裝店當中,價錢比較「合理」,屬於「入門級」嘅一間.經某位英國時裝專欄作者朋友嘅介紹之下,我攞咗個折頭,三千鎊落樓.
喺預定度身時間之前一兩日,佢哋會有專人聯絡你,大致上係話你聽,度身當日嘅過程,同埋你著落去度身嘅衣著 — 千其唔好懶型咁牛記笠記落去度身,度得一定唔靚.雖然店鋪可以提供ready-to-wear嘅西裝同恤衫俾你著住嚟度,但最好都係著自己嘅西裝落去,俾師傅睇吓,究竟你鍾意乜嘢style嘅西裝.
鞋方面,最好著對你平時著西裝會著嘅鞋去度身,因為褲長同褲腳闊度差一分就一分,明明啱身都可以變吊腳.當然,最好就係襯返對oxford或者brogues,嚟個total look.
唔好諗住「顧客永遠是對的」,以為自己有錢就大乜晒(香港人嘅嘢,你知啦),去到點紅點綠.你要求師傅幫你造到條西褲仲窄過「現袋褲」,佢哋未必會刮你.唔係驚你著得唔舒服,係驚你著出嚟整臭佢個躲.
度身嘅過程同你喺香港造西裝大同小異,但係仔細好多;佢哋嘅顧問除咗提供意見之外,亦會嘗試去了解你對西裝嘅要求.呢次度身同時亦都係你嘅英文oral考試,因為真係好多嘢要傾.揀好布度完身定咗款式,一般等四至六個星期就要落去第一次試身.第一次試身嗰件西裝同呢篇文嘅開版相差唔多,基本上唔可以算係一件衫.
試完第一次約兩三星期後,你要試第二次身.呢個時候,套西裝差唔多成型;要修改嘅其實都係啲微細嘅details.(當時我住喺荷蘭,走轉倫敦同喺香港去轉深圳差唔多咁方便)
再過大約兩三個星期,tada!你嘅Savile Row bespoke西裝完成.整個過程大約八至十二個星期,視乎季節而定.有啲更高級嘅SR bespoke,可能要更長嘅時間(半年或以上),同埋更多嘅會面次數(最多可能四五次);當然,價錢亦會更高.
有幾間比較多海外顧客嘅SR店鋪,如Huntsman及Anderson & Sheppard,佢哋會有不定期嘅外訪,首席剪裁師同裁縫會去紐約或者華盛頓呢啲大都會,喺酒店嘅function room幫顧客度身,唔使佢哋飛嚟飛去.
大集團如Gieves & Hawkes甚至可以喺全球嘅分店(香港都得)度身,然後由倫敦師傅操刀.但如此一來,就唔係真真正正嘅Savile Row bespoke tailoring喇.
喺上一篇有關Armani西裝嘅文章中,有讀者朋友認為,以Armani嘅價位,喺香港都可以搵到頂級裁縫去度身訂造西裝,仲可能會平少少.
其實,曾幾何時,香港嘅裁縫的確係世界聞名.我老頭子每年都會去「怡安泰」或者「張活海洋服」(張國榮個爸爸)造返套「三件頭」.我有個年逾八旬嘅德國朋友,經常就同我提及六十年代佢喺香港造西裝,價廉物美嘅故事.
問題係,據我所知,由於成本高昂同埋缺乏接班人嘅關係,香港好多洋服鋪,除咗度身之外,其餘嘅工序,都會交俾大陸嘅廠去處理.西裝係好講手工嘅服飾,我甚至乎覺得,西裝嘅手工應該比布料貴.如果只係喺香港幫襯某個有名堂嘅師傅度身,然後俾大陸嘅工廠去量產式製作,咁就失去bespoke tailoring嘅神粹,只能算係made-to-measure.
其實只要合眼緣,我唔介意買一套幾百蚊嘅平價西裝,但我好介意啲嘢得半桶水,或者有形無神.


c: text/html

text:
2013年清境,台北自由行 – Day 4 (Part 2):上引水產
上引水產分為幾個唔同區域,雖然地方都唔細,但係由於今日遊客實在太多,所以場內顯得非常之擠迫.一進入上引水產見到嘅係由好多個水池組成嘅活海鮮銷售區,不過呢度並唔係遊客重點參觀嘅地方,所以人唔算太多.
水池旁邊嘅貨架上陳列左各式海鮮魚生,都係可以即時生食,不過價錢並唔係平.
離開左活海鮮銷售區,上幾級樓梯之後就係超市區,同一般超市嘅食品部差唔多,有各種生果蔬菜,當然亦有已經包好嘅壽司,魚生可以買黎食.
上引水產最受歡迎嘅係場內兩間食店,一間係食海鮮拼盤嘅快意鮮味吧,另一間係食壽司,魚生嘅立吞.當日嘅人實在太多,尤其係立吞,起碼要等一個鐘先有位.由於快意鮮味吧嘅流轉率比較快,所以我地同時係兩間取左籌仔,先係快意鮮味吧食左個海鮮拼盤,食完之後時間啱啱好,等一陣立吞嘅籌仔就到我地入座.
快意鮮味吧提供海鮮拼盤,呢度一樣都係冇位坐,全程企係度食.
我地只係要左一個標準set,有一隻鮑魚,兩隻生蠔,蟹腳等等,仲有沙律前菜,不過飲品另計.
顧名思義,立吞係一間立食壽司店,店面設係上引水產市場嘅中央,地方唔大企位唔多,所以要等較長時間先有位.
我地嘅Order
係上引水產停留左三個幾鐘,走嘅時候我地坐的士返去捷運站,不過呢個時候落起雨黎,所以只可以去信義區市政府站附近行下百貨公司同商場.
呢日係端午節正日,循例都要食下粽應節,所以行完百貨公司,我地就去左永康街鼎泰豐.新嘅捷運線開左之後係東門站5號出口行出黎就係永康街,好方便,只可惜呢條線唔可以直接到西門町,要轉車比較麻煩.
講黎奇怪,有幾次去台灣都撞正係端午節,呢次已經係第三次係呢間鼎泰豐食粽過節.
食完粽再入去永康街呢間維格買手信
當然亦都一定要幫襯呢間誠記嘅蔥抓餅啦,超好味.不過因為啱啱食完嘢冇肚食,唯有攞返酒店食.
返酒店食嘅點心 – 蔥抓餅+楊桃冰
落雨天唯一可做嘅只有去睇戲,原來今日係超人:鋼鐵英雄上畫嘅第一日,台灣同美國同步上畫,澳門要等多半個月先有得睇.今次選擇去國賓戲院睇.
– Day 4 完 –
Related posts:
- 台北西門町酒店推介
- 台北車站酒店推介
- 台北中山區酒店推介
- 台北廉價住宿推介
- 台中酒店推介
- 台灣清境民宿推介
- 住@台北西門町薆悅酒店(inHouse Hotel)
- 住@台北西門町頭等艙飯店(Airline Inn)
- 住@台北寶格利時尚旅館(Burgary Hotel)
- 住@台北丹迪旅店-天津店(Dandy Hotel Tianjin)
- 住@台北馥敦飯店-復北館(Fullerton Hotel North)
- 住@北投倆人旅店(Hotel Double One)
- 住@台中碧根行館(Beacon Hotel)
- 住@台中公園智選假日酒店
- 住@清境香格里拉音樂城堡
- 台灣iTaiwan免費Wifi開放遊客申請
- 如何申請台灣7-11 免費wifi帳號
- 2013年清境,台北自由行:

robotstxt: allowed

filter: keep


text:
我上一個blog距離依家我諗都半年有多啦~因為做左人地呀媽後真係冇咩時間可以做到自己野,但之後我會勤力d update大家!呢一次好想分享一下呢半年入面自己既改變,做左人地呀媽之後個個改變大到自己都驚呀!
1.自然醒
人人都話做左人地呀媽之後自然醒係一個恩賜,我想同各位準媽媽講係真架!!!!自從呢個小朋友係我個肚出左黎之後,自然醒呢一樣野就離我而去.坐月既時候唔好話睡到自然醒呀,半夜你想瞓一教好既都好難好難,何況自然醒呢~Marvin好錫媽咪,未到個半月既時候已經唔洗飲夜奶啦,所以媽咪就叫做有覺好瞓,但自然醒就一排都未肯返黎我身邊啦!(有d野我想補充既係:我每一朝起身都見到我個位豬隊友瞓到好似隻豬咁,個一刻我好羨慕佢~)
2.自己既時間
自從Marvin唔洗食夜奶之後我既生活開始變得輕鬆左d,因為每一晚要起身餵夜奶係一件好好好辛苦既事.因為唔好以為淨係餵一餵奶好快就可以瞓返,因為事實往往唔係你諗得咁簡單,你餵完奶,又要掃風(Marvin係一個好難掃風既小朋友,我試過不停咁掃掃左9個字先掃到出黎),之後又要換片,再之後又要泵奶.呢一連串既活動過後你就可以瞓一個鐘,因為你整完呢d野之後已經3個鐘,瞓一個鐘之後你又要餵第二次奶.日頭既時間你淨係想瞓教,仲講咩自己既時間呢~所以Marvin冇飲夜奶之後,總算有自己少少既自由時間.
生完之後記性真係差左好多好多,以前我記性都真係幾好,生完之後我真係成日唔記得「自己」野.我成日同Marvin出街,佢既全部野我都記得一清二楚,從來都冇帶漏佢既野.反而我自己同老公既野就成日唔記得,之後我發現左一樣點解生完會記性差左既原因.因為自從生完之後,無論你個腦或者係你既專注力都會去哂bb到,就算瞓著左我聽到少少聲,我都會望下係咪Marvin醒左,出街街自己帶漏野唔緊要,帶漏左BB d野真係好緊要.所以我地生完唔係記性差左,係我地要兼顧既野多左好多好多,個腦入面要記好多好多野,專注力都用多左好多.
4.身型同外貌既改變
自從有左呢個小寶貝之後我既身型真係改變左唔少!真係由一個100磅多少少既女仔變左120-130磅既小肥妹~生之前嗰個都話你咁後生好快就會瘦架啦,呢一句係好好安慰人既說話,但現實往往係殘酷既.我本身都想順產既,但因為開唔到既關係,所以變左開刀.生完諗住做下運動,點知個個都話開刀唔可以咁快做運動,我就一直係到等,等到依家半年先可以跑下步.生完我係有去紮肚既,但如果你諗住紮左10次佢會瘦,或者可以好似廣告咁,係唔得既~(可能只係得我唔得,其他媽媽可能成功)到依家做返運動啦,個人真係可以瘦返.但係個段岩岩生完又腫又肥既時間入面,我成日都同我老公講,我依家咩衫都著唔到好醜怪!我老公真係一如既往不停咁安慰我,好多次都會同我講:其實瘦左好多架啦,慢慢黎比心機做下運動,好快就好瘦.接受同改變係一件好難既事,何況嗰個女人都注重自己既外表,但我相信做左媽媽之後,係冇一樣野會難到大家既!
5.夫妻之間
夫妻之間既改變係我冇預計過既一環,因為生左Marvin之後我既中心點就由我老公轉左去個仔到.我坐月既時候係我最感到困惑既時間,當時我問我既陪月,我話我對我老公有一種好陌生又好熟識既感覺,係我之前從未有過既感覺.陪月姨姨就對我講:因為我見到你比哂自己既愛同埋專注係BB到,可能你老公都有呢種感覺,不過佢冇同你講,你可以問下佢有冇呢個感覺.陪月姨姨一講完我好似比佢點通左咁,咁我當晚等我老公放工返黎我就問佢啦,原來佢一直都覺得唔開心,因為自從個仔出左世我好多時所有野都係比左個仔,完全忽略左我老公.後知後覺,我即刻分返d時間比老公,比佢知道我唔係淨係顧住個仔.各位準媽媽同媽媽記得唔好忘記身邊既老公,其實佢地默默為你同呢一個家付出好多,將心入面既愛大聲講比老公知,等佢開心一下.爸爸其實就係呢個家既第二個小朋友,當佢小朋友咁錫,佢一定會好開心!
==============================
Text & Photos:Doris
(誠徵Bloggers!)想分享你的懷孕及育兒日常?請將投稿連同約40字個人簡介和近照一張,電郵到: [email protected],我們會幫你開設個人專欄,文章經編輯部潤飾後更有機會刊登在FB專頁,快點踴躍投稿吧!


text:
2015年韓國首爾+釜山賞櫻之旅(Day 4)上 – 釜山掛法櫻花隧道,坐巴士去鎮海
今日係2015年4月1日,係為期十日嘅鎮海軍港節嘅第一日.今次首爾+釜山賞櫻之旅為嘅主要都係去鎮海睇櫻花,所以今日係今次旅程最重要嘅一日.
尋日釜山落好大雨,天氣預報今日應該都會有雨落,所以都好擔心今日賞櫻嘅行程去唔去得成.一早起身落床第一件事就係睇下窗外點情況.都OK喎,雖然個天仲係陰陰地,但起碼雨唔大.
街上面都仲係濕濕地,但唔擔遮都可以.
出發前先食返個早餐先.豬肉湯飯係釜山其中一樣名物,尋晚行BIFF廣場嘅時候已經留意到有間食豬肉湯飯嘅舖頭,今朝早餐就試下.
認住門口呢隻豬,要行樓梯落去.
味道清清地,都真係幾唔錯,好好味.兩個豬肉湯飯盛惠14,000won,即係7,000won一個.
食完早餐開始出發去睇櫻花啦.雖然我哋有KR Pass坐火車唔使再俾錢,但係由於釜山同鎮海之間冇火車直接到,要轉車,再加上火車班次少,坐火車的話既麻煩時間又會用多D.所以我哋採用最直接同方便嘅方法,就係喺沙上嘅西部巴士總站坐巴士去鎮海.而且喺沙上仲有一個好正嘅櫻花隧道,比鎮海嘅櫻花仲要靚,坐車之前可以順道先去睇睇.
沙上距離南浦洞比較遠,坐地鐵要喺西面轉一次車,大約要坐40分鐘先去到.
去掛法櫻花隧道最近嘅地鐵站出口係3號出口,如果係直接去西部巴士總站,5號出口都可以,亦有地下通道連接巴士總站隔離個商場,穿過商場可以直接入到去西部巴士總站嘅售票廳.
到咗韓國三日其實都未真正見到過櫻花,所以今日心情好期待.喺沙上站行出路面,嘩!有櫻華啊.街邊嘅都已經咁靚,櫻花熱點嘅應該唔差啦,總算冇白行.而且個天已經唔再落雨,真係俾足面.
嚟到沙上我哋唔係即刻坐巴士去鎮海,而係先去附近嘅掛法站睇櫻花隧道.掛法站係個輕軌車站,由沙上地鐵站3號出口行過去大約700米,行10分鐘就到.如果唔想行路,亦可以係沙上地鐵站旁邊呢個輕軌沙上站坐一個站去掛法站.
我哋用腳行去,所以喺3號出口跟住輕軌向西行.
沿途會經過西部巴士總站
好快就見到掛法站啦
從車站下面呢個扶手電梯上去掛法站
再沿呢條行人天橋過去
喺行人天橋上面望過去已經可以見到馬路中間條步行徑上嘅櫻花啦
行人天橋上有樓梯可以行落去步行徑
嘩,步行徑兩邊種咗超多櫻花樹,密密麻麻真係好有櫻花隧道Feel.今日應該都算係滿開期,但地下已經開始有D飄咗落嚟嘅櫻花花瓣.呢條步行徑好長,不過望落去每段嘅景都一樣,就係櫻花隧道囉.因為唔係太多人嚟,所以感覺好寧靜,又唔使同人爭位影相.
下面係掛法櫻花隧道嘅位置地圖
睇完掛法櫻花隧道之後,行返去西部巴士總站坐巴士去鎮海啦.
先入去售票大堂買車飛,大人每位只係5,100won.鎮海個英文名係Jin Hae,買車飛果陣用英文拼音講就可以啦.
去鎮海嘅巴士喺17嘅泊位,由呢度出去.
巴士冇劃位,所以要排隊上車.軍港節期間巴士班次都好密,上唔到車等下一班都好快.
順便一提,由西部巴士總站去鎮海嘅巴士會行經掛法櫻花隧道,而櫻花隧道會係巴士右方,所以記得要坐右邊座位,即係上車個門口果邊.
Day 4 未完,睇埋Day 4下半Part,或者返回2015年韓國首爾+釜山賞櫻之旅目錄.
相關文章:
- 住@首爾明洞Loisir Hotel Seoul Myeongdong
- 住@首爾明洞天空花園酒店
- 住@首爾明洞王子酒店
- 住@釜山Hotel Aventree Busan(亞雲樹酒店)
- 首爾明洞酒店推介
- 韓國外國人專用火車通行證KR Pass
- 韓國MobilePOP Pocket WiFi Router使用分享
- 如何網上預約首爾昌德宮秘苑導賞團門票


text:
屙尿.
特別鳴謝:Austin 訓身演出經典屙尿場面.
今日想講既係屙尿既問題,亦係好多新手﹑中手﹑老手主人經常會關心既問題;亦係攻擊問題以外最經常令主人想搵 trainer 既原因… 今日講既唔係訓練方式,而係唔同既屙尿.
正常既屙尿,可以分為三種:「堅系屙尿」﹑「興奮到瀨」同埋「霸地盤式 Marking」.
堅系屙尿即係… 急就要屙,無野可以唔明.而 marking 就係一種地域性既行為,可以係霸地盤﹑亦可以係話比同類知自己係呢到出現過既方式.一般都係聞一聞有味,然後就屙返少少.所以主人成日話:「佢屙清無晒尿唔會再屙架喇」,呢到只係岩左一半,佢的確唔會再屙尿,但佢一樣會 marking.過份沈迷 marking 既狗係無晒尿﹑屙到出晒血都仲可以 mark 緊.
一般教式佢屙尿,唔代表已經教識埋佢要係正確位置 mark,係兩樣野來的,但教法基本上一樣,只係佢地係兩樣野所以要分開教兩次.
至於興奮到瀨,一般係未成熟既幼犬都會有的,但正常一歲多就會慢慢減少同消失.假如狗狗去到兩三歲都依然有呢個情況,就可能要帶去睇醫生檢查了.假如只有全部主人外出後返屋企時先會興奮到瀨,就要留意會唔會係分離焦慮既問題.
跟住講下「屙錯尿」.對於狗來講沒有對錯,只係對人來講先有對錯.不過一般屙錯尿都可以又分幾種原因:
1. 真係未學識屙而屙錯
一般幼犬或無學過室內去廁所既狗,真係可以唔識的.而你要做既純粹係諗辦法幫佢設計一個點樣屙都一定岩既環境同埋規律,然後把握正確既機會進行大獎.重覆就會成功.做錯就當無事發生.
2. 尋求主人關注
有部份狗主人完全無做任何 enrichment 亦都有時會完全無時間理佢.當狗太悶又想人理佢果陣,有時就會因為壓力爆煲而屙錯左.第一次屙錯後主人往往都會理佢﹑鬧佢﹑或者打佢,然後佢就會學識「屙錯的話主人就會理佢!」打鬧都係一種關注,對於完全缺乏關注既狗來講,你理佢就已經夠,唔理你點理.如果係呢類既,請你多少少理下狗仔,或幫佢做好 enrichment,等佢有其他方式解悶.
3. 身體出現問題
假如狗仔已經好穩定咁學識廁所,有一個既定模式,而係陪伴佢既時間同埋環境亦唔悶,跟住佢有朝一日突然屙錯尿,咁狗仔有極大機會身體出現左問題,唔舒服令佢會屙錯或忍唔到尿.如果你既狗有出現突然屙錯既現場,係尋求任何訓練或解決方法之前,都應該帶佢睇獸醫同佢講聲做個檢查的!
行為往往反應身體狀況,有時忽略左呢類初期訊號,夾硬企圖用任何方式訓練佢去返岩的話,都係殘忍的.先排除身體狀況,再諗訓練.
4. 焦慮
假如身體狀況影響被排除左的話,剩低你要諗既就係焦慮問題.分離焦慮﹑環境焦慮等等,全部都會令狗屙錯尿的.而呢種屙錯尿,只要背後情緒唔能夠解決,就係近乎修正唔到的.亂屙尿都係一種表達焦慮既轉移行為.
就算係用正向式或高壓式既做法去處理 displacement urination,初期會有效,但好快就會見到大反彈,比之前惡化好多.
屙尿都好有學問,但慶幸既係而家無論正向與傳統既訓練師,都會叫人係狗仔屙錯尿之後唔好作任何打罵,最好就選擇當無事然後默默清理.
多留意狗仔既狀況,佢地唔識用語言話比你知佢唔舒服或佢好不安,但佢地既行為可以話到比你知.主人唔學唔留意的話,仲有邊個會理佢?
標記:


text:
東方荷李活 尖沙咀星光大道
喺2011年,曾被CNN評選為全球最令人失望景點第2名嘅就係香港星光大道.當時被評為過於商業化,過多嘅影相攤檔,而且太多中國旅行團又缺乏讓遊客休息嘅地方.事隔10年,星光大道經過翻新工程,唔知而家嘅情況會唔會有所改善呢?
星光大道係仿傚美國荷里活星光大道建造,2004年星光大道開幕,至2013年關閉並翻新,全新嘅星光大道喺2019年初重新開放,以表揚香港影視業界嘅傑出人士.獲資格嘅影視代表者,就可以留下芳名同手印,以作加冕.
早期嘅星光大道,掌印直接刻入地面.直至翻新後,移至海旁欄杆,除咗方便大家影相,同時加入唔少數碼元素,用手機掃瞄QR Code,仲可以睇到相關嘅電影短片.而未有留有手印嘅藝人,介紹版面會以星星砌成佢嘅嘅樣貌.
而家嘅星光大道設有115名影視業界,台前幕後代表者嘅牌匾,據講呢度可以增加至1000塊紀念牌匾,唔知你鍾意嘅藝人,又有冇出現喺呢度呢?
除咗牌匾,星光大道亦放置多尊造型塑像,包括香港電影金像獎銅像,李小龍銅像,麥兜銅像,以及梅艷芳銅像,以高度表揚佢哋對電影業嘅貢獻.
除咗能夠同偶像有親密嘅手印接觸,星光大道嘅另一個賣點當然係維港嘅靚景啦,特別係放煙花嘅時候,星光大道更加係水洩不通,大家都會一早嚟到霸定靚位欣賞維港煙花匯演,堪稱係全香港睇煙花最靚嘅位置添.
世界各地/香港景點門票邊度買至平?
–> 詳情請睇:https://wp.me/p8vzXP-6G <–
星光大道 Avenue of Stars
地址:九龍尖沙咀海濱花園
(記住Like同Share畀朋友)
想緊貼A姐M佬嘅吃喝玩樂資訊,快啲Follow埋下面嘅Channel啦!
Facebook:A姐M佬 玩樂日記
Instagram:AandMDiary
Openrice:A姐M佬
大眾點評:A姐M佬
Trip Advisor:AandMDiary
Youtube:A姐M佬玩樂日記
報料或合作:keepintouch@aandmdiary.com


text:
9 MARCH 2015(MON)
今日去帶左小小豬返學之後,我就去左鰂魚涌公園一轉,因為想去搵下傳聞嘅鬧市中的櫻花樹.今日一見,比我係網上相片見嘅靚好多呀~
其實初時係網上知道鰂魚涌公園有一棵櫻花樹時,我都已經好想去睇下見識下.因為除左N年前蜜月旅行係日本見過一次之後,都冇見過櫻花,原本都有考慮過入長洲睇櫻花,不過大肥豬又冇依個興趣,所以一直都只係得個"諗"字.
既然知道係咁近嘅地方有得睇,當然想去觀摩下,見今日天氣都幾好,所以就去睇/影一轉啦~
其實全場都只係一棵櫻花樹,不過就俾好多人圍,個個都想影靚靚櫻花~
當然我係其中一個圍佢者,唔覺唔覺我都對住依棵櫻花樹影左半個鐘,自己都覺得有點傻,不過咁靚嘅櫻花,真係影多啲都唔會覺多呀!
遠睇就好似唔多覺靚~
不過唔同覺度睇,真係好唔同,啲櫻花好靚呀~
除左我地之外,都有小蜜蜂對櫻花好有興趣哦~
就連平日唔多鐘意影花嘅大肥豬睇完啲相之後都話啲櫻花靚,仲讚我影櫻花嘅角度攞位唔錯添,真係聽到我有啲飄飄然.當然比起專業人仕我啲櫻花相都可能係差好遠,以一個師奶仔嚟講都算OK啦,不過最重要係自己同身邊人都覺得靚就夠啦!
我自己就覺得影得好靚,你地覺得呢?.....呃下我都好呀....哈哈哈!


text:
「過節」
今年真係好似無乜嘢過中秋嘅心情,雖然係自己嘅農曆生日,但係諗起以前細個同屋企人過中秋,心情又再一次低落.前嗰排先至講緊中秋節去邊度做節,真係無諗過今年會少咗爺爺同我哋一齊過.其實有時唔知點解會記得以前細個時候嘅嘢,因為真係好細個,應該係無乜記憶,但係就記得大家會上屋企嘅天台慶祝,玩燈籠.或者開心嘅嘢真係會記得一世,就算幾細個都好!
「中秋」
一年容易過中秋,時間真係過得好快,真係唔知有幾多年無同個阿爸一齊過.今年因為要處理爺爺嘅事,所以難得可以三代同堂過今年嘅中秋節.今日嘅天氣真係同自己嘅心情一樣,都係天陰陰,重要落係大雨.好似真係咁多年嚟都無試過中秋節嘅天氣係咁差,就連個月光都基本上係睇唔到.不過唔緊要啦,只要一家人齊齊整整食餐飯就已經心滿意足了!
「燈籠」
上年郭大少仲未知道乜嘢係中秋節,仲未識得玩燈籠,不過今年就知道乜嘢係月餅同燈籠.希望下年天氣好啲可以同佢一齊出去賞月,玩下燈籠,不過就應該未可以玩蠟燭,始終都仲係細,有啲危險.而家啲小朋友過中秋真係同我哋細個嘅時候好唔同,啲燈籠都已經用晒電嘅.當然就安全啲,不過就唔會經歷燒燈籠搞到唔開心嘅經歷.相信好多人細過嘅時候都試唔少.
Also published on Medium.


text:
27 DECEMBER 2013(FRI)今日大肥豬帶我地去一個新地方玩,就係去九龍城單車公園踏單車啦~
如果唔係大肥豬帶我嚟,我都唔知道市區有一個咁完善嘅單車公園~
單車公園環境好之外,我覺得最好就係單向行駛,唔洗怕啲單車周圍穿插,十分安全,所以在場都有好多一家大小嚟玩呀~
如果想玩少少花式,都有一個指定位置,唔會阻擾到其他嘅使用者呀~
公園內都有單車租借服務,我地租左一部成人單車都係$30一個鐘,我覺得都算抵,起碼可以方便我地唔洗帶住部大單車周圍去嘛~
簡單介紹完之後,就到我地玩啦!雖然都有啲係俾小小豬踏嘅單車,不過由於係第一次玩關係,所以都係租左部有尾坐嘅成人車,等小小豬先做乘客,感受吓先啦!
好啦...出發啦!大肥豬先嚟同小小豬講解吓先~
佢地兩父子就咁係單車公園入面踏左一轉,我就當然係企定定等佢地啦~
踏左一轉之後,大肥豬話佢攰攰地,但小小豬又想繼續玩,所以我地就慢步推啦~
睇吓個傻豬仔坐單車尾都坐得幾開心~
我地三口子都行左兩轉左右,當然小小豬坐左咁耐,佢又點甘於只做乘客,所以就俾做一陣司機啦~
哈哈哈...小小豬係唔係好有型呢~
原來一個鐘嘅時間真係好快過,小小豬做司機玩左幾轉之後就夠鐘啦!
不過,依度又咁方便,所以我地都會成日嚟玩,下次可以試吓俾小小豬自己踏呀!最衰我就唔識踏,如果唔係就可以陪佢地一齊玩,唔洗企定定等佢地啦!


text:
「習俗」
其實所謂嘅「十二朝」就係嬰兒出世嘅第十二日.而根據傳統習俗,所有親朋戚友都要等到「十二朝」之後先可以去探個媽媽同個初生嬰兒.咁點解係十二日呢?我諗真係無人知,不過有一樣嘢肯定嘅就係要等孕婦產後休息多啲.因為一般生產完之後體力都會比較差,而初生嬰兒亦都比較脆弱.所以要應酬一大班人嘅話真係未必頂得順,尤其係頭幾日要捱更抵夜照顧個初生嬰兒.
「今日」
今日係郭大少出世第十二日,亦即係話今日就係「十二朝」啦.不過老婆嚟嘅日仲係痛痛地,希望佢快啲可以好返啦.而今日老婆試咗之前煲落嘅薑醋仲話好好味.不過我仲未食過啲豬腳同蛋,但係試咗啲醋就真係幾好味.但係老婆因為開刀,所以暫時唔可以食啲薑住.其實唔講都唔知「十二朝」原來有好多習俗,又碌柚葉洗身,剃胎髮,派薑醋,煮雞酒,真係今時今日先知!
「原來」
寫寫係今日篇文嘅時候先發現原來寫到第三百一十六篇.咁有乜咁特別?因為我同我老婆係三月十六號結婚囉!有時都唔知係咁啱得咁橋,好多嘢都好似整定.不過而家一家五口,都慢慢適應緊嚟個新成員.我諗嚟刻我老婆應該希望快啲坐完月,事關佢無得沖涼同洗頭.同埋今年因為要坐月,無得出去慶祝生日.唔緊要啦,等你坐完月,我哋三人行去慶祝下啦!


text:
個結果都唔錯
而家做緊整理
聽日應該出到個開箱report俾大家
個title,會唔會變事實呢
同時今日真係好多立雜野睇到
首先
之前話小嶋個東海堂月缾廣告係youtube有花絮睇啦
希望大家睇到果陣佢仲未俾youtube殺啦
好pure呀(´∀`*)
另外呢
又公佈埋有華除左じゃんけん大会唔參加之外
連東京ドームconcert都唔參加
如果要放棄咁多機會去搏一個舞台出演成名既機會
其實值唔值得呢
我都唔知
但係我覺得如果係好有AKB既心
東京ドーム個concert係佢地每一個人既夢想
點解會放棄呢
我覺得以歌手為目標既有華
轉向舞台發展
好突然
亦令我對佢對唱歌同自己既夢想堅持呢點
抱有懷疑
今次係絕對留下負面印象
NMB新歌virginity@HEY!x3已睇
我個人觀感同日本fans一樣---不評
NMB個人感染力,人氣連連上升之下
歌既質素就連連下降
吉本要留,不過可以考慮下轉離LOL睇下曲風有冇得轉下啦
*肥秋成日填不雅辭彙都係原兇之一呀!
仲有,今晚既A公演前田敦子生誕祭冇前田敦子
勁呀
TGSK係咪抄我idea
我原本諗住聽日我既某位朋友生日
聽到佢冇人約
我決定搵齊人,唔約主角出去慶祝佢生日
完全係我既idea黎
最後,無聊野
今朝睇blog見到
まなつXスイカベイビー
同前田講到野之後
下一個任務係要同うなちゃん正常地對談呀
加油
麻友隻C盤好吸引,買唔買好呢


text:
蕃坊
蕃坊係唐,宋時喺廣州,泉州,杭州設嘅外國僑民居留地,多係阿剌伯人同波斯人,設有教長,審判長來管理僑民,又叫番坊,蕃巷,蕃嘅意思就係外國.
史改
唐朝嘅時候,中國同西域關係冇咁好,時不時打仗,令陸上絲綢之路式微,於是海路取代陸路成為來華通商嘅重要路線,同時當時航海技術亦發達過從前.呢個時候阿剌伯帝國興起,佢哋重商,而唐朝國家開放,於是從中國到南洋,波斯灣地區形成咗六條定期航線,全部從廣州出發,其中最出名嘅係「通夷海道」,於是首先廣州有外國人居留.喺唐高宗顯慶六年(西元661年),喺廣州設市舶司,總管海路邦交外貿.
因為當時嘅船係帆船,為咗順風順水,行船要睇季風變化,於是外國嘅商人,使節往往要喺中國住幾個月先走得,噉呢段時間內佢哋要食宿,採購,為咗方便管理,亦都出於華夷之辨嘅觀念,政府唔想外國人同唐人混居,驚會擾亂當地,於是喺唐開元二十九年(西元741年)喺廣州城外劃咗笪地畀外國人住,叫做蕃坊,設蕃坊司同蕃長來管理.
此外泉州喺城南設蕃坊,而杭州設喺城東清泰門內.
啲外國僑民保留咗佢哋嘅語言,穿着,生活習慣,宗教信仰,因為多數係來自中東,所以有清真寺同清真市場,泉州嘅聖友寺,廣州嘅懷聖寺都係舊日蕃坊嘅清真寺,其中廣州懷聖寺係中國現存最早嘅清真寺,佢入口石匾寫嘅阿剌伯文意思係「中國第一間清真寺」.
唐代廣州蕃坊有12萬到20萬僑民,後來黃巢起義攻打廣州,由於蕃商有錢,啲人仇富排外,爆發廣州大屠殺,幾乎殺盡20萬僑民.
到宋代蕃坊重新興盛,令蕃坊設有專供外商交易嘅蕃市,以及蕃學(僑民學校).後來宋元時期定居廣州嘅蕃商成為今日廣州回族嘅祖先.
元代時廣州地位畀泉州取代,蕃坊亦隨之衰弱.
唐代時蕃商中波斯人最有錢,到宋代係阿剌伯,嘉定年間蕃商曾出資修泉州城.
管理改
裁判上,唐代根據唐律疏議:「諸化外人同類相犯者,各依本俗法,異類相犯者以法律論」,呢個係官方懷柔遠人政策,並非特權;明朝就一概以大明律法論,冇中外之別.蕃坊有蕃長一個,由中國官府從蕃坊居民中挑選一人任命,蕃長嘅衣冠同中國官員一樣.
廣州蕃坊改
廣州蕃坊呈長方形,以懷聖寺為中心,東到米市路,朝天路,西到人民路,南到當時珠江邊(今日惠福西),北到中山六路.
今日蕃坊範圍內嘅路名都係同當時蕃商相關,有啲名甚至係用阿剌伯話起嘅,後來用漢字記低.


text:
ViuTv新劇《婚內情》今日(29日)舉行發布會,男主角由很久沒有演戲的陳錦鴻飾演,而女主角則由鄧萃雯飾演.提到故事主要探討現代愛情故事,問是否很多親熱戲?陳錦鴻直言:「其實今次身體接觸係需要,更加開心係我已經好多年冇拍劇,同埋可以同咁多靚女拍感情戲,喺屋企講唔到嘅事可以拍戲講出嚟.」
ViuTV新劇《婚內情》今日(29日)舉行發布會.(陳順禎攝)
提到陳錦鴻和鄧萃雯今次屬首度合作,問陳錦鴻會否覺得雯女有一種壓迫感?他笑言:「其實每一個女性對於我嚟講都好容易接近,因為我屋企本身全部都女人,屋企有兩個家姐兩個細妹及一個媽媽,而爸爸好早走咗,所以我好習慣同不同女性交往,佢哋唔會俾到壓力我,我係好想照顧佢哋,好想同佢哋好好相處,所以呢個就係監製搵我原因.」
至於鄧萃雯在訪問中便分享了一件事情:「其實我想講拍呢部戲點解會咁有氣場呢?就係因為身邊冇一啲可以頂到事嘅男人,自己頂得多就會變女強人,咁而家身邊有一個處理得到事嘅男人,我就可以變返普通女人.」了解雯女便會知道雯女對接劇也是很高要求,問到是什麼打動到她?雯女指ViuTV找她時候是很有誠意:「其實講劇本嘅時候,我諗諗我真係好似未演過呢類型嘅戲,橋段都真係估佢唔到,同埋婚姻對我嚟講都係幾好奇,除咗演之外我仲可以探討下,而家手到拿來嘅角色我唔會再去演,首先我唔知道做老婆係點,加上呢個仲要係不一樣嘅老婆,估佢唔到,所以聽故時候已經覺得好好,呢個係最大吸引力.」
鄧萃雯指角色能夠為她帶來「不一樣老婆」的體驗所以才接拍《婚內情》這套新劇.(陳順禎攝)


text:
上兩個月,我連續拔佐四隻智齒,分為兩次,一次一邊上下兩隻.我係因為今年打算備孕,所以想做一個孕前嘅口腔檢查,驚孕期嘅時候牙齒發炎.
霖唔到一檢查就出佐問題!我本來係因為左下邊智齒有d唔舒服,可能係過年果陣大魚大肉嘅原因.果度唔舒服以前都有,但係唔咩好痛,就係食嘢嘅時候會有異物感,按牙齦會痛,唔理佢嘅時候就冇感覺,如果痛嘅話過翻one week就自己好佐.所以去檢查牙嘅時候都冇霖住拔牙,因為我下邊嘅智齒一D都冇出來,都係埋伏牙,所以我根本唔確定下邊由智齒.尤其係右邊,咁多年我都冇咩感覺.
建輝口腔係經我friend推薦嘅牙科診所,霖住假如要拔牙嘅話,珠海果邊拔牙價錢會平過本澳好多,最主要係提前book嘅話免問診金,檢查費同報銷車費,仲可以九折優惠.
到佐之後,醫生check之後話我左邊有阻生智齒,右邊要拍片先可以睇到.所以護士姐姐幫我拍X-ray,拍完我就睇到醫生同護士姐姐都皺眉頭,當時我心就驚驚哋.醫生講我兩邊都有埋伏牙,左邊嘅牙已經向前邊嘅第二磨牙靠攏,再長就有蛀牙嘅風險,仲會擠蔑前邊嘅牙.右邊嘅智齒比左邊嘅智齒仲麻煩,因為智齒係橫著長係牙齦入邊.
所以我當時就決定先拔左邊嘅阻生智齒.拔牙過程中醫生都同我講唔曬緊張,每個拔牙步驟都問我嘅感受,話如果我痛嘅話就同佢講,唔曬驚.全過程我嘅腳一直係度震,根本控制唔到......因為我已經好幾年沒去過醫院,大學之後連鹽水都冇吊過.
好開心嘅係,16分鐘之後,我嘅兩隻智慧齒都落佐地.出乎我嘅意料,喜極而泣!我都沒感覺到牙痛,除佐打麻藥有點脹痛,當時都聽到醫生同護士將上牙長嘅好長,下牙縫佐兩針,全程都可以聽到電鋸聲,仲聞到焦焦d糊味,上牙應該用嘅係原始方式,敲擊兩下感覺都要腦震蕩,幸好兩下子上牙就脫埋.
總之好順利!!醫生叮囑我24嘅小時冇刷牙,可以冷敷面,麻藥退佐之後可以吊水,唔嚴重嘅話食藥就可以,睇起來對自己嘅技術仲係好自信嘅.
翻佐本澳之後感覺仲可以,就係有d麻麻哋,吃佐消炎藥之後,拔智齒嘅地方都唔咩幾痛,就係有d拉扯痛,吃佐止痛藥之後就冇事la.
所以呢度要話俾大家知,孕前一定要做智齿檢查.
相關推薦:
《孕婦必讀,孕期生智齒點辦? 》
《乜系智齒,智齒疼點辦?》
護牙小tips
hospitalzh
下一篇:記第二次拔牙!孕前智齒檢查嘅好處多多(二)


text:
騙徒手法層出不窮!狗公大解構:如何引誘女生走進愛情陷阱?
香港地雖然女多男少,但女仔嚟講,只要你個樣唔太差,身材唔太極端,或者唔係有交際問題,基本上你都有機會遇過狗公.雖然好多女人都遇到狗公,但唔係個個都有機會俾狗公Flirt過 (都唔知係好事定唔好事),所以今次不如講下狗公點Flirt女.
溝女固然有好多嘢可以做:送花,送手袋,揸車接送......唔同身家嘅男人,有唔同嘅送禮層次.但大家需要知道,做狗公並唔係高富帥嘅專利;用錢嚟氹女落搭,極其量只係用錢買女女,實情係低級狗公.橫觀市面上好多食女嘅人,其實都係冇乜錢,食軟飯,奇貌不揚;在小弟而言,呢啲先係真正高手.究竟佢哋係點樣引女上釣?
高級狗公有個共通點,就係把口好叻.無論係面對面,抑或用文字溝通,都可以不知不覺間將女女玩弄於股掌之中,而家我哋一齊嚟睇睇騙徒嘅手法:
《一》外表開朗,內心孤獨
唔係話有以上特徵嘅人都係狗公,不過好多時狗公都會營造出以上感覺.喺一大群朋友入面,識得搞笑搞氣氛,往往都可以成為女仔眼中嘅風頭躉.得到女生注意之後,喺更深入嘅對話之中,慢慢透露出孤獨,落寞嘅氣息;對比表面開朗嘅性格,反差嘅感覺往往可以令女生加倍同情,想了解多啲佢哋嘅故事,無意中墮入咗狗公嘅(虛假)故事當中.
《二》講啲唔講啲
出色嘅狗公,唔會將自己嘅孤獨一次過講晒出嚟,而係會逐啲逐啲,好似擠牙膏咁放料畀你.咁做有三個好處,第一係可以顯得更傷心,因為一次過自爆成個故仔嘅感覺太假,傷心嘅人理論上亦唔應該太清醒,而且故事容易有Bug;第二係編寫故事嘅時候,可以藉住你嘅提問,填補返故事嘅Bug位.
第三個好處亦係最重要,就係可以吊癮.溝女嚟講,無非都係Supply And Demand嘅問題;當女仔未有Demand,男人就一次過賣晒故事出去,根本就係過度Supply.但當狗公燃點起你嘅好奇心,吊癮嘅感覺就相當難受,一直需要有男人嘅Supply,聽到故事嘅下一集先舒服.不過呢個時候,狗公當然已經暗中放出新線索,好似煲劇咁樣,繼續吊你癮.同煲劇唔同嘅係,正當女仔以為自己成功旁敲側擊,慢慢窺探男人嘅內心,原來已經暗暗墮入狗公嘅圈套.
呃蝦條方法有太多,一篇文自然講唔晒.下次我哋將會Focus喺女生嘅弱點,再解構狗公點樣描準呢啲弱點並且進行攻擊.下回再續!


text:
古巨基奉旨篤周慧敏心口冇睇「全相」呻笨
贊助商連結
作為「玉女掌門人」周慧敏演唱會總監的古巨基,大爆好友穿宮廷服時竟用手捽開「事業線」.因為基仔身份特殊,既可以用筆篤周慧敏個胸,又有機會睇到好友「全相」,惜最後忍痛推掉機會,令基仔大感後悔.
周慧敏(Vivian)前晚舉行第三場紅館演唱會,由擔當個唱總監兼好友古巨基做嘉賓,本來在控制台坐鎮的基仔出場前匆匆走到後台換衫,基仔甫上台笑說:「我原來係香港音樂史上第一個要仆到落台演出嘅總監.」引得觀眾大笑!自知身份特殊的基仔以「靚女」稱呼Vivian,他說:「靚女為呢個演唱會出咗好多力,好用心,你知唔知佢得番幾多磅?得番99磅,因為佢每天都排練,Keep fit想着衫靚啲,成個人瘦晒,之前有少少感冒未清晒,都堅持為大家帶嚟最好嘅演出.」
「捽開」事業線
Vivian穿宮廷服是演唱會的焦點之一,基仔連番以「靚女」的身材爆料,他笑言自己是除Vivian老公倪震之外,能睇靚女身體肌膚最大面積及睇得最多的人,他笑說:「網上睇到人話宮廷服好靚,但就話佢條事業線縮咗水,我覺得好冤枉阿靚女囉.」又指一般女星穿晚裝及宮廷服都力谷「事業線」,他說:「但靚女唔係喎,佢捽番開佢.」又扮對方用手在胸前撥走事業線的動作,全場爆笑,Vivian更笑到踎地,基仔續笑說:「冇嘅就死唧,但佢竟然捽番開佢,佢話『好肉酸嘅!』,我心諗你有一條事業線有幾肉酸呀,你有三條事業線我就話驚要捽啫.」
周慧敏
古巨基扮女星夾胸動作,周慧敏笑到踎低.
周慧敏性感上陣,為Fans落力演出.
後悔咗十日
基仔又爆Vivian的一襲黑色鑲鑽晚裝,因鑽石要包住心口位置,他與設計師陳華國一同布陣,雖然Vivian穿了肉色衫打底,但就笑基仔是傻仔不敢在她身上畫,基仔即呼冤笑說:「因為攞支筆篤周慧敏個胸好怪,我做唔到,出唔到手呀.」其後基仔愈爆愈興奮,他表示因構思服裝而需清楚了解Vivian的身形,當時Vivian在布簾後僅穿Girdle(內衣),陳華國大叫基仔入去睇,但基仔怕尷尬而推卻,他笑說:「唔使喇,你睇啦!知唔知我講完呢句後悔咗十日,返到屋企好揼心,大好嘅機會,有幾多人可以睇到周慧敏着成咁?」
文:音樂組
基仔爆周慧敏捽胸
周慧敏(Vivian)前晚嘅紅館騷搵咗演唱會總監古巨基做嘉賓,基仔大爆Vivian嘅身材秘密:「你哋知唔知佢得番99磅,網上有人講今次Vivian嘅事業線縮咗水,我覺得係冤枉咗靚女,我估我係繼倪震之後,能夠睇到靚女身體每一寸肌膚面積最大嘅人,着宮廷裝時一般女星會夾胸,但佢換完出來係捽開佢,仲話:『好肉酸嘅.』」
撰文:馮仁昭


text:
事實上,「I love my job」呢句話,對一般人而言,根本完全唔成立 !
每日被綁係公司,處理公務,被上司黠嚟點去,面對公司老屁股仲要低聲下氣…如果唔係為咗份糧,邊個想待係公司裡受苦受難 ?
成年入面,最期待嘅大概只有年假,仲有12個月嘅出糧日吧 ! 講真,除此之外,實在諗唔到任何其他值得期待嘅日子;頂多大不了嘅就係年底嘅annual dinner,不過都係一餐食得好少少既dinner,然後抽d冇咩用嘅獎品,第二日又係繼續返工.
但係今年嘅公司annual dinner,卻令我印象深刻.
往往每年尾牙活動送出嘅抽獎禮物,都係d冇用嘅贈品水壺,鍋具,最慘嘅係,呢d嘢成本又高,所以獎項好少,抽中嘅機率好低.難得先有一個人先抽中大獎,攞到手錶或機票之類.但今年有d意外,一入會場,就睇到抽獎台上嘅price list──USB手指公仔同行動電源!真係令我眼睛一亮;更感動嘅係,底下一行「USB 人人有獎」──沒錯,意思就係,就算抽到最細嘅獎項,都至少能攞到USB手指公仔呢種實用又可愛嘅工具!
果然,舊年嘅尾牙,我抽中人生第一次嘅尾牙企業禮贈品──公仔造型嘅USB手指!雖然唔係頭獎,但呢份企業禮贈品,已經令我真真實實咁感受到老闆嘅心意!因為係真正下一番苦心去認真思考,先得到嘅結果.我好開心,因為終於有種被重視嘅感覺!比起往年隨隨便便嘅禮物,雖然今次我都只係抽中小小嘅獎項,但已經感覺到───成個企業對員工態度嘅轉變!
之後,我感覺到自己,仲有身邊嘅同事,工作更加賣力.或者係因為感受到老闆對我哋嘅重視喇!真係冇諗到,一份簡單嘅尾牙贈品,可以有咁大嘅改變!


text:
去斐濟,梗係要盡情享受陽光海灘﹗小編去咗Malamala beach club 玩大半日.呢個beach club,上年先正式開業,係全球第一個坐擁成個私人小島嘅beach club,交通便利,主島嘅Denarau碼頭更有免費接駁快船,船程唔使半個鐘.
落船第一眼就見到長長嘅碼頭,藍天白雲木棧道,絕對係打卡熱點.島上一樣有人數限制,絕對要令遊客有一個enjoyable moment!
呢個beach club動靜皆宜.愛玩水上活動嘅,可以任玩浮潛,獨木舟,直立板,入場費包埋㗎﹗
如果好似我咁,鍾意享受悠閒,可以搵張沙灘椅,攤喺到望住個清到透底嘅海,聽下音樂,真係好舒服.呢到仲有個無邊際泳池,喺池邊浸下水,嘆番個椰青,爽丫丫啊﹗
想有啲私隱,可以租番間海濱小屋,情侶享受下浪漫又得;一班朋友盡情hehehaha唔驚嘈到人.海濱小屋包埋管家服務,有乜需要就call管家,好貼心.
去Malamala beach club仲有一個重要原因,因為呢到有獲獎無數,享譽南太平洋嘅大廚 Lance Seeto坐陣,佢設計嘅菜單融合南太平洋同國際風味.
我就品嚐咗5道菜fine dining,賣相靚,味道好,當中我最like嘅一道菜:海鮮配蟹肉薯波,所有海鮮都超鮮甜爽口,而薯蓉配蟹肉,更出奇地夾.由於當時餐廳正舉行茶葉推廣活動,所以每道菜均奉上特色凍茶1杯,冇諗過除咗酒,原來fine dining可以同茶咁夾.呢餐大滿足啊﹗盛惠港幣300蚊,超值﹗
全島都屬度假村範圍,島上最多只招待150位客人,私隱度高


text:
唔經唔覺日本嗰邊今年又到咗佢哋嘅七夕.七夕話晒都係日本人幾重視嘅季節之一,唔單止係現實中嘅日本人,傳統習俗喺竹葉綁上詩箋嘅劇情喺眾多ACG作品入面已經屢見不鮮.當中有唔少更加關係到重大劇情.
好似喺《涼宮春日的憂鬱》系列小說第三冊《涼宮春日的煩悶》其中一篇故事——《竹葉狂想曲》,就係以七夕為背景,經已開始習慣SOS團打雜生活嘅男主角阿虛,受未來人朝比奈美玖瑠拜託,一同前往3年前嘅七夕.
不過一抵達3年前,朝比奈就突然失去意識,同時來自更遠未來嘅大人版朝比奈突然由後面行出嚟,同佢解釋今次嘅任務,於是阿虛就按著佢嘅指示「奔走」.
所謂嘅指示,其實係要阿虛嚟東中學校.喺一個正常唔會有學生留低嘅夜晚,阿虛揹住訓著咗嘅朝比奈遇到仲係中一學生嘅涼宮春日.事實上阿虛嚟到呢度,就係為咗幫涼宮春日喺校庭完成佢所謂留比外星人嘅巨大訊息,訊息嘅意思係「我喺呢度」.
呢單野令到涼宮春日喺市內同世代嘅學生嚟講幾乎無人不識,甚至乎更加上過市內嘅報紙.告別之前,阿虛更自稱自己係「約翰‧史密斯」,呢個名嘅係早喺第一冊《憂鬱》埋下嘅伏筆,同時又繼續成為今後故事嘅伏筆.
無幾耐,醒過嚟嘅朝比奈發現自己無咗TPDD而無法用嚟到呢個時間(嘅方法返去原來嘅時間.不過阿虛因為長門喺七夕送比佢嘅詩箋突然醒起,就去咗搵呢個時候仲喺待機模式嘅長門求助.長門送比阿虛嘅詩箋其實就係比3年前嘅自己嘅訊息,令3年前嘅自己理解狀況,協助嚟到3年前七夕嘅阿虛同朝比奈.
3年前嘅長門要阿虛同朝比奈留喺一個房間入面,再透過凍結房間入面嘅時間嚟時光旅行返去3年後嘅七夕晚上.感覺上遠比未來人萬能嘅外星生命體用嘅時光旅行方法反而比未來人更簡單.
返到原來嘅七夕,《竹葉狂想曲》就此結束.雖然《竹葉狂想曲》當年解啲唔解啲,但唔多唔少都解釋咗初次見到時涼宮春日對阿虛講嘅一番摸不著頭腦嘅說話,初出時甚至有人覺得呢段劇情無關重要.
不過一等到為下一冊小說推出,即係堪稱為系列巔峰嘅第4冊——《涼宮春日的消失》,大家至發現呢一段嘅含意並唔係只係鋪排咁簡單.
經歷完《消失》種種波折,阿虛返到嚟3年前嘅七夕,望住幾個月前嘅自己,又有一番感受.然後喺再一次臨前去搵「長門大明神」求救之前,再同返緊屋企嘅春日講「請多多關照令世界更加轟轟烈烈嘅約翰.史密斯」.
小編認為,《竹葉狂想曲》其實先係《涼宮春日的消失》真正嘅序章,但並唔係一個前傳,因為兩者其實唔可以分割:《消失》入面阿虛經歷完一個深刻嘅體驗,再次回到三年前嘅七夕,其實此「約翰」不同彼「約翰」.《消失》之所以獲眾多粉絲認為係系列巔峰,其實唔單止係劇情,呢一連串嘅故事亦同《涼宮春日》呢個系列嘅中心思想相當有關係.
縱然《消失》喺電影中映像總係冰天雪地,但可能喺阿虛嘅心目中,由《竹葉狂想曲》去到3年前嘅長門講解邊個係《消失》嘅凶手以前,天氣仍然同3年前嘅七夕一樣咁熱.


text:
呢頭拖完地,嗰頭即刻玩!輕鬆KO拖地煩惱 @parent婷
(Presented by KAO)
最重要係唔好阻住阿仔玩
「甲油都可以速乾啦,點解地板清潔劑唔可以呀!」以前成日都諗呢個問題,會唔會有可能,呢頭拖完地,嗰頭阿仔就即刻埋位玩?最好就係拖完一個位置,轉頭就可以搬開啲雜物再拖亦都唔會整濕,唔怕阻住我家大少喺地下玩玩具,成個屋企都和諧清靜好多.
殺菌去漬一次過
呢枝新出嘅地板萬潔靈,備有2倍特強快乾配方,拖完地板快速變得乾爽,完全不留水漬腳印,咁我就可以喺小朋友自己玩嘅時候偷時間做下家務,拖完地近乎即刻乾晒,唔使擔心佢地會玩到忘形時跣親,媽媽們可以安心俾小朋友喺地下玩,完全無顧慮!地板萬潔靈仲可以有效殺滅地板99.9%嘅致病細菌,甚麼大腸桿菌呀,金黃葡萄球菌呀都可殺滅,幫小朋友同細菌保持距離!而且仲可以清走頑固嘅黏笠污漬,講安全衛生,佢又得;講功能,佢仲得!仲要係任何地板表面,如瓷磚,雲石,水磨石,石磚及含防水塗層嘅木地板都用得呀,如果唔係都唔介紹比你地啦~拖完地仲有陣陣嘅松木清香,成間屋即刻清新起嚟~
地板萬潔靈含日本研發嘅快乾抗菌配方,令拖完嘅地板瞬間變乾,不留水漬,不黏腳,帶來清爽感覺.


text:
區選由非建制大勝,個個都開心到打勝仗咁.
區區排哂長龍,建制輸到仆街,特別係何妖一輸就有人興奮到開香檳興祝,種種都可以視為平日藍絲口中「沉默的大多數」終於出聲,不過唔係企佢地嗰邊咁解.代表親政府親中共嘅建制比香港人用選票一巴巴車落去,林鄭都仲可以話代表民意唔支找暴力,明顯條八婆真係痴線.
唔理大家仲信唔信而家香港運行緊嘅制度係咪公平,張票有幾多眼淚同血汗,今次非建制嘅大勝絕對唔係勝利,而係一場考驗嘅開始:你唔會有張准考證入到試場就大叫「阿媽我得咗」掛?你要做到嘢,有成績,你先會再有下一次嘅准考證.而家准考證大家就比咗你,到底非建制係生生性性不負眾望,定係個個化身何秀蘭碌碌無為之後比人踢走?真係好睇佢地識唔識諗.如果今次佢地唔好好珍惜依個機會,令好多真係因為風氣同含淚而投嘅人失望,唔洗建制做啲咩佢地都會仆街,仲要係仆得慘話今屆嘅建制.
當初係你地口口聲聲叫選民送你地入制度,等你地可以同大家裡應外合做一番實事.今次大家決定信多你地一次,如果你真係可以做好地區工作將選區變成你嘅主場,如果真係可以好好支緩因為黑警濫捕而入獄嘅前線們,如果你地真係Show到比大家睇「你地冇做錯到」,我相信日後選舉大家好樂意再努力投爆你.不過今次真係最後一個機會比非建制表現同香港人同一條船嘅決心,唔需要你做到咩驚天動地嘅政績出嚟,但起碼要有心做,對得起個良心,我諗依個係好多香港人嘅基本要求.
我有個朋友將投完票再睇你做唔做嘢依個舉動比喻成條女比你氹上床屌完再問你愛唔愛佢.條女咁大決心無條件信你,你要呃佢今次冇問題,不過以後再冇人幫你含的話,唔好問點解.
大道之行也,天下為公,選賢與能,講信修睦.──《禮運.大同》


text:
是咁的,我阿媽知道我在茶餐廳同人烚氣之後,苦口婆心地勸我要小心為上.在規勸我之前,阿媽自己就非常激動地提到示威者被如何對待:打至骨折,非禮,唔俾見律師……「佢哋有啲得十六七歲咋,我睇見真係好心痛.」阿媽如是說.
阿媽可能唔記得咗,我之所以會喺茶餐廳同人嘈,其實都有一半原因係因為佢嘅家教.阿媽好似未讀完小學,十二三歲就出嚟做童工,但係係我記憶之中,佢係會成日去圖書館借書睇嘅,有時借下食譜,園藝書,有時借下歷史書,心靈雞湯哲理書等等.佢呢幾年同我講得最多嘅,係《陳寅恪的最後二十年》,同季羨林《牛棚雜憶》.
我人生中嘅第一次遊行,都係同我阿媽一齊去嘅.我哋呢一代廢中,大部份都係喺1989年接受政治啟蒙.我仲記得大遊行係我會考考經濟科之前一日,我哋全家都照出嚟.人群中我哋迫呀迫,行呀行,我阿媽突然好勇武咁嗌咗一句「打倒中國領導人!」可能句口號太長啦,印象中冇乜人跟機,而我又正值敏感嘅青春期,嗰一刻都有啲尷尬癌發作.但無可否認阿媽個下係型嘅.關於嗰一次遊行,我仲記得當年只係得十二三歲嘅細佬,係隊伍見到白姐姐,狂笑佢個妝化得好濃.實在我屋企嘅基因除咗嗌交染色體外,爛gag指數都唔低.唔知白姐姐而家嫁咗比前朝西環契仔之後,對當年嘅妝容有冇些少反省呢?
之後,入大學讀過兩錢書,基本上揀咗和理非條路——呀唔係,唔可以話「揀」,因為嗰陣時衝衝子都未係option.後來做動物權益,自己都叫做籌辦過唔少遊行集會,誓估唔到今時今日,莫講話籌辦,就算係參加民陣遊行,都令我緊張非常.一來自己年紀大,精神體力都唔是下下應付到;更重要嘅係,而家集會就算攞咗不反對通知書,都可能變非法集結,甚至會俾人打俾人拉——我人生前半世學到嘅常識已經用唔着㗎啦.我唔敢話自己會華麗變身成勇武派,但係對前線嘅行動都會盡量理解和支持.
年中啲藍絲嘅歪理其實都聽唔少;之所以我終於忍唔住會喺茶餐廳同人開拖,首先係因為佢提到荃灣擋在拔槍警員前的阿叔,覺得佢唔知咩人喎.咁咁橋我又真係識得呢一位阿叔(其實佢仲細過我),佢係傳道人兼動保友.唔敢話同佢好熟,但係我肯肯定佢嗰一刻絕對係出於正義同勇氣.咁我就忍唔住頂番阿師奶轉頭,並且開展左一連串火爆對話.雖然講嘢係大聲咗,但我都堅持唔講粗口唔人身攻擊,一來係因為咁多年來嘅自我制約,二來家陣白色恐怖蔓延,如果我俾人拍片放上網,好可能會有人揸住條片向敝公司施壓,而結果我亦好可能被炒的,我無奶油咁笨啫.一四年之後我真係成長左好多架.
當然,仲有一個最重要同最自私嘅原因:我唔想我個仔係一個充滿大話嘅環境中成長.我身為佢阿媽,可能阻止唔到每一個大話,但見到一個都要駁一個丫.嗰日佢全程睇住我同人嗌交,我真係唔知佢有咩感想,可能佢都尷尬癌發,又或者體內的嗌交基因被啟動.遺傳同家教係一樣好奇妙嘅嘢,可能你曾經用盡氣力去抵抗佢,克服佢,但係到最後你又會發現自己以佢為榮.不過any肥,大家唔需要覺得我或任何人好型好威好英雄,畢竟呢個運動冇人要做英雄,而一個健全嘅社會需要嘅唔係英雄,係公平嘅制度.
都係果句啦,大家有力出力,有錢出錢,唔一定話喺現場向前衝,喺日常生活中擋住啲大話同謊言,都要功力同勇氣.我同我阿媽講你唔使擔心,我唔會主動撩交嗌,但係殺到埋身亦都唔會怕,因為恐懼本身就是最大的恐懼.所謂「為母則剛」,呢個夏天所有香港人都變成老母,我哋係唔會驚架.


text:
特首林鄭見記者,話接受外界批評,同意政策可以處理得更謹慎更全面,和公眾互動更深入,會反思.然後筆者就又在網上見到五毛話比多些時間/機會佢啦.真係睇到我就嚟覺得發火都晒gas.佢做咗成40年官,60幾歲人,仲要比幾多時間/機會佢呀?一般人退咗休架啦.
睇返,其實當日選特首時佢都咁講過架.搵返2017年1月的新聞,可以見到佢話自己「論盡」,公關技巧不足,要學習同市民溝通.諗返,我當時都已經同同事講,佢做咗就嚟40年官都未學習過同市民溝通架?結果,過咗2年,好明顯佢冇學習,冇反省過啦.
講開,其實我幾年前已經因為一件事對林鄭個人睇法變得好負面,源於一句「天堂留咗位比我」.佢當自己係神定教宗?一個人係要幾自大,自以為正確,自我感覺良好,先講得出呢句?我以為神教人要謙卑嘅?所以我完全唔出奇佢做咗40年官,都仲有咁多甩轆,咁多要反思,因為佢好明顯就係個「你哋意見講完,佢態度照舊」的人,完全唔會有真反思.
事實係佢咁多年來都係咁樣態度.初次見面就好似和和氣氣,你講幾句佢唔岩聽就唔會聽落去.成名作皇后碼頭,係見你班示威者呀,不過一項意見都唔接受,只係重申佢已經決定咗拆,佢話OK就OK.當日雨傘見學聯,開始時好似有禮貌,跟住越坐個表情就越唔耐煩.對民主派又係,上任開頭猛話大和解,依家有事起嚟就只見親中派,到你班人求佢啦先得閒見吓你,仲不忘寸你係咪妒忌.唔只對反對派係咁,周永新同黃遠輝報告都係咁.
咁多年嚟,咁多鑊嘢,態度照舊.你哋呢班上唔到天堂的罪人,佢根本唔會放在眼內.所以咩比機會佢,真係難聽過粗口.示威的年青人,又唔見你哋講比機會.
最後,班50後五毛廢老(*都有唔係五毛/廢老的50後嘅,雖然係少數)真係好心唔好再猛吹咩食鹽多過你食米,你班後生冇經驗冇乜乜物物.你望吓充斥著50後的現屆政府,有邊個唔係廢柴,係拎得出嚟見得人嘅?我真係諗唔到.依班人40年前考第一,入大學,中AO,有大律師會計師,仲有做埋大學教授的,算係50後的 crème de la crème,精英中的精英,都係個個無能兼醜聞纏身.大學生浪費緊納稅人金錢?夠呢個政府班人浪費?


text:
認識保單條款──受益人可以換人嗎?
上次講解咗一啲關於保單受益人嘅條款,今次就再講得深入啲,解構更改受益人嘅相關疑問,因為有好多客戶都會問.
人壽保單嘅「指定受益人」一般有兩種──「可撤換受益人」同「不可撤換受益人」.一般預設係「可撤換受益人」,即保單持有人有權隨時更改受益人,唔使事先得到保單原先訂明嗰位受益人同意.舉個例子,假設A買咗張人壽保單係受保人,指定B做保單受益人,咁A可以當住B面,填咗B做受益人之後,再私底下改成其他人例如C,D或E做受益人都得,而B係完全唔需要亦唔會知道.
之不過揀咗「不可撤換受益人」就唔同喇,保單持有人係無權力私下更改,如果真係要改受益人,一定要先得到保單原本列明嘅受益人同意.用返上面個例子, B如果想更有保障,應該一開始就叫A將自己列為「不可撤換受益人」,咁將來就算兩個人之間發生啲咩事,都唔怕權益會受影響,因為如果真係要換,A都要得到B同意先得.
以上例子係一般情況,實際當然係以各保險公司條款為準啦!
最後有個問題想大家一齊研究下,近年有唔少客戶好有心,會將慈善機構加入成為受益人之一,例如90%配偶同10%慈善機構咁.不如考考大家,假設咁唔好彩受保人兩夫婦同時過身,咁筆賠償應該點分配呢?以下有3個答案,邊個先啱?
1) 10%賠俾慈善機構,90%受保人遺產
2) 10%賠俾慈善機構,90%受益人遺產
3) 全數賠晒俾慈善機構
歡迎大家留言解答同討論.


text: 收到唔少message,問個市點睇,唔個別答喇,呢度一次過答. 首先,其實個市因咩而跌,好清楚,就係肺炎.根本上,從啲股票嘅表現,已經show哂出嚟. 5D%,係過去5個交易日,即係一個星期,隻股票嘅升跌幅.Ichimoku,1代表喺雲上,詳細唔講喇,大家可以想像係中線利好指標,0代表喺雲下,係中線利淡指標. 過去5日表現最好嘅股票,大部份都喺雲上;表現最差嘅股票,大部份都喺雲下. 雖然,過去兩日,有唔少股票都跌,但睇返啲強勢股,以5日計,都仲保留到唔少嘅升幅.抽頭三隻嚟講. Quidel,做疾病檢測,有隻產品叫SARS-CoV-2,就係用嚟測試COVID-19. Model N,係軟件公司,做revenue cloud solutions. RingCentral,做cloud-based communications. 表現差嘅股票,又抽頭三隻嚟講. Planet Fitness,做健身室. WNS Holdings,做business process management,為企業提供營運協助. Bright Horizons,做幼兒學校. 從呢啲公司嘅類型,我估,大家應該都睇到啲嘢. 好喇,再講個市. 美股試過好多次,大跌完好快就會企穩,無事,反彈.今次,唔知會唔會又係咁.但根據過往做嘅研究,如果今晚美股主要指數連少少都無得升,後市風險就會增加. 道指,衰開,我唔睇佢喇.但最低限度,納指要能夠微升.唔使升得多,只要微升好少,我都收貨. 如果你問點解,呢個係研究結果. 但總之,今晚收市如果一啲升幅都無,我會走好多貨,等個市好返先買過.然而,走咗貨,唔係無嘢做,我仍會一直留意住有邊啲股票係會喺跌市入面繼續表現強勢.仲係咪雞翼,瑜伽衫,就由個市去話畀我哋知. 今晚,ETF group 會開live做workshop,呢度未必會update.聽日再講. 風險聲明:筆者為證監會持牌人.以上內容並不構成投資建議.投資者於投資前必須充分了解產品風險,自己的財務狀況及投資目標,並諮詢專業顧問.


text:
今天又真係冇乜儀式感.
以前仲話可以加個餸,整多只雞髀.
家陣好似冇乜想做,加上又得一支公,都唔知做得乜.
翻下翻下工,一唔小心又到八點,即刻打卡落樓趕班車.
唯一生日節目可能就係食雞.點知又成晚都落地成盒.
當年,我哋次次生日都食雞,又次次都食得到.宜家打得咁少,仲邊有咁容易食到雞啊.
講講下,冇啦啦又話送個 Game 俾我,可能呢個係唯一有儀式感嘅嘢喇.
以前好鐘意儀式感,覺得有儀式感嘅生活嘅幸福指數係可以升高一個 level 嘅.
所以都好努力學緊人哋咁,禮拜五老 H 都唔 OT,話知週末加班定點解決,反正禮拜五就一定要準備走人.
呢個諗法係我腦裡面徘徊咗一日,直到夜晚八點.
手動微信微笑表情.
又唔係話真係乜都冇做嘅.
每年嘅呢個時候,都好有購物嘅衝動.
目前為止,演唱會飛啦,為咗睇演唱會要買嘅嘢啦,Kindle 啦,球飛啦,仲有購物車裡面嘅鼠標啦,購物車外面嘅 NS 啦……
平時我好少買嘢,又好少出去食嘢,其實就因為冇錢買冇錢食遮.
曲面 144 啊,又心郁郁.
條手鏈斷咗,又心郁郁.
冇乜衫著,又心郁郁.
……好多嘢都心郁郁.
喜歡是放肆,愛是克制.只可以講愛得深沉啦咁.
又要還卡數,又要交家用,雙十一?
關我 L 事.
唔知點解今晚咁放縱自己講粗口.
可能係因為某個仆街掟燃燒瓶燒死隊友.
以上.
感謝祝福.


text:
我舊年11月順產,因為本身有小小肥,以前好努力控制飲食同運動先KEEP到唔肥.有咗之後比以前食得無咁節制,生完就梗係肥咗好多啦!
忙著湊女,餵奶,作為一個新手媽媽已經手忙腳亂,加上見到自己成個肥C9咁,完全無自信,唔想出街見人,真係有啲產後抑鬱!不過經過幾個月努力,我而家線條仲fit過未有BB之前!好想喺度同媽媽們分享吓我嘅產後減肥心得~飲食均衡好緊要,要少食多餐,多食菜,少食糖份同米飯,戒零食;但為咗要補身同上奶,湯水同補品真係無得避.
↑基本上我都無特別戒口,乜都食,最緊要係營養均衡,同埋唔好一次過食太飽
生完初期有試過紮肚,諗住可以令盆骨快啲復原;不過聽人講紮肚對身體都唔係咁好,有機會令子宮下垂,所以只係紮咗好短時間.
其實就算無紮肚,盆骨自己慢慢都收返細;但係腰,肚腩同大髀啲肥豬肉…就算有做瑜伽同跑步,都唔係咁易搣得甩.不過我最近發現體脂少咗,線條FIRM咗,估唔到呢個treatment真係work…
我近呢個月連續做咗3次個treatment,每次都做3樣嘢,首先係用微電流刷通經絡.原來身體經絡暢唔暢通,對健康有好大影響,中醫講法就係經絡暢通血氣就會運行得好,病痛都少啲,呢個刷原理就好似針灸,刮痧,拔罐咁,不過佢係用微電流去刺激穴位,會有少少拮拮哋嘅感覺,唔會痛,做完水腫明顯少咗,同埋可以調理身體.
第2樣就係人手塑形按摩,每一吓都啪啪聲!不過同搣脂唔同,呢個係用比較特別嘅按摩手法去幫你消脂,按落唔會痛唔會瘀,按完會FEEL到皮膚熱熱哋,好似啲脂肪喺入面BURN緊咁(呢個可以揀位置,我通常會叫佢按腰同大髀,有時按手臂).
↑最近一次,即係第三次treatment, 肚腩肉已明顯少咗
最後佢哋會用緊緻精華紮帶幫你紮肚腩,但唔同果啲古法紮肚,佢重點係全天然成份消脂緊緻serum,好似紮繃帶咁,唔會紮得太緊,等肚皮慢慢吸收serum.做完肚皮真係FIRM咗啲,肚紋淡咗.
我覺得呢個treatment好幫到手,而且勝在調理同減肥兩樣都做到,最SURPRISE就係個人手塑形按摩,減到吋數,少咗脂肪,線條仲靚咗!btw, 我阿女而家仲食緊人奶,療程人奶媽都可以做,通經絡對上奶都有幫助.
呢個可以話係我試過最掂嘅產後護理之一,各位媽媽朋友識揀啦!
P.S. 我有個朋友係開刀生,都一樣可以做(當然要傷口好返晒先)
再P.S. 我第一次係去Miris Mama觀塘店,有新張優惠,送咗一次免費熱石facial畀我,感覺都幾好,做Facial有埋熱石按摩塊面,做完無咁水腫,正!另外仲送咗盒BB魚油丸同湯水食譜畀我,滿載而歸~
文章及圖片來源:小繆媽媽 on 24th April, 2019
Miris Mama孕婦產後修身按摩專門店
Miris Mama網上推廣優惠|https://goo.gl/yZiqJL
Miris Mama優惠查詢及預約專線|6840 0488
Miris Mama孕婦產後修身按摩專門店
銅鑼灣|尖沙咀|旺角|荃灣|觀塘
Miris Mama銅鑼灣
銅鑼灣羅素街38號金朝陽中心38樓全層(港鐵A出口)
Miris Mama尖沙咀
尖沙咀加連威老道2-6號愛賓商業大廈15樓全層(港鐵B1出口)
Miris Mama旺角
旺角彌敦道580A-580F周大褔商業中心7樓全層(油麻地港鐵A2出口)
Miris Mama荃灣
荃灣眾安街68號荃灣千色匯1期22樓01-02室(港鐵B2出口)
Miris Mama觀塘
觀塘成業街6號泓富廣場28樓06-10室(港鐵B1出口)


text:
今日同大家介紹吓呢張SUNQ Pass!咩係SUNQ Pass?其實係一張喺九州/北九州無限搭巴士同渡輪嘅交通Pass.使用方法好簡單,只要搭巴士時Show俾乘務員睇就得,九州市内巴士,長途巴士,部分渡輪都用得.有部分巴士就需要預約,不過只要你用過JR Pass,呢張Pass都一定難你唔到!
不如睇下用SUNQ Pass嘅4日宮崎,鹿兒島自由行行程!
第一日:香港→宮崎機場→山形屋
由香港出發,坐香港航空直飛宮崎!落機之後就可以坐宮崎市內巴士,大約20分鐘就可以去宮崎山形屋Shopping.
之後晚餐可以品嚐好出名嘅宮崎和牛!
夜晚就入住宮崎Dormy Inn溫泉酒店,Dormy Inn呢個品牌就係有保證,有溫泉浸,夜晚仲有免費拉麵!
第二日:酒店→飫肥城下(城下町)→日南太陽花園(復活節島石像)→鵜戶神宮→青島(鬼之洗板)
由酒店出發,坐大約1個半鐘JR去有「九州小京都」嘅日南市飫肥城下,喺充滿歷史文化風情嘅飫肥城下町,邊食邊行.
之後可以搭50分鐘巴士去到日南市另一景點-日南太陽花園.呢到有咩睇?呢到可以見到全球唯一受到復活島長老會允許建造嘅摩艾石像,七個摩艾石像分別可以幫助大家工作,健康,戀愛,整體,結婚,財運,學業!加上身後仲有一望無際嘅大海,唔講以為自已飛咗去復活島!
再搭巴士大約26分鐘就可以去到鵜戶神宮.呢個神宮最特別嘅係本殿就位於天然岩窟入面,另外因為要參拜,就必須沿著石階往下行先去到正殿口,所以又有「下り宮」之稱.
如果仲有時間,想行程再豐富啲,就可以搭多1個鐘巴士去青島,點解佢叫做青島?原來島上有5000棵亞熱帶植物!呢度仲係新婚夫妻度蜜月嘅熱門地方?!
第三日:宮交城→天文館道→櫻島港→鹿兒島中央車站→指宿溫泉(熱砂浴)
首先由宮崎宮交城搭JR去鹿兒島天文館道,呢度係鹿兒島最大嘅購物街,可以買手信同瘋狂Shopping!之後可以去鹿兒島港搭船去櫻島.
櫻島可以話係鹿兒島嘅象徵,櫻島係一個海上火山島,遊客可以去位於海拔373米嘅湯之平瞭望台,喺呢度可以近距離睇到活火山噴發口,仲可以360 度遠眺風景!
嚟到鹿兒島,當然要去指宿試吓全世界知名嘅熱砂浴. 瞓喺沙灘上,感受溫泉嘅熱氣透過沙層傳到全身.
由櫻島搭返船去鹿兒島港,之後由鹿兒島中央車站,搭2個鐘巴士去指宿.夜晚就可以入住指宿海上溫泉酒店,浸返個水上溫泉!
第四日:仙巖園→鹿兒島機場→香港
最後一日行程就輕鬆啲,由指宿返去鹿兒島中央車站.之後去日本傳統庭園-仙巖園.仙巖園背山面水,巧妙咁將遠方櫻島納入庭園作為假山,融合埋山石,樹木,竹林,體現到日本庭園嘅細緻.之後就開開心心,由鹿兒島返香港~
邊到可以買SUNQ Pass 同 JR Pass!?呢家只要喺專業旅運嘅分店,網站,就可以幫你預訂到啦,要輕鬆遊九州話咁易啦!


text:
就係SKE兩大特技怪排第二既須田
上去挑戰軟體藝
而佢既挑戰對象係日本花式溜冰既前世界冠軍荒川靜香
花式溜冰當然要身體柔軟啦
平時須田軟到可以外星人行路大家都見過
但係有冇可能軟得過世界冠軍呢?
結果係點?
去圖!
佢成功過左35cm
原來
已經贏左啦!
至於話佢係超越左世界冠軍又未免過譽左少少
佢只係玩Limbo贏左一個玩花式溜冰既世界冠軍
而且荒川拎金牌已經係7年前既事
而家31歲不復當年啦
如果搵日本現役
同須田同齡
同樣名古屋出身既淺田真央
我諗可能都做到呢個數
仲可以同須田鬥轉
花式溜冰世界冠軍對日本國內古典芭蕾舞亞軍
都係轉
不過對住荒川贏好多就真既
我地用GIF重溫一下啦
世界紀錄就仲係好遠
世界紀錄係6吋,大概15cm
不過個人覺得佢落到30cm都冇問題
至於贏左之後既感想
我諗係因為佢同我想法相同
佢先至引到我推佢
講得冇錯
最重要既係呢個節目係難得有SKE成員上去既全國放送番組
佢既演出已經俾左好大既印象全國既觀眾
仲將呢句講埋出黎
係對SKE一個好好既promotion
我希望有一日可以見到只係靠自己既SKE
可以超越群星拱照既AKB
最重要係
呢個時候既成功
加上聽日又係東京區既握手會
係吸引名古屋以外支持者既好時機
東京飯既數目對於佢既知名度係好大影響
係一個好岩timing既勝利
贏既唔止贏左個比賽
贏左既係知名度
不過呢個節目之後よしりん就出左個票投須田聲明
燈神可唔可以放過須田一馬呀!!!!
至於最初提到須田都只係第二
咁第一呢
我地review一下
唉,只可以講句
對手太強勁


text:
のむちゃん20歲?!呃!吓?嗯?!咦?!唔係faaaa?!呢條友仔邊度20歲呀?!係咪架!XDDD
笑就講完啦~ 但唔知係因為我睇住佢大定係佢真係冇乜長大… 包包19~20歲見到有明顯變化,のむちゃん19歲嘅呢一年最少我見唔到佢外表有好大嘅”成長”,呃,係讚美嚟架!
表演外嘅のむちゃん雖然成日好似軟綿綿咁,但佢比こぶし任何一個成員嘅心臟都要強,意志都要定.只要佢決定咗做一件事,佢真係可以堅持做.呢一件嘢我真係真係好尊敬好佩服佢.
最近對のむちゃん比較深刻嘅係佢同fans之間嘅距離好近.就算係緊張怪嘅蝠對住佢都算係比較可以講到嘢,可以有對話到.見到twitter上佢同其他fans嘅對話都覺得呢個傻更更嘅小妹妹其實溝通力好強.はまちゃん出咗名愛こぶし組,但我其實覺得のむちゃん唔差好遠,只係佢唔會成日講出口.佢對こぶし組嘅信任可以說明一切.
包包成日話のむちゃん嘅被愛力係才能.嗯,我又多一樣嘢同leader想法一致w 只要你肯俾多一秒睇下佢,佢就有能力令你鍾意佢.佢做乜講乜… 係咩內容都好,就係因為係佢講出嚟,都會令人會心微笑.因為係のむちゃん所以件事幾奇怪都會被接受被原諒(笑)真的!XDD
20歲啦,喺法律上,大個女架啦!但希望のむちゃん嘅單純,可愛,精靈可以陪住佢成長唔會變.
Happy 20th Birthday,みなみな!!


text:
2019年7月16日 星期二
香港車牌換成羊國車牌
喺羊國,對車既需求唔會好似美國咁冇車就邊度都唔駛去,以我身處既奧克蘭為例,呢度都有頗多既巴士線去唔同既地區.之但係羊國既公共交通係出名地貴,加上唔夠人渣巴士,部份路線會間唔中甩咁班車,所以大部份人都係會選擇返渣車,結果又造成嚴重既塞車問題.但點都好,渣車始於係呢度最方便既出行模式.
如果你喺香港有車牌,而且有兩年牌齡或以上,咁就恭喜你又煩少樣嘢,因為你可以免試換牌.如果你有香港車牌但牌齡不足兩年,咁你就需要考 practical test 先可以有車牌.
喺羊國關於駕駛執照既申請事項都係由一間叫 AA Club 既嘢代理.換牌係唔駛預約,只要帶埋你既 passport,passport 既全彩影印本,你個車牌,同埋車牌既正背面全彩影印本去附近一間AA Club,喺 Auckland CBD 就有一間.去到 AA Club 拎張叫 DL5 既 form 填好,交埋啲文件,之後做一個好簡單既視力測試,影埋張相,俾埋錢,佢就會俾張類似收據既紙你,呢張就係你既臨時駕駛執照.正式果張會稍後郵寄去你既登記住址度.
頭先講過要有兩年牌齡先可以免試換牌,但如果你睇下你手上張車牌,你會發現而家香港車牌係冇簽發日期,咁點證明你既牌齡呢?有人試過用舊果張過期車牌,嚟佐證自己牌齡,雖然係成功,但我覺得最穩陣都係跟官方做法,即係去香港運輸處申請一張叫駕駛執照細節證明書既文件,上面有寫明你由邊年邊月考到你第一個車牌,咁就足夠證明你既牌齡.
羊國駕駛執照,除咗渣車要用之外,佢仲係你既身份證明文件,對你之後要申請其他服務,又或者上網買嘢去拎貨等都非常有用.即使你唔駛渣車住,都建議申請咗先,普遍人人都有既嘢但你冇,就會有啲不便.
移居羊國,你預備好未?
近期香港局勢動盪,好似觸發咗一輸恐慌性移民潮,大量仍身處香港朋友都有問我關於移民羊國既事.呢個 blog 一直以來講關於移民羊國既嘢,主要都係圍繞住技術討論,但其實講移民,最重要既係 mental 上既問題,即係你同你既家人 ready 未?
-
近期香港局勢動盪,好似觸發咗一輸恐慌性移民潮,大量仍身處香港朋友都有問我關於移民羊國既事.呢個 blog 一直以來講關於移民羊國既嘢,主要都係圍繞住技術討論,但其實講移民,最重要既係 mental 上既問題,即係你同你既家人 ready 未?
-
以而家技術移民 (SMC) 嚟羊國嚟講,大部份人一開始都係拎住個 Job Search Visa (JSV) 入境,搵到工先能夠成為 resident.搵工,就成為咗嚟到繼搵屋後另一個大課題.
-
之前既文章 有提及過點樣拎住香港既車牌嚟羊國換成羊國車牌,過程都非常簡單同埋一到步就已經做到.但如果你喺香港未考到車牌,嚟到羊國要點考牌呢?今次我就簡單咁講吓喺羊國考車牌有咩 stage,一如以往詳細 details 都係去睇官網啦.


text:
呢排,馬國明同湯洛雯嘅戀情一直高居熱搜,重開社交平臺嘅馬國明仲經常喺社交平台放閃騷恩愛,引得網民留言拍拖中嘅男人真係好可怕.
而作為馬國明同湯洛雯嘅前任動態自然備受關注,好似馬國明嘅舊愛黃心穎先係祝馬國明身體健康,之後又喺社交平臺上轉發愛情心靈雞湯.
湯洛雯嘅舊愛羅天宇就比較坦然,事關日前佢去到翟威廉,周志文,周志康共同開設日本酒館,雖然有為好友送上祝賀新店開張,但好快就「隱身」,或者係估到咗現身會畀問及湯洛雯嘅新戀情.
而呢排羅天宇似乎已經有咗新戀情,對象正係TVB熱播劇《那些我愛過的人》中嘅姜子優(蘇皓兒飾),飾演學生妹對蘇皓兒嚟講一啲難度都冇,身高有172CM嘅蘇皓兒身材上已經係一個優勢.
蘇皓兒雖然係以歌手身份出道,但卻憑借陽光檸檬茶復刻版嘅廣告走紅,樣貌清純身材高挑,畀網民封為新一代長腿女神.
呢排,羅天宇公開同蘇皓兒嘅合照,并配文「終于……」,相中羅天宇同好友一齊打籃球,就人數嚟睇嘅話,啱啱係5V5全部都係男生,唯獨多出一支花——蘇皓兒.
蘇皓兒坐喺羅天宇身邊,唔通佢哋兩個人喺度發展地下情?配文「終于」除咗係終于打上扣籃球,仲有無其他嘅寓意呢?
其實回顧羅天宇嘅情史,可以講認真豐富精彩,但亦證明咗羅天宇好有女人緣,一直畀外界尊稱為女神收割機嘅羅天宇戀情精彩過事業.
圈內嘅多位女神,好似茍蕓慧,林芊妤,陳瀅,蔣家旻等等,都同羅天宇傳過緋聞,而事業上,羅天宇因為有濃眉大眼備受TVB力捧.
雖然羅天宇當初喺《潛行狙擊》中飾演過CIB探員,但係當時呢部劇集有多位男神,好似黃宗澤,謝天華等人,仲未輪到羅天宇上位.
之后羅天宇憑借喺《愛回家》中馬子仁呢個角色為觀眾所熟知,之後佢喺劇集中多數都係飾演配角,直到《降魔的2.0》中飾演馬國明嘅前身,成功走進觀眾視線.
而家羅天宇不論係喺事業定愛情上都好如意,真係讓人羨慕.
Like MisshkNews Facebook!不出门也能知天下事~


text:
寫字樓同商鋪如果涉及到交吉嘅時候,除咗清拆棄置或者處理舊物之外,仲要按合同规定還原本來面貌,其中包括修理或者更換已經損壞嘅部分,成個清拆還原嘅工作量都唔細,呢期嘅師傅駕到專欄就帶大家去到尖沙咀,睇下上兩個月受客戶吳生委託嘅清拆還原工程項目.
根據吳生提供嘅信息,我哋得知要進行清拆還原嘅係位於新港中心嘅寫字樓同商鋪,首先要將吳生之前租嘅一個商鋪還原交翻俾商場物業,然後搬去同一個地方嘅寫字樓單位,同時要幫新租嘅單位按吳生嘅要求搞好裝修,等新地址可以早日投入運營.
開始動工之前,精英師傅團隊先對公眾地面做好防護措施,以免因為搬運過程對公共設施造成損毀.由於原店鋪主營嘅係鑽石戒指研發設計,所以店鋪入面好多擺放商品嘅專櫃同擺放器材嘅木櫃,我哋師傅首要就係搬走各種櫃同夾萬等大件物品,同時亦都為之後嘅工序騰出空間.
出於防盜因素考慮,吳生當初租呢個單位之後將商場原有嘅玻璃門改裝成安全係數較高嘅智能門鎖,用指紋同面容都可以開鎖嘅.為咗恢復原貌,我哋會幫商鋪裝翻商場原有嘅玻璃門,裝好之後仲會喺道門貼上白色貼紙.
至於墻身都會油翻商場原本嘅白色乳膠漆,另一邊廂,師傅將吳生加嘅地氈拆走,再打地台降低20mm.
當然最尾唔少得係將舊鋪嘅冷氣機徹底清洗一次.大概半日嘅時間就完成清拆還原嘅過程,清理埋現場殘餘嘅垃圾,就可以等商場派人同吳生完成交接.
馬上移師到吳生嘅新寫字樓,將用唔著嘅展銷櫃同家具先搬走,師傅駕輕就熟,三兩下手勢就夾手夾腳將幾個大木櫃順利清理.
新單位寫字樓係由兩部分組成,連接兩個部分有一道間墻,因為吳生想營造更大個空間感,提出將中間間墻拆除,拆墻對於師傅當然係輕而易舉.
清理現場之後,應吳生嘅要求為寫字樓單位裝翻新嘅插蘇,以及花墻招牌,咁就完成咗成個清拆還原嘅工程啦.
今次用咗大半日嘅時間就成功幫客戶完成清拆同幫新單位搞好所需嘅步驟,客戶吳生非常滿意我哋嘅效率,仲盛讚我哋嘅專業度同服務精神.當然我哋團隊亦都為可以幫到吳生可以早日重新開店做生意感到自豪,畢竟今年各行各業都有相對應嘅難處,但係香港人遇到困難唔會咁容易就放棄,就好似精英師傅嘅slogan一樣,講得出做得好!
精英師傅幫過唔少企業同商業用戶進行清拆還原後再裝修,辦公室清拆,招牌清拆,商鋪清拆,地舖清拆,工廠清拆等,對於打地台,清場交吉,起地氈同拆天花等工序有豐富嘅經驗,而且報價詳盡同透明,絕對冇隱性消費,傾好具體報價之後師傅會盡快安排上門處理,而且報價都會包含勞動及第三者保險.如果大家有咩關於裝修上嘅疑難,歡迎致電或者WhatsApp 6628 4865查詢,一定會竭盡所能幫到你.


text:
圖:攝於朗豪坊店
自從被個哎丫同事帶過我去太子嗰間敏華冰廳,食過個雜扒飯,加紅豆冰,自此就成日食呢個組合.
第一次食太子嗰間,我覺得六十幾七十蚊係值嘅.留意返所謂雜扒,其實只係餐肉,腸仔,豬扒,雞扒各一,六十幾連野飲,特飲加六蚊,話呢個價錢係平都會被人話離地.但乜嘢令我覺得值?係佢真係即刻煎熱所有野俾我!雞扒皮煎乾身脆口,豬扒夠厚有汁唔韌,紅豆冰半杯係豆,今時今日喺香港食野,七十蚊有呢啲,我收貨.
食連鎖野我一直都有個覺悟,同一個brand,未必度度一樣,尤其是呢啲涉及要煮下嘅茶餐廳,無論點QC,都有機會出事.所以喺我真係決定列敏華入去食得嘅表之前,我做多另一個測試,就係食埋朗豪坊分店先.
朗豪坊分店無令我失望,啲扒都係熱嘅,紅豆冰嘅豆都係多.由於我成日出入朗豪坊,一星期總會食一次半次.
可惜嘅係,我發現荃灣荃錦中心新開嗰間,就出曬事.
出事位就係我之前覺得好嘅位.呢間啲扒,凍嘅.話凍又被人話我誤導,大約係室溫囉.室溫扒,喺好多大型連鎖快餐店係常見嘅,其他人食唔食得囉我就唔評論啦,反正我係唔會再幫襯呢啲咁野.
荃錦敏華呢,我俾左一次機會佢.
我琴日咬落塊凍嘅雞扒之後,我做手勢叫疑似餐廳經理嘅姐姐埋來,好細聲咁同佢講,啲扒凍嘅,喺旺角同太子都係熱到辣口.佢好好人,講左幾次唔好意思,幫我換個碟.
可惜嘅係,換出來都係室溫扒.
而我,之後係唔出聲就咁食晒,然後靜靜雞走,有俾錢啦梗係.因為我覺得,嗰下同佢嘈一啲意思都無,出問題一定係廚房.
而今日,我再食多一次,今次係食返朗豪坊分店.啲扒都係熱到辣口.
可能好多讀者會覺得我on9,竟然唔出聲食兩次,來證明我只係喺荃錦嗰間食著伏.但我係一個日日出街食野嘅人,難得搵到間起碼我可以放心認到門口就走入去嘅食肆,我知道係唔容易嘅.
過度擴張,搞唔掂QC,然後名大於實,發生太多了,今次好明顯,個廚房都未訓練好,就要推佢上戰場.室溫扒都拿出來奉客,不如改名做大鳩鑊啦?
我唔希望敏華變左第二間翠華,又本來擺得入口,變到留番餵狗.


text:
我的數碼暴龍世界(二)
嗰陣個世界又被Pokemon摧毀過一段時間,應該就係佢出動畫之後再出埋Gameboy 帶個期.
又係分哂派別,紅,藍,綠,黃版,我當然又沉淪埋一份(個陣仲發生咗一件趣事,將來有機會再講.)但重點係無耐,BANDAI都唔執輸再出咗隻「數碼暴龍世界1」係PS1平台.
故事內容就係主角(即係你)被召喚去拯救被病毒入侵嘅數碼世界.你就同你嘅朋友(亞古獸/加布獸)開始冒險旅程.
好有趣嘅係佢同以前玩暴龍機一樣你都係全天侯照顧佢起居飲食,同時間你亦要係數碼世界到周圍走.
除咗好似古惑仔咁,見廢柴就恰,見勁人就縮之外,仲要幫啲無咗你佢地就會迷失人生方向嘅數碼獸朋友.
(例如:無你就一世都鑽唔到地嘅鑽地獸;無你就一世都會迷失自己嘅火焰獸;無你就一世都會訓係條街嘅獨角馬獸;無你就一世都搵唔到自己祖先係乜水嘅獅子獸;無你就一世都搵唔到朋友嘅比丘獸……)
基本上如你唔出現,佢地只會係數碼世界嘅廢青,乜都唔識做.不過話哂都係救世主,呢啲門面嘢點都要做架.
除咗你所認識嘅數碼獸立體化之外,佢地嘅數碼暴龍世界觀亦都出現呢係個遊戲入面,例如:
肉係地下種出黎;怪獸們所屬嘅地方都會分哂,雪人獸就一定係冰封聖域,奧加獸就只會係大山谷;火屬嘅怪去到濕嘅地區就會變弱;你就唔屬於數碼世界,所以你亦唔會感到累到肚餓;佢地要安排啲雜魚角色,因此會出現一啲變種嘅數碼獸,冰亞古獸,黑加布獸等等.
咁當然玩得暴龍,一定係玩進化.
同以前暴龍機一樣,必須到達到某種進化條件先至可以成為某隻獸:亞古獸要攻,防,速,智都要達到100以上,無任何失誤先至可以成為暴龍獸.
不過呢隻有樣特別之處,就係佢係可以食道具進化.
食粒金香蕉就會變成悟空獸,不過食道具進化就自然差啲架啦.
當時可以係佢地嘅世界到周圍走,可以透切咁去了解哂成個數碼暴龍世界真係一樣好過癮嘅事.不過當時PS1未係咁多人有,所以唔係個個小朋友都可以拎住自己張卡去人地到玩BATTLE.
對比起Pokemon Gameboy年代,數碼暴龍世界已經係比唔上佢.不過動畫好快就再次將數碼暴龍炒起!
八神太一,亞古獸,被選中嘅細路,令人熱血嘅進化音樂就係我個小學六年班生涯到不斷咁巡迴.
直到中學生時代,我就無再望過佢地.
可能個陣青春期淨係想識女仔,又或者電視入面個班主角已經唔再係我認識嘅數碼獸.
「乜鳩嘢機甲進化呀?有呢啲嘢嘅咩?」
熱情就隨住我嘅年紀慢慢消失.
直到手遊時代出現,我時不時都會留意下幾時出返隻數碼暴龍GAME,結果絕對係令我失望.
下集,我會講「Digimon LinkZ 」同「PS vita 數碼暴龍 next order」 玩後感.


text:
專欄簡介
Keith~Janet
鍾意周圍走,周圍食
Happy Share俾你地
歡迎報料合作:
Email: kjfoodlife@gmail.com
Whatsapp: 63525193
FB / Openrice: kjfoodlife
網址: kjfoodlife.com
編輯簡介
納入狠狠懲罰系列原因 - 派水派遮,捐星火,響應罷工 一段時間無去台灣就好掛住當地既風土人情,唯有食下台灣菜解下癮,難得自己一個食飯比較易搵位,揀左呢間尖...
納入狠狠懲罰系列原因 - 店內文宣,開放店面供人休息,柒婆錄音機紙巾,參與罷工 銅鑼灣果陣已經食過好好食,今次去到尖沙咀緊係要再幫襯,難得唔洗過海就食到,...
納入狠狠懲罰系列原因 - 連儂牆,播黃歌 到而家食野真係要揀過度過,唔係幫襯錯左就心情都唔好食得又唔安落,呢一間門口經常都有長長既人龍,好彩一早訂定位就唔...
納入狠狠懲罰系列原因 - 參與罷工,FB表態,收據有囗號 本來想食舉藍旗出左名果一間餐廳,但係去到原來下午休息就去左另一間儲低左既心水店,其實真係好日都唔黎...
原來呢間不嬲外賣開既蛋糕店開左堂食,終於可以坐定定慢慢嘆蛋糕,除左有蛋糕食之外仲有野飲,環境都好靚打卡一流. 成間店用左型格既灰牆同grand既雲石台,加上...
之前去完泰國番黎已經好掛住泰國野食既味道,唯有係香港食番個泰菜解下癮,見到呢間泰國餐廳係泰國廚房駐場,食物應該有番咁上下水準. 平日夜晚去都爆哂場,台...
去行完市集掃完貨,最好緊係係附近食埋晚飯再加甜品,以前去Holly Brown都係食雪糕,而家有埋正餐食,見到好多人叫個層層叠超厚身班戟. 一入門口就已經見到好大...
終於終於食到小念頭,成個環境都好清新好舒服,每日蛋糕都係新鮮人手製造,之前都有睇過報導係店主自學好多蛋糕整法好有心機. 去到樓下其實要禁鐘先開到門,真...
丼~丼~丼,成日去親九龍城都係食泰國野,其實除左泰國野九龍城仲有好多好野食,今次就去試下呢一間日本丼,呢間係我之前係九龍城做野果陣先岩岩開,唔經唔覺都...
係奧海城睇戲之前要搵野食,於是就行下多餐廳既呢邊商場,門口見到都幾多選擇,又有店員主動介紹就試下. 餐廳既面積都相當大,門口有兩張私人空間多少少既位,...
放假又好天緊係要去遠啲行下,最好就係有少少太陽又有少少涼風,行下海邊望下沙灘夕陽堅係夠寫意,最好緊係揀間餐廳吹下海風慢慢坐. 坐係入面望出去個景觀真係...
就黎到新年,要慶祝終於又過一年最好就係食番餐滿足又自己鍾意既野食就開心,揀緊就見到呢間用炭燒同韓牛既韓燒店,一諗起食最愛既牛肉已經勁興奮. 餐廳用上柞...
見到網上面有好多呢間餐廳既靚相,有勁多可愛既動身擺設不停俾人打卡,搵下之後原來係一間油麻地酒店既餐廳. 一出電梯已經見到有勁多好可愛既動物公仔打卡,門...
葵廣有好多小食,呢間係其中一間高質小店,店名好有詩意叫呦呦鹿鳴,意思即係叫大家一齊黎食布丁既意思,店主一手一腳研製口味超有心思. 全店好搶眼既一定係個...
呢個真係岩哂喜愛食韓國炸雞既朋友仔,今次介紹觀塘有炸雞放題,都係百幾蚊咋,我地先散叫一次試下味道. 係商場既一樓成層都有好多唔同既餐廳,簡簡單單用上左...


text:
「政治」
近排真係講好多關於政治嘅嘢,不過真係日日新鮮.當然好多人而家嘅焦點都係放咗係兩個司長身上,一個真係估唔到咁離地,就連八達通都唔知點用,屋企無廁紙但係又唔知便利店無,甚至乎今時今日連一個社交網站嘅專業都無嘅人,講真離地到一個地步你會質疑點解佢可以做政務司司長.仲話佢嘅職責係解決民生事宜,長遠規劃社會基建,以及制定人口政策.如果佢做特首嘅話,可想而知會有幾大鑊!
「森美」
今日最估唔到嘅係薯片叔叔竟然可以搵到森美做佢其中一位支持者,而且仲幫佢拍咗一條三分鐘嘅短片.好多人都知道曾俊華背後嘅團隊真係好勁都背後嘅高人係邊個.但係點勁都好,你要一個係香港無人不識,兼且咁有名嘅金牌司儀,仲要從來唔會高調表態自己政治取向嘅人去做佢嘅支持者,嚟個先至係最估唔到嘅位.森美喎!真係諗都冇諗過佢會咁高調撐薯片叔叔,可想而知佢哋嘅關係有幾好!
「民意」
雖然香港仲未係一人一票選特首,而森美嘅影響力未必可以影響嗰班選委,但係點解仲會搵森美去支持自己?原因好簡單,就係延續佢貼地嘅路線.當然反對曾俊華嘅人大把,但係由一個學生嘅角度去話俾大家知佢眼中嘅特首候選人係點樣,我相信大家睇完都會覺得有說服力.社會依家咁兩極化,可以話係上一代與下一代之間嘅分歧!正正呢個原因,森美嘅影響力就係年輕嘅一輩,而其實要影響選委以外嘅人其實難度更加大.希望今次嘅特首選舉民意可以幫到薯片叔叔啦!
Also published on Medium.


text:
自從前一篇《廁所比你想像中乾淨!飛機上最污糟嘅地方係邊呀?》揭露咗飛機上嘅含菌量指數排名調查嘅結果之後,跟住落嚟,喺呢篇文章會同大家分享點樣喺飛機上面避開啲病菌埋身嘅小秘訣!
Tip 1. 著長褲,長裙
避免著短褲短裙搭飛機,主要喺為咗預防啲座位未清潔好,造成接觸性傳染皮膚病嘅可能性.
Tip 2. 手唔掂眼耳鼻口
病毒唔單止從口入,而且眼耳鼻都喺高風險地區!
搭飛機時要留意雙手衛生,因為餐盤枱,座位扶手,安全帶上面嘅細菌最容易借著對手,直接入去嘴,鼻甚至眼睛,耳仔.
Tip 3. 消毒紙巾跟身帶
跟身嘅收納袋放個消毒紙巾,唔單止可以抹抹手,仲可以清吓自己會用到嘅折疊餐盤枱.因為數量多,打掃用好多時間,餐盤枱容易成為清潔死角.安全起見,自己再清多一次,用落會安心好多.
Tip 4. 貼身用品,食物唔好放喺前座置物袋
就同《廁所比你想像中乾淨!飛機上最污糟嘅地方係邊呀?》文章入面提及,當值空姐空少指出座位前面嘅置物袋都喺個細菌培殖槽!!細細個嘅置物袋唔單止放逃生指南,救生衣使用教學,機上免稅商品消費型錄,仲有乘客將臭襪仔,用完嘅紙巾,開過嘅零食,飲完嘅野飲杯,個人垃圾,甚至仲有尿布放喺置物袋入面.經過咁樣嘅解釋,你應該明白點解唔好將旅行用品,貼身用品,食物放喺前座置物袋啦?!
Tip 5. 勿徒手觸碰食物
飛機餐點中常出現嘅麵包餐包,令我哋唔覺唔覺咁想用手攞,搽牛油或者果醬.注意!喺享用飛機餐點嘅時候,雙手摸咗餐盤枱後,記得唔好係咁用手掂任何食物,亦盡量唔好畀食物接觸枱面.除此之外,飯前飯後都應該要洗乾淨對手或者用至少含60%酒精嘅搓手液清潔雙手呀.
落實個人衛生,注意雙手清潔,強烈建議搭飛機前,將搓手液或者除菌濕紙巾列入旅行用品清單並且放喺隨身攜帶嘅收納袋入面以備不時之需.有咗強健嘅體魄,先可以盡情享受跟著落嚟嘅旅程,喺咪?


text:
(情人節2019)男朋友最怕女朋友問的5條問題
大時大節相信都係唔少情侶鬧交,甚至分手嘅導火線,其實女生都係想知另一半有幾著緊自己,點樣喺唔發脾氣同唔使令到另一半煩厭之下,得到你想要嘅結果, 記住有五大問題免問!
男朋友最怕女朋友問「情人節,你會送咩畀我?」
問得呢條問題即係話,好可能你心入面已經有嘢想要,但好可惜其實男人最怕估女人諗乜,你問佢會送咩畀你,第一,佢好有可能即時答唔到你;第二,佢好有機會根本無諗過要送咩禮物俾你;第三,佢有極微可能已經一早安排好諗住俾驚喜你,但你咁問到,佢可能要即時諗個藉口,支支吾吾嘅時候可能你又已經誤會佢未諗或者無諗,想避免鬧交的話,就唔好問得咁直接喇!
建議女朋友可以先發制人
你可以先發制人講你自己預備送咩俾佢,講到你預備得幾辛苦之後,再加一對楚楚可憐嘅眼神問:「咁你呢?」,除非佢係渣男,否則係男人聽到另一半咁為自己都會心軟,呢個時候如果佢無預備或者未諗一定會喺內疚之下和盤托出,咁你就可以要求補償要你想要嘅禮物!
男朋友最怕女朋友問「你可唔可以俾啲驚喜我?」
「驚喜」相信都係好多男朋友同老公會遇到嘅難題,初初一齊對方做乜都係驚喜,一齊耐咗精心預備嘅都變成理所當然,所以當你喺大時大節之前想問男朋友或者老公:「你可唔可以俾啲驚喜我?」其實就好可能係你已經覺得無論對方做咩都已經變成理所當然!
建議女朋友可以玩估禮物小遊戲
想令對方俾驚喜你,唔一定要單刀直入咁要求,你可以提議同對方玩個小遊戲,互相為對方準備一樣有意義嘅禮物,但要估中個意義先可以得到,呢類小遊戲開宗明義係送禮物,但其實禮物係咩根本唔重要,最重要係個意義同估嘅過程,可以增加情趣之餘,又可以知對方有幾重視自己,比起港女指令式嘅要求,相信另一半會對你更心甘命抵!
男朋友最怕女朋友問「你諗住帶我去邊度玩?」
過時過節少不免想外出慶祝,但其實香港有幾大,問對方想帶你去邊度玩其實呢個問題難答度係100,對方有機會仲會回應番你:「咁你有無邊度想去?」之後又好可能展開罵戰,所以與其鬧啲不必要嘅交,不如試吓唔好咁問!
建議女朋友可以自己構思拍拖日程
情人節去邊都唔係重點,重點係抱住一個咩嘅心態去玩,可以試吓由你自己去構思一個拍拖日程帶領對方去,對方少咗要諗帶你去邊度玩嘅壓力,自然會同你玩得投入啲,分分鐘仲會引起佢嘅創意同你嚟個即慶之旅!
男朋友最怕女朋友問「你同你以前啲女朋友點過情人節? 」
呢個又係男朋友嘅死穴,講你知又怕你嬲,唔講你又繼續問,其實倒番轉,如果男朋友咁問你,你又會點答呢?以前同前度係點已經唔重要,比較只會令自己越嚟越無自信,重點係佢而家係同你一齊,如果真係在意對方,不如好好活在當下,呢個問題就慳番吧!
女朋友可以用旁敲側擊方法知答案
如果真係好想知嘅話,可以試下用旁敲側擊嘅問法,如:「好多人情人節都會大事慶祝,你有無試過啊?」或者「有人會送好貴禮物,又食好貴一餐,你會唔會覺得好拜金?」只要唔提前度兩隻字同你自己嘅感受,男人都會好容易喺無防範之下同你分享!
男朋友最怕女朋友問「你送嘅花有咩特別花語?」
有花收喺情人節嚟講已經係好過好多人,如果仲咁貪心,就真係想撩交嗌,有時候做人女朋友同老婆都唔好去得太盡,因為對男人嚟講肯課金去送花俾你可能已經係好有誠意,除非佢一向好細心,如果唔係,就唔好咁強人所難,知道佢剩係送畀你一個,當你係唯一就足夠了!
女朋友可以自己尋找答案
花語對男人嚟講應該真係難,如果真係好想知佢點解買呢紮花,可以試下問:「你之前未買過呢種花俾我嘅?」或者可以問「呢種係咩花嚟架?」然後自己搵個花語出嚟同佢分享,都係另一種情趣!
其實男人對愛情很多時在於行動,奈何女人對愛情往住在於說話之中,若果不想情人節無端端被分手,就請務必管好自己張口,免得說得過多而招惹無妄之災.


text:
今年初開始,其實飲品袋嘅魅力早就開始慢慢發酵,網絡平台,路邊攤都可以見到好多人賣,飲品袋嘅價格從幾十蚊到五百上下都有,唔單止零售嘅火爆程度,飲品店嘅加購禮,甚至到企業宣傳禮品推薦,你可以發現訂造環保飲品袋嘅搜尋量高居不下,而實際用過之後你會發現,原來減少膠袋唔單止唔會造成麻煩,反而令生活更加好!
一般嚟講說,常見嘅飲品袋可以分成店家提供嘅透明膠袋,半截式飲品袋,全包式飲品袋等,如果唔在意靚唔靚,透明膠袋放喺手袋入面,經常會喺意想不到嘅時候派上用場.
而今日小編實際到飲品店買同拍攝,以下四款唔同類型飲品袋,唔同長度同質料,將最真實嘅一面呈現佢係咪有符合消費者嘅使用習慣.
呢種款式嘅飲品袋可以話係市面上最常見,而質料通常都係用帆布或者胚布,就算唔太吸水,但可以完整呈現圖案印製嘅效果,亦都係好多訂造環保飲品袋會揀嘅類型,便利店嘅咖啡,手搖店嘅中杯,大杯都可以裝得落,而且袋入面有插飲管嘅位置,好方便.
皮嘅飲品袋由於質料嘅關係,質地比較硬,喺裝嘢飲會比較沒有彈性,呢次買嘅嘢飲杯size係大杯,喺放嘢飲時候可以明顯feel到嘢飲同杯套之間非常緊,冇多餘嘅空間可以放飲管,不過比起其他布,皮嘅視覺效果可以話係相當有質感.
同樣係帆布嘅飲品袋,但面積比一般半截式再少啲,或者你會對佢嘅穩定性有疑惑,不過實際用過之後小編發現,別好以為布少,如果可以計好嘢飲最寬嘅杯嘅直徑,一樣可以輕鬆拎,唔會造成傾斜,而且值得一提嘅係袋外面嘅商標可以放飲管,如果想要印製logo當成宣傳禮品,呢個可以係好好嘅選擇.
最後要介紹嘅呢款,把手係拉扣式,而布係有彈性嘅淺水布,雖然喺第一次裝嘢飲進去要用啲力,但因為布料本身就好有彈性,面對所有size係咪都可以放進嘅疑慮唔洗擔心,而拉扣部分要確實扣好,免得喺拎果陣跌掉下來,令你想喝都喝唔到嘅欲哭無淚.
無論係咩類型嘅飲品袋,只要實用,方便,基本上都係好嘅環保小幫手,養成重複利用嘅好習慣,你會發現原來膠袋政策係提高生活品質嘅好方法!


text:
「林村」
林村許願樹係兩棵大榕樹.兩棵樹被當地嘅村民視為神靈,所以好多人會係其根部燃點香蜡燭冥鏹祈褔許願.後嚟有人製作寶牒,將姓名,出生年月日同願望寫係寶牒上.然後再附上百解符,貴人指引同祿馬衣等綁係個橙度,然後誠心參拜後同向樹許願後,就將份寶牒拋上樹幹!如果唔跌落嚟嘅話就代表願望可以成真.而早前榕樹有太多寶碟,多以受重而死亡,因此為咗保護榕樹,就整咗棵假嘅許願樹俾遊人許願,繼續林村嘅傳統!
「許願」
今日第一次去林村嘅許願樹,本來諗住避開公眾假期先去因為怕會好多人,點知原來好多人都仲放緊假.淨係塞車都差唔多塞咗一個鐘,然後差啲無位泊.去到村口之後就見到原本嘅許願樹已經加晒支架,而今日真係可以用人山人海去形容,因為新個棵許願樹真係俾人圍!圍住拋啲願望上棵樹到.講真啲假吉真係多到佈滿晒成棵樹,就算拋到上去都好容易跌返落嚟.
「寶牒」
雖然棵許願樹係假嘅,而寶牒就改為一個假吉綁住張許願紙.當然將寶牒拋上許願樹係無你諗得咁易,仲要唔跌落嚟真係幾難.況且而家個假吉無乜重量,可以話輕漂漂.所以今日都要拋咗幾次先至成功,反而老婆就一拋即中!其實拋寶牒都係意頭嘢,去見識下香港嚟嗰許願樹文化先至係真.不過都係建議大家唔好大時大節去,因為真係好多人,最好都係揀啲平日去!
Also published on Medium.


text:
用 iPhone 最頭痛係容量唔夠,又冇得插卡,去旅行影多啲相拍多幾條片都分分鐘爆,最方便快捷就係插隻 Lightning 手指加大容量.另一個常見嘅問題,就係好快冇電-嗱我知,家陣已經改善咗好多,但仍然唔夠頂一日.呢款線就可以一次過解決晒兩個問題:加大容量同時充電.
今日小記行過香港春季電子產品展,見到兩款尚未上市嘅「三合一」Lightning 線,喺 USB 2.0 頭加埋 microSD 卡槽,插幾 GB microSD 卡都冇問題咁話,仲可以同時充電添;其中 Energea 圓身果款 Lightning 線更號稱可以支援 200GB microSD 卡,解決 iPhone 容量不足嘅問題.
插返落電腦,又可以當數據線用.呢種設計都唔算破天荒,市面上部分 micro USB 線亦採用同樣設計,不過放喺 Lightning 線度就少見啲,亦實用啲.兩款線都聲稱已經獲得 Apple 認證,Energea MFI Expandable Storage Cable 預計五月左右有售,MiLi iDataCable發售日期則待定.
[row][double_paragraph]
[/double_paragraph][double_paragraph]
[/double_paragraph] [/row]
用 iPhone 最頭痛係容量唔夠,又冇得插卡,去旅行影多啲相拍多幾條片都分分鐘爆,最方便快捷就係插隻 Lightning 手指加大容量.另一個常見嘅問題,就係好快冇電-嗱我知,家陣已經改善咗好多,但仍然唔夠頂一日.呢款線就可以一次過解決晒兩個問題:加大容量同時充電.


text:
派對資訊
- 派對醒目Tips
- 到會美食推介
最新文章
熱盤主菜
(Party 到會指南)預訂 Party 派對到會外賣注意事項 (二)
來到第2 round…
終於揀好心水到會套餐,衡量好份量之後,到左派對日子,等極都未等到個到會,終於等到但又話要落樓下拎…唸起都好鬱悶!所以今次就集中一啲到會需知細則,咁就個個都feel 到你既細心啦~
4.送貨服務時間
就算係訂到會,都要拿捏好到會送到partyroom嘅時間.
如果你地係想邊玩邊食,就可以係去到partyroom後半個鐘至一個鐘到送到,喺大家熟悉環境後,就可以放任地食同玩啦.
另一方面,如果你地係想就翻大家平時用餐嘅時間,咁就可以係六點至七點呢啲時間送到,俾大家有個一齊圍住食嘢傾計嘅時間.
但係要留意翻,大部分訂到會係要提早24小時訂㗎,而且唔可以喺確認訂單後減少食物份量或者取消訂單,因為所有食材都已經準備好㗎喇.
5.可送貨地區
其實普遍嘅到會送貨範圍都好廣,可以送到港島區,九龍區同新界區.但係都要留意翻好多到會都唔送禁區,羅湖,沙頭角,迪士尼,機場,海洋公園,離島同埋馬灣等等嘅偏遠地區.另外book到會都要俾清楚地址佢地呀.
6. Party room是否提供美食到會服務
香港有咁多唔同類型嘅partyroom,因應翻嗰間partyroom嘅環境,設施等等嘅因素,並唔係所有partyroom都會提供美食到會服務㗎.
所以喺book partyroom前都要問清楚店主有關事項,你地亦可以去FC Catering網站查詢,嗰到詳細列明咗邊啲可以提供到會服務,邊啲唔可以,一覽無遺!
睇完以上嘅注意事項,係咪清晰好多,以後唔使再訂大家樂到會呢?咁就快點整理好頭緒去book Party Room同訂到會啦!
文章內容出處: ReUbird


text:
「縱火」
首先係度希望所有因為琴日縱火案而受傷嘅傷者可以早日康復.真係諗都冇諗過竟然有人會咁變態,係地鐵最繁忙嘅時間同最繁忙嘅路線嘅車廂入面縱火!當時睇到新聞真係嚇咗一跳!雖然到最後該名全身著晒火嘅人係縱火嘅元兇,但係如果俾著你見到啲咁嘅情況,就算你唔幫手求火都應該係第一時間逃生或者搵人幫手.如果香港有一日有恐怖襲擊嘅話,相信真係會死好多人,因為真係一啲危險意識都無!
「影相」
雖然香港人出咗名係手機食先,但係當遇到危險嘅時候都依然拎手機出嚟影相同拍片嘅話就真係有啲病態.琴日尖沙咀地鐵站發生縱火案,見到有人企喺到俾火燒緊竟然唔係第一時間去救熄啲火,見到地鐵車廂入面仲著緊火唔係第一時間搵滅火筒,而係好多人第一時間拎部手機出嚟影相同拍片!如果車廂入面仲有危險品,萬一突然爆炸嘅話,後果真係不堪設想!香港人真係去到一個病態嘅地步!
「危險」
事件發生後有好多影片同相不斷係唔同嘅地方廣泛咁俾人轉發,當然大家都好關心究竟發生啲乜嘢事.只不過當你見到啲人個個企咗係度唔知做乜同拎住部手機係咁影嘅時候,真係火都嚟!究竟人命緊要定影相拍片緊要?當然如果唔係有人拍片大家未必知道當時發生乜嘢事,只不過當時係唔係應該首先顧下自身嘅安全呢?不過真係無諗過香港會發生啲咁嘅事件,但係希望大家如果遇到啲咁嘅突發事件嘅時候,千祈唔好再掛住影相!
Also published on Medium.


text:
OL的保養神器!清走濕熱 唔怕失業!Miris Spa韓式養生療程
身邊唔少親戚朋友話羡慕我返Office工,覺得OL唔使成日企,坐喺度嘆冷氣好舒服,日日著靚衫返工.真係一句激嬲全世界OL!我日日OT坐足10個鐘,仲要畀老頂照肺,唔通又話你知咩!瘋狂OT喪食零食,朱古力,薯片,百力枝,唔高脂唔熱氣嘅都唔食,肥咗幾多唔通又話你知咩!日日唔夠訓,連皮膚都差埋!放工返到屋企仲要比我阿媽逼我飲苦茶,話我濕熱喎!仲成日比老頂照肺話我最近無黎神氣,做嘢又甩漏,講到好似想炒左我咁!唉!身體唔好就搞到咁!真係有冤無路訴!唔想「濕熱」變「失業」,我決定要認真搞搞啲濕熱毒氣!
上網search下,睇到Miris Spa新出咗個韓式養生美體排毒護理組合,講到好似好好咁,一於去試吓.
佢個PLAN係包左幾樣野,一黎就同我做個全身人參按摩先,按摩師按到我肩頸位果時都話咁硬嘅!唉,緊係啦,日日返工對住部電腦成10個鐘,膊頭就快硬過我條命架啦!仲要成日無啦啦腰痛,又比老頂笑我成個阿婆風濕病發咁,真係激死!就算平時我唔係好受得力,但係連專業人士都話我硬,緊係叫佢幫我按多啲肩頸同腰啦,我真係唔想再好似個阿婆咁,依道痛果道痛-.- 嘩,按落去果時都幾酸,但又幾鬼正,真係成個人都鬆曬!
做到咁上下,之後按摩師話用果個御陽罐(唔記得有無記錯個名)嘅工具幫我做無痛刮痧.開頭我都好驚,車,你話唔痛姐,我點知係咪真架?!唔好話刮痧,我平時連脫毛都覺得痛阿!阿,又幾神奇,心諗點解背脊除左暖暖地,feel到有野碌碌吓之外,無咩特別感覺嘅?!係咪真係刮緊架?按摩師已經同我講我個背脊已經起左痧,唔洗再做毒女啦!(人講唔信,照鏡就好明顯!)
做完刮痧,美容師好快就入左黎幫我做facial啦.平日比啲同事笑得多,話我塊面仲有baby fat好cute cute,好想搣吓,仲話好羨慕我望落咁細個喎!你都傻既!其實我十年如一日唔變嘅髮型係為左要遮住塊包包面就真阿>< 美容師開頭幫我清潔,針清同修眉先,最後做埋個熱石facial.啲熱石雖然細細粒(放心,緊係唔係得黃豆咁大粒啦),放喺面上暖暖地咁按又幾舒服,按完我個肥面豬登又真係firm咗,覺得無咁水腫囉!
做完依個treatment,咩毒都排走曬,塊面V左又精神左,老頂無得再借啲意炒我啦掛?!真係唔洗再驚「濕熱」同「失業」啦,Yeah!
總括黎講啦,以Miris Spa嘅裝潢同服務,只係$288就可以體驗140分鐘嘅由頭到腳嘅facial連按摩,真心覺得超值.不過真係成兩個幾鍾咁長架,做之前記住去定廁所先!順帶一提,如果想約到心儀嘅時間要提早啲上網比錢登記先,去到無額外收費.除左依個韓式養生組合,佢地好似仲有好多款唔同嘅按摩,岩鹽熱石按摩對排毒,養生都好似幾好!下次試完先再分享.
最強OL保養神器–>http://mirisspa.hk/網上推廣/
Miris Spa岩石按摩專門店
分店︰銅鑼灣|尖沙咀|旺角|荃灣
Miris Spa 分店地址 :
Miris Spa 銅鑼灣:銅鑼灣羅素街38號金朝陽中心38樓全層
Miris Spa 尖沙咀:尖沙咀加連威老道2-6號愛賓商業大廈15樓全層
Miris Spa 旺角:旺角彌敦道580A-580F周大福商業中心7樓全層
Miris Spa 荃灣:荃灣眾安街68號荃灣千色匯1期22樓01-02室


text:
病左都有一星期嘅小小豬,雖然都已經叫做冇再發燒,仲開始精神返晒,玩嘅時間都有返精力同笑容.不過佢嘅鼻水同咳都好似仍然未有改善,仲係不停咁流,攪到個鼻哥仔都紅晒,所以都係要再去睇多次醫生,希望可以收到啲鼻水啦!
由於之前係柴灣睇開嗰位醫生好似唔多夾小小豬,睇左幾次之後再食佢啲藥都好似冇乜效,加上又成日開抗身素,我又唔係咁鐘意,所以我地都決定轉一轉,最後經小豬媽朋友介紹,去左銅鑼灣睇嘅兒科專科.
我星期一請左半日帶小小豬去醫院,真係唔敢再請,剛好LULU妹又放假,所以就由佢地負責帶小小豬去睇醫生.雖然有小豬媽係度我都應該好放心,不過都總係覺得好唔開心,點解我唔可以自己帶個仔去睇醫生?一諗到依點,內心只能感嘆一個字『唉~~~~』.
係出發前,小小豬話要打俾媽咪先~
可能依個係兒科專科,所以成個醫務所都有好多玩具玩,唔講仲以為係小豬媽帶左小小豬去玩冇去睇醫生.
睇吓小小豬玩得幾開心,一啲都唔似有病呀~
不過當一聽到姑娘叫名,成個樣都即刻唔同晒,好似好驚咁哦~
冇錯,小小豬係好驚.其實小小豬細個時睇醫生都唔會有事,仲好開心咁同醫生玩.不過自從睇左一個醫生(嗰位醫生其中一個診斷方法就係同姑娘按住佢嚟俾啲氣佢吸,話可以順返條氣管咁話.),之後每一次一見到醫生,又或者係戴住聽筒嘅人,佢都一定勁喊.我地估計佢可能係上次吸氣有左個負面影響,所以就一定會爆喊.
當然今次都一定唔例外,據LULU妹講,佢係醫生房門外都聽到好大聲嘅喊聲,小小豬又話醫生『曳曳』,又話『ANGRY』,當佢出到嚟仲係喊緊添~
醫生話小小豬係傷風未清,所以又係俾左啲止鼻水同化痰藥俾佢.唉...又要食藥,已經食左都有成個星期,今次又係食一星期,希望食埋今次真係會好返晒啦!
原本我都冇打算俾小小豬打流感針,怕會有副作用,同埋又聽過話流感針個成份唔係咁得.不過見小小豬好似病密左,依家真係要重新考慮吓先得啦!
唔知有冇媽咪有帶小朋友去打流感針呢?打左係唔係真係會少啲傷風感冒呢?俾啲意見我啦!


text:
《沖繩縣立博物館・美術館》
每次去旅行,最鐘意都係去博物館睇歷史.沖繩嘅「沖繩縣立博物館・美術館」設計得非常好,地方唔算大,但內容舖排得好,令我極為欣賞,睇到樂而忘返(之後再開post講.)
未踏足沖繩之前,覺得呢個地方係陽光與海灘,非常有朝氣.但睇真啲先發覺係個悲劇地方嚟.如果我係琉球人(沖繩人),心入面大概都有幾分舊恨同幾道傷痕.
如果香港係中西文化薈萃,噉沖繩就更勁,係日,美,中文化交匯.美其名係交匯,實情係身不由己,無可奈何,畀人舞來舞去.由古到今,琉球都係夾喺大國之間生存.而大國若遭逢巨變,或改朝換代,琉球國幾乎必受波及.
最初要向明朝進貢,十七世紀畀日本薩摩藩打敗之後就兩邊都要討好,又畀中國又畀薩摩.清滅明後又要換老細.到列強嚟到就迫住開港簽條約.之後到明治時代直頭畀人吞埋,國破家亡.吞嘅時候話要談判,但談判雙方係清政府同日本政府,琉球人有咩得揀?吞完之後就廢你琉球語,全部人要講日文.到一九三十年代美國大蕭條,距離好遠嘅沖繩人都一樣受影響,冇嘢食要食毒果(蘇鐵),慘到史稱「蘇鐵地獄」.打二戰時畀統治咗你七十年左右嘅日本推上前打仗,同美軍打咗場好慘烈嘅沖繩島戰役,十幾萬平民死亡,又被人強姦又被迫自殺.打完仗轉手畀美國統治,以為會有轉變,但人哋都係拎你過橋,純粹想用你做軍事基地,畀個名你叫Keystone of the Pacific,即係話你不過係戰略重地,而民生則唔係重要考慮嚟.後來人民怨聲載道話要復歸日本(其實復咩歸...),但當中嘅談判又係由美日主導,沖繩人都係冇乜say.一復歸後,一夕之間美元轉日元,道路方向一百八十度改變,又係引起混亂.而且啲美軍基地一直仲喺度,令沖繩經濟因過份依賴美軍基地而變得畸型(雖然近年好似好轉).另外,沖繩人亦會認為同日本本土人格格不入,甚至覺得自己係二等公民.
有好多嘢積咗喺歷史度,我覺得係冇咁易消磨晒同失憶嘅.另外,作為香港人,有好多時去唔同地方睇到呢啲咁無可奈何嘅歷史(上次去愛爾蘭都一樣),會敏感少少,同多一分體會.


text:
TVB重頭劇《鐵探》自開播以嚟,網友就對惠英紅,許紹雄,姜皓文一班老戲骨嘅演技佩服不已,其實唔止前輩做得好,有份飾演“發瘟”嘅方紹聰都令人眼前一亮!
劇中嘅佢唔單止造型出位,人物設定都好特別,唔怪得佢直言呢系入行10年嚟最有發揮嘅一次.
雖然角色嘅戲份唔系好多,但系奸人嘅形象就讓人印象深刻,有幾場戲,方紹聰仲要用槍指著姜皓文,讓佢都有好大壓力,好彩對方給予好多空間,畀佢自由發揮,仲喺開機前安慰佢,可以大膽一啲,所以成個拍攝過程好開心!
再加監制為咗幫佢入戲,特登度身訂造咗一個造型畀佢,尤其系頸上嘅紋身,睇落好古惑仔,更令到佢一開機就知點演.不過落妝過程就好辛苦,首先要用落妝油唔停溶解顏料,大約要用9個鐘左右,先至可以真正搞完,所以到拍攝后期,由于造型嘅關系,方紹聰嘅皮膚變得好薄,稍微用啲力,就會擦親!
儘管如此,方紹聰依然覺得今次演出系一種享受.因為一直以嚟,方紹聰唔系客串路人甲,就系充當背景板,咪講話變身成為大明星,就系維持基本生活都好艱難!因為每月幾千蚊嘅月薪,連初入行嘅港姐都不如,真系難以生活!因此佢唯有利用閑暇時間,幫人送貨,或者做裝修工,餐廳服務員以幫補家用!
咁努力穩錢,除咗想讓屋企人過得好d之外,仲因為家姐患有輕微智障,唔可以獨自生活.以前家庭嘅重任都由老竇頂,但而家過咗60歲佢已經退休,方紹聰都唔想屋企人再咁辛苦,話曬老豆喺佢后生嗰陣,一個人打兩份工嚟養家,辛勞咗大半世,應該享受下清福,所以方紹聰,除咗自愿承擔部分家庭使用之外,仲使咗大半積蓄,買咗一只勞力士畀老豆做禮物!
積極向上又孝順顧家,讓方紹聰通過近10年嘅打拼,都開始得到唔同嘅演出機會,特別系舊年參演《特技人》嘅時候,為咗演出嘅效果逼真,佢親身上陣拍攝比火燒嘅場景,贏來一片好評!
當時幕后工作人員都提醒佢要諗清楚,因為做火人唔系一件輕松嘅事情,稍微唔注意就會出事.但方紹聰就覺得機會來之不易,可以博下畀監制留低好印象,對以后嘅發展百利而無一害,所以堅持上場!
都正因為有咁敬業,呢一兩年嚟,方紹聰終于唔洗再做茄哩啡 ,喺《堅離地》《18年后的殺人告白》到《機場警》,戲份都有咗保障,雖然唔系主角,但增加咗曝光度!
而家外出工作時,街坊市民都認得佢,有時仲會為其加油打氣,令方紹聰好開心!祝福佢未來嘅事業可以更上一樓,我相信有擔當肯上進嘅人,運氣都唔會太差!
Like MisshkNews Facebook!不出门也能知天下事~


text:
我唔鍾意啲人同我拍拖想瘋狂貼相出 post or even set relationship 嚟證明我哋拍拖.因為感情係我人生最大嘅避風港,泊得入去我預咗暗湧難避免,始終都係要落錨.但我唔預要同你驚天動地愛撚過做茶餘飯後,知嘅或出街撞到嘅朋友咪知,唔知嘅咪恆唔知算囉.我淨係想專心對你一個,世界咁多八婆我唔想面對喎~~
同理,唔鍾意其他女媾我條仔嗰陣喺度影埋有線索嘅相立 flag(佢哋出街食飯睇戲飲嘢我冇所謂).但遇到呢啲時候我會同條仔講:一係你避免呢啲事發生,叫條女拍硬檔幫吓手影少張相做少陣港女;一係你就話我知先,備咗案我當咩都冇;一係事後你要主動意識到識主動氹我講返咩事.只要你 show 到你有意識我唔會管.都係嗰句「我知我見到係一回事,我唔知你俾我見到你食屎」.
我唔鍾意人哋要我或者我要人報到.我想講嚟方便大家約見面係我嘅事,除非嗰日你想約我,如果唔係你唔可以問我.同理,除非我同你一齊諗緊之後我哋有冇下場,否則我唔想問你去邊做咩.
我唔鍾意人哋同我講明唔可以見邊邊個,講唔想或唔好然後俾原因就夠.好唔得就攤出嚟傾,我唔一定唔贊成你嘅提議.如果我照做,我要你清楚呢啲係compromise——我本人冇你喺度我係唔會做呢啲嘢嘅.
說服唔到又冇砌唔掂中間方案,真心唯有分手可解決:)
如果行分手邊緣或前度類別,唔該唔好爭風呷醋.喺度話你同咩人close,本身行到呢一步實有原因,行到咁你仲要重覆返連我同你一齊嗰陣都唔肯嘅被動扣貞操帶動作,你以為人哋會同你一齊返或者會繼續俾餐士你咩?
專一從來係一段感情嘅by-product,扣得住我我longd成年幾兩年都可以唔食仔,唔媾仔,早返屋企乖乖哋等你skype等你call.扣唔住我或者等唔切,一齊三日就要一生一世一心一意,sor囉,我唔係呢type.
都係嗰句,拍拖唔係守行為,我會留會乖(甚至會唔拍拖住)係因為我鍾意你.我同得你一齊(過?),你知我係咩人.打算玩勞動改造嘅,你可能上山下鄉先得


text:
[quote][quote]
不如你講返比我聽我幾時講過基因決定一切先?
我不嬲都係講緊, 好多人根本意志力同D肥人差唔多
只不過呢D人唔洗面對肥呢個問題, 原因係佢好彩有個類基因
但面對人生另一set問題, 一樣用緊個肥人態度做野:
不再介懷肥瘦:「自信的來源是自己」
不再介懷單身:「自信的來源是自己」
不再介懷自己無知:「自信的來源是自己」
我冇咁得閑笑個肥人死, 佢肯定就有精神上同生理上都有病, 惡性循環, 呢D唔洗講
我係要反省緊自己係咪某種意義係呢個肥人, 有感而發
全個POST淨係得你不斷強調基因因素咋
因為冇人講過我先要強調, 唔等於乜都關基因事
如果人既價值係在於有冇意志力去改變習慣, 跳出comfort zone既話
咁太肥同太瘦既人都係廢人, 面對人生難題, 有幾多人可以改變自己, 有幾多人會比達爾文KO?
肥, 真係會令個肥婆死左, 但有D人生問題唔會令人死, 唔解決只會令個人廢或者壓抑到有心理病
咁廢同心理病又真係唔洗死既, 咁呢樣野可能好過個肥婆
因為我地受限於生物結構框架入面我地存在上限
係人類與人類個體之間廢定勁(生物上)係唔算特別明顯
但比起其他動物物種我地就有好高既智能
不過有時強弱比較睇下你會唔會選擇論證
例如比壽命 人類同燈塔水母比就好弱
所以人類要變強本質就要複製呢d生物基因 拼入人類度
咁就係跳出comfort zone
同任何單項天花板比較 只會得出我好廢既結論
人與人之間好 人與其他物種都好
咁我都認講得衰D, 冇中心主題講先, 有種錯覺我想幫肥婆, 其實唔係
人類同野生動物唔同就係人類可以改變行為, 可以program個腦
動物真係只會根據基因入面program既野去run
所以要改變行為 = 要改變基因, 即係要等生下一代變種
學習左一樣野, 腦入面個就係建立一個神經網絡
想unlearn一樣野即係要破壞呢個神經網絡建立一個新既出黎
但有時唔係學野, 比如吸左毒, 都會改變腦結構, 要undo佢係難
養成壞習慣都係一樣, 一旦形成呢種懶人結構, 要走返出就好難
呢個係走出comfort zone難既原因
肥婆肥到咁, 佢已經undo唔到佢個腦個error所以死向左走向右走左
我只係想講唔係呢個肥婆, 普通人一樣有呢個難處, 差左程度


text:
熱門文章
-
唔知係我生得咁健壯定點,居然兩次開刀剝智慧齒都係剝完好似冇剝過,朝早剝完夜晚已經同平常一樣暴飲暴食完全唔使就住,血流半日就停晒止痛藥一粒都未食過,二千五蚊全包一隻又咁好手勢抵到爛啦.點知原來最辛苦嗰嘢係拆線. 之前剝右邊,生得淺,所以四個字搞掂話咁快仲冇手尾.左邊隻生得深好近...
-
年初四晚八三三上 漢 屋企打邊爐 ,臨收檔提過下今個星期五晚一齊去睇《錦衣衛》,點知在場各位得我一個認真,另外兩個完全冇左件事無聲無息放飛機,結果今晚返到屋企又要自己搞掂. 前晚俾麥記所謂「買一送一」昆過一次 ,唔甘心再俾佢呃,今晚決定自己整.點知仲衰. 通常自己屋企整野食,...
-
從來唔明點解電話殼可以賣到咁鬼貴,其實見換咗Nexus 5想試試用皮套,但平極都要六七十,見Yahoo有人放膠套包埋保護貼同郵費先$28,自然是窮撚首選啦琴日過完數今日已經收到.成世仔第一次自己貼保護貼,貼到成劈嘢噉邊位起晒泡中間又有幾粒捽唔走,同個膠套一樣頂住先啦真係去到一日望...
2017年8月30日 星期三
聽花CD #3:A New Beginning
重開專欄講音樂,既然決定重新上路,今次用一個新方法開始.之前執碟有個櫃終於執到吉咗一半(其實只係夾硬將嗰一半搬去其他眼不見為淨嘅暗角),跟住屋入面見得到嘅碟都望一次,想聽同想寫嘅抽晒出嚟,再慢慢諗寫乜同點寫.
一隻隻碟寫有時會好悶(同冇咁多時間逐隻寫),新專欄想試吓唔同寫法,好似幾隊band幾隻碟撈埋一齊寫,寫吓跨媒介題材,甚至唔寫音樂寫吓工業同文化,雖然我寫嘢成日拉到好遠離晒題,「聽花CD」呢個專欄都會盡量集中CD同音樂上面.
執出嚟啲碟想夾埋寫嘅紮埋一舊,跟住好似俄羅斯方塊一舊舊堆高佢,啱啱好質滿半隻櫃,我老母見到都話
「十幾年嚟第一次見你啲嘢咁企理.」
一紮碟一個project,未計單碟已經有六十個project,以我寫文嘅速度分分鐘一個月先出到一篇,就算唔再加新碟已經夠寫幾年,當然前提係唔會爛尾先.咁多年嚟耐唔耐就會嘗試唔同形式嘅專題寫作,不過多數維持一段時間就無以為繼,因為要定期出文時間同心機消耗好大,好耐以前仲會投稿俾網站同雜誌專欄就冇計迫住起貨,到純粹為自己興趣時冇承擔自然會hea,寫到咁上下或者返工忙屋企多事就會放低甚至放棄.希望咁難得準備晒成櫃碟俾自己寫,「聽花CD」可以的起心肝成為一個長遠發展嘅寫作計劃啦.
(然後話,咁難得執到個櫃咁靚,再拎返落嚟咪搞到亂晒又要執過?都係由佢唔好搞算啦唔好寫喇)
訂閱: 張貼留言 (Atom)


text:
一個女人俾人強姦,之後因為咁而被定罪,唯一解決方法係嫁俾個強姦犯 – 依個係我地稱為鬼國嘅印度.好痴線係咪?比人姦仲要嫁俾人,法律居然保護強姦犯,印度人仲唔覺有問題.不過身為香港人嘅你唔好笑住,如果你條女俾人強姦,你仲會唔會同佢一齊?問依條問題嘅正正係一個連登巴打.點解比人強姦就要諗分手?點解心會有條刺?條女唔係周街飲醉比人執屍,唔係褸屌裙姣仔玩大咗,如果只係正正常常返屋企途中就比人姦咗,點解比人強姦會係佢嘅錯?點解仲要承受你嘅冷眼同離棄?
男人會想有個同自己共患難嘅女人,願意同自己一齊挨;同樣女人都想自己男人不離不棄,特別係自己出事嘅時候.點解自己女朋友被人搞咁大件事身為男朋友嘅居然唔係諗下點安慰佢,點幫佢走出依個心理陰影,話俾佢知仲有一個人無時無刻企喺佢身邊,而係已經諗緊幾時應該分手?乜你真係咁在意你條女俾人搞過?試問有幾多個男人嘅女朋友第一次拍拖就係同你,而你地嘅第一次性行為就係同對方?點解拍拖前佢比人搞過一百幾十次你接受到,但拍拖後佢比人姦咗一次你就覺得佢污糟?佢想返屋企途中比人搞嘅,佢想行行下街就比人屌一鑊嘅,我可以講個女人當下已經好難接受自己,但當你都用嫌棄嘅眼光望住條女,佢先明白咩係真正嘅絕望.
曾幾何時有段時間我同一個EX冷戰,已經去到近分手嘅地步.但有一日佢突然打電話比我話有嘢想當面同我講,然後見面後就同我講佢比人強姦.我自責,我怪自己冇好好睇住佢,我怪自己因為冷戰而冇送佢返屋企.佢唔想比人知,更加唔想同屋企人講,而我就係嗰陣唯一畀到支持同安慰佢嘅人.雖然後嚟有朋友話佢只係講大話,只係想我認錯然後復合,而最後我哋始終係分手收場,仲要係佢比帽我戴返.但我到而家都冇一秒後悔過返返佢身邊,亦都唔覺佢係污糟,直到戴帽前都係.
我唔明身為男人點解在意嘅係條女唔係淨係比你搞過,而唔係你點解會比依件事發生.係啊,你冇可能每次送佢返去,但你可唔可以同佢傾住電話陪佢?你識唔識叫佢定時定候報平安?你有冇用任何方法將個危險減到最低?你唔想條女比人污辱應該係喺拍拖嗰陣做好男朋友嘅責任,而唔係拋棄佢然後搵個新嘅.如果你係後者,我只可以送你四個字.
屌你老母.
圖片來源:台劇《一把青》截圖


text:
華仔呢個揸槍 chok樣,雖然多年都有,不過華迷睇極唔厭.
FBI
劉華提早佔中
雖然距離聖誕節仲有 2個幾月,不過 FBI已經開始留意今年聖誕有冇好戲睇,其中劉華孭飛嘅 3D警匪片《風暴》就已經開始宣傳造勢.故事講華仔飾演嘅警察,同罪犯林家棟,仲有大賊胡軍嘅恩怨.
故事講華仔飾演嘅警察,同罪犯林家棟,仲有大賊胡軍嘅恩怨.呢套戲華仔有份投資,話明警匪梗會有鬧市槍戰場面,其中一幕仲要喺中環畢打街一帶取景,仲要玩爆炸又火燒場面添!中環 anytime都人來人往,要拍唔係咁易, FBI聽聞劉華除咗一早向政府部門申請,仲有就係每日由朝早 5點拍到 7點就即刻收機,第日再拍過,咁就包唔會阻街惹人投訴收陀地啦!呢招真係要教吓《變形金剛 4》嘅導演 Michael Bay喎!
華仔愛將林家楝喺戲中本來係罪犯,後轉做卧底,同劉華亦開始鬥智鬥力.
除咗華仔,戲中仲有黃德斌(中)及邵美琪男友施祖男,戲中跟劉華出生入死.
飾演大賊嘅胡軍,最後梗係邪不能勝正啦!
一大清早封咗中環畢打街一帶拍《風暴》,大家睇到嘅背景係實景,但爆炸同火爆呢啲場面當然經過後期電腦加工,否則附近咁多名店,燒到咪大鑊?
撰文,攝影: FBI


text:
打機打到年薪百萬不是夢
以前講起YouTuber,大家諗起嘅大部分都會係教化妝,當然都主要係女性居多啦.不過隨住咁多成功Youtuber出現,呢個職業都開始成為好多人理想.電競產業呢幾年發展得好快,仲成為運動嘅一種,以前大家邊有諗過打機叻真係可以搵食呀?打機界Youtuber越嚟越多,大家打嘅遊戲都差唔多,不過每個人打機風格各有不同,所以都各自吸引唔同Fans 訂閱日日追.就算自己無得打,睇人打都一樣開心嘛!今日網路溫度計就用網路大數據調查咗呢20大打機界YouTuber又有無你睇開嗰個呢?
DV小教室:網路溫度計透過《KEYPO大數據關鍵引擎》,觀測,爬梳港澳地區近萬個網站,頻道,其中包括新聞頻道,各大討論區,FB,IG以及Blog,從中取得資料樣本數,並以AI語意程式作數據分析.「網路熱度」為主題項目相關的網路posts和comments ,數值愈大代表主題項目的討論度愈高.
image source:YouTube/JASON的遊戲頻道 HunggyGames
10 TD TSUN
——WoW好犀利呀
一般打機實況主都會玩好多唔同種類遊戲,一出新Game就會開始食住個熱潮試玩.同其他Youtuber唔同,TD TSUN主要專注玩Minecraft,非常專一.風格都唔係走幽默風趣路線,而係比較偏向教學型,知識性分享俾玩呢個Game嘅同道中人.總之玩得Minecraft都一定睇過TD TSUN啦!
image source:
9 阿聲 Singsing524
—— 阿聲返嚟喇
阿聲都算係元老級打機YouTuber,後來轉型,拍咗唔少生活題材片,依家channel入面幾乎隱藏曬以前打機嘅片,不過由2012年開始投身YouTube界,可以話係為香港打機類片嘅開荒牛.幾個月前無出新片,不過大家都無因為咁而遺忘阿聲,最近阿聲就出返黎話之後會重新投入youtube,大家都仍然好支持佢呀.
image source:
8 Toyz
——上帝關了我一扇門,又為了我開了一扇窗
頂住前世界冠軍呢個頭銜,Toyz 應該係咁多個打機Youtuber入面來頭最勁個個啦.2012年被遊戲代理商睇中,成為英雄聯盟職業選手,依家退役擔任戰隊總監,帶領電競隊伍,得閒都會繼續開直播打機.保持頻繁更新嘅YouTube channel,除咗打機片之外,美食類型嘅片都係佢出得幾多嘅題材.
image source:
7 Undergrounddv 達哥
—— 正蠢才!轟牙!
「開台啦~開台啦~九點半又要睇達哥~」達哥嘅魅力相信唔洗我講大家都好清楚,打機風格有趣而吸引好多人晚晚追直播,因為人氣高,後來好多遊戲代理商都搵佢合作.打機同時同一班網友傾計,夠曬互動性,讀中文系嘅達哥打機個陣因為成日講出金句,成為大家口頭禪,更加有「達朝話」嘅出現,打機打到有自己語言,我估都無第二個啦~
image source:
6 Hins
—— 啊生邊位呀?
由2013年開始經營YouTube,旅行,遊行實況,開箱等等多元化嘅題材,令Hins成功吸納唔同族群嘅Followers.更片頻率都幾快嘅佢,玩嘅遊戲好多元化,日日睇都唔會悶.加上成日同女朋友一起拍片,打機片睇得多,情侶兩個人一起打機,抽蛋就真係好少見,真係閃死單身狗呀.
image source:
5 Loui5Ng 伍公子
—— 歡迎收睇公子玩
伍公子呢個名,無睇片都應該聽過,因為作風比較直接,所以曾經都得罪網友,被網民踩過唔少次,不過講嘢幽默抵死,比起其他Youtuber,可以話係比較做自己,鍾唔鍾意就見仁見智啦.雖然依家出片頻率比起以前都低咗,不過仍然有一班支持者對佢不離不棄㗎.
image source:
4 Kzee
—— 哎呀哎呀 甩手
本身從事婚紗攝影,搖身一變成為Yotuber,因為成日課金多而有「課金王」之稱嘅Kzee,經營頻道一D都唔偷懶,平均一個禮拜會更新幾條片,最密嘅時候甚至會一日上傳兩段新片,絕對唔會冷落一班支持者.打機有時課下金就在所難免,不過如果你無呢個財力下下「倒錢落海」,睇人課金都可以享受下個種抽蛋嘅開心呀!
image source:
3 屎萊姆 Edward Slime
—— 歡迎收睇屎萊姆瘋狂世界
好多嘢都係無辦法預計後果,就好似屎萊姆應該都無諗過一段用手機自拍嘅打機片喺無剪接嘅情況下會破10萬點擊,從此開啟佢做YouTuber呢條路.自己開設遊戲公司,順理成章都拍埋打機片,又會同屎嫂拍一D生活化題材嘅片,最特別係自稱四川辣王,周不時會試食辣嘢點評,「好食得辣」呢樣嘢都係屎萊姆特色之一.
image source:
2 笑波子
—— Yo 又係波子打波子機
出片密,個人風格好強烈,一直帶俾人正能量嘅笑波子,都係出名勤力嘅YouTuber,剪片剪到凌晨四點都堅持用最快速度每日更新,一日最多可以出3條片,一年出600幾條片不是夢呀.同其他打機實況主一樣,笑波子慢慢除咗打機片都會出其他生活類嘅片,兩隻好得意嘅愛犬都一樣出鏡率好高,好受網友歡迎.
image source:
1 Jason - 大J
—— Hello YouTube 我係Jason~
提起大J可能大家都知到佢有個好卡哇依呢嘅日本未婚妻麻衣,比起打機片可能更多人一開始留意到大J都係因為佢有好多唔同種類電子產品開箱同試用心得,可以話係幫好多人「防雷」唔洗花錢買難受.曾經係日本留學,加上另一半係日本人,所以都算係半個地膽,佢所拍嘅日本旅遊片都幾有參考價值㗎.
image source:
image source:
image source:
分析說明:
本研究資料由《KEYPO大數據關鍵引擎》提供,分析時間範圍為2018年11月12日至2019年11月11日.
網路大數據系統觀測港澳地區上萬個網站頻道,包括新聞頻道,Facebook,Instagram及各大討論區,BLOG等,針對討論『香港打機Youtuber』相關文本進行分析,並根據網友就該議題之討論,作為本分析依據.
本文分析之結果,非參考投票,民調,網路問卷等資料,名次僅代表網路討論熱度大小,不代表網友正負評價.
推薦文章︰


text:
之前強國有條Weibo話強國街頭出現咗一批紙紮嘅聖鬥士星矢,唔知係二次創作定係有星矢土豪粉絲瓜咗老襯孝子們紮嚟燒畀老豆,o采!乜新年流流講啲貢嘢~
呢頭笑完「鄰近經濟強國」8-1,嗰頭香港3大學府之一嘅科大竟然出現咗類似嘅東東!不過望落其實都唔似紙紮,感覺結實,用料又靚,有啲仲好閃閃!
角色方面,有原創,當然都有二創!冇乜膠味,睇落都幾Cute嫁~
至於典解有呢堆奇珍神獸出現?科大畢業嘅小編讀書時從未見過,拱梗係立即馬上即刻借啲椅whatsapp美少女師妹問吓啦,原來科大呢排係撼莊期,即係唔同Soc(學會)嘅選舉期!喂,人哋真普選嚟家嘛,拉票認真落力啲是常識吧!所以就每支莊(即係候選內閣)都整返隻吉祥神獸出嚟震吓聲威助吓選咁~選舉唔係吓吓都要爆對手黑材料貢低手嘅~
嗱,老老豆豆,啲神獸唔知會擺幾耐,因為個個Soc嘅選舉日子都唔同,亦唔知隔離學校個「你個漿」會唔會擔心友校同學又Take咗嘢,Call 啲慈母入嚟清場,所以,要睇要影相的話就新年好返去觀摩吓喇~
最後,身為上莊老手嘅小編點醒下各位科大同學仔(動作: 反枱 | 語氣: 爆粗),「上莊唔駛貢認真,但求玩得夠開心」~仲有,[ 動真氣Mode ] 唔該關心同參與多啲社會運動啦!隔離學校嘅事都係你嘅事呀!
兩莊互片中
文/編: 黑莓
攝: 科大暗黑林志玲


text:
一聽到曼谷呢個地方,你一定會諗起快閃同埋Shopping.但係,今次我去曼谷竟然無去shopping,而係去遊曼谷著名景點同埋尋覓一啲可以打卡嘅cafe~所以,我呢個行程應該同出面普遍嘅遊記好唔同!
飛到去曼谷,第一時間check in 完之後就call 車去食嘢!如果你想周圍玩,我建議你可以check 下曼谷有無BTS 或者 地鐵到到你想去嘅地方,因為日頭係會經常塞車.由曼谷市中心搭的士去我嘅第一站 pooltime cafe,大概用咗20分鐘多啲.
呢間cafe 其實有咩特別呢?呢度二樓有浣熊,可以參觀同埋玩.比100 泰幣比你同浣熊近距離接觸15分鐘.呢間cafe 唔多人,可能因為唔太近市中心,附近又無幾點或者BTS 可以搭,但係記住留意佢開放時間.浣熊參觀時間係1pm 打後!
除咗玩浣熊之外,呢間cafe比一個好夏日嘅風格,所以係港女打卡嘅好地點!除咗玩浣熊,呢間cafe 仲有嘢飲同埋甜品提供,兩樣都好好味!
玩完浣熊就去咗離pool time cafe 大概10分鐘距離嘅 big dog cafe.顧名思義,呢間cafe 係以狗為主嘅.類似浣熊cafe,big dog cafe 都係有入場費,同埋比你玩大概2個鐘狗,玩都你眼都花.佢啲狗係一輪輪咁放出黎,每輪大概會有4-5隻狗度,有大有細,但係比例上,呢間cafe有好多大狗.
全部狗都好friendly,唔怕人.如果你係一位愛狗之人,去呢度玩狗應該會好開心!
夜晚就到 Ratchada Roi Fai Night Market,中文叫火車夜市.
其實曼谷自己都有好多夜市,咁點解有特別去呢一個夜市呢?火車夜市賣嘅食物同埋衫都比較平同埋地道.如果你係一個好注重衛生嘅人,我就唔會建議你去.但係如果你想品嚐下曼谷嘅地道風味,去呢度食個晚飯係一個唔錯嘅選擇.
食飽飽,之後可以去對面嘅停車場,大概上到4樓度,係嗰一層可以由上面影火車夜市,幾靚,好似呢張相咁.
第二照,晨咁早就起身,join咗個local tour 去水上市場(Damnoen Saduak Floating Market).搭車大概用咗2個鐘先到.
個水上市場都幾特別,都有幾多嘢賣,但係唔知佢地點賺到錢,因為唔少舖頭都係賣類似嘅貨物.有賣畫,手信,衫,袋,串燒,椰子雪糕,粉麵飯都有.嗰度啲嘢唔係特別貴,但係我都剩係買咗啲野食當早餐.水上市場都真係幾大,咁樣遊一遊都用咗半個鐘.
係水上市場附近有個兩個temple,叫 Wat Bang Kung 同埋 Thai Boxing Temple.可以影下相,行下,但係唔係太特別.
之後就起行去美功鐵道市場(Maeklong Railway Market).佢係泰國曼谷近郊區嘅一個小市場,都係最多觀光客朝聖嘅火車市集,最令人津津樂道嘅係睇住火車直衝傳統菜市場嘅震撼,好窄嘅小市集瞬間收檔,係嗰一刻覺得攤販好忙,要賣嘢又要被開火車,簡直係世界奇觀,曼谷獨有!
美功車站(Maeklong Station)一日得4班車,來回8個時段有火車經過,而當地傳統市場直接係車站延伸出去嘅一小段鐵軌.呢度算係早午市,如果你夜晚先黎參觀就體驗唔到火車穿梭市集嘅樂趣,想體驗真係要睇啱時間親自走一轉!
夜晚去咗另一個水上市場(Amphawa Floating Market),係呢日嘅最後一站.其實,我覺得呢度全部都係觀光客,不過因為可能呢度係好多曼谷人鍾意黎嘅地方,價錢仲算OK,食物選擇都幾多,尤其是係海鮮!
體驗水上市集嘅文化好有意思,有啲攤檔直接係船上面叫賣.
係呢個market 有提供 Firefly Night Cruising,比你出去睇螢火蟲.但係唔知係咪因為有燈定係因為啲引擎聲太大,嚇走晒啲螢火蟲.所以其實都係隱約見到一兩粒閃下閃下嘅嘢.唔可以話太特別,所以如果你有幸去睇螢火蟲,唔好抱咁大期望.
第三日照早去咗附近著名嘅餐廳食早餐,叫Ethos Vegetarian and Vegan Restaurant.一入到去全部都係外國人,同埋餐單全部都係素食,係素食者必去嘅地方!
係呢間餐廳附近就係 Khao San Road(考山路),但係考山路其實夜晚先有嘢睇.照早啲攤檔全部都唔開,酒吧都休息,照早basically 係無嘢開嘅.
好失望地,我就直接行過去 The Grand Palace,都行咗大概15分鐘.泰國曼谷大皇宮(The Grand Palace) 同埋玉佛寺(Wat Phra Kaew) 都係同一個地方,因為我地係外國人,所以要係特定嘅門口買門票,門票500泰幣,我覺得相對泰國嘅物價,佢啲門票都幾貴.但係見佢咁出名就參觀下.
先提提大家兩樣嘢,首先係玉佛寺同埋大皇宮指同一個地方,大皇宮包含住玉佛寺!進出大皇宮本來係唔可以著裸露衫,背心同埋短褲,涼鞋係唔可以入去嘅,要另外租借衫套上去.
打的士返市中心大概 20分鐘就到 Erawan Shrine(四面佛).四面佛個位好細,但係有好多人.你可以去嗰度買花去拜或者放生.
係佢附近就有間叫 Little Zoo Cafe.呢間 cafe 比較少位,同埋無 time limit,so 我建議你搵啲少啲人嘅時間去.嗰度有各種各樣嘅動物,同埋價錢都唔係特別貴,有甜品同埋嘢飲.但係佢地啲甜品同埋飲品都偏甜.
動物就包括狗,貓,兔子,狐狸,浣熊,刺蝟,有各種唔同種類嘅動物比你任玩!如果係曼谷市中心,真係推薦要去參觀一下!
玩咗兩個鐘動物就去買手信返香港~曼谷啲商場都集中埋一齊,所以可以一次過行晒.但係大部分都賣比較high class,有牌子嘅嘢,就唔係好啱我.Siam Square One,Siam Paragon,Central World 都係大型商場.
我自己就去 Big C Supercenter 買野食做手信.呢個係一個大型嘅超級市場,可以係嗰度一次過掃晒啲手信.
因為係最後一晚,就諗住去一間比較high class 嘅餐廳食飯,去咗 Attitude.Attitude 可以睇到成個曼谷嘅夜景,啲野食又唔係超貴,但係又好好食,所以可以考慮去下!我叫咗個鵝肝雞薯蓉,真係好好食,薯蓉好滑,鵝肝好大舊,整得好入味.
食飽就去對面海嘅 Asiatique the Riverfront.呢個都叫做係一個夜市,但係比較整潔同埋唔係特別平嘅夜市.但係我鍾意呢個夜市嘅vibe,有少少似香港嘅黃金海岸.
最後一日,緊係去傳說中最好行嘅市集,Chatuchak Weekend Market,亦都叫JJ Market,翟道翟市集.既然叫週末市集,就姐係平日係唔開,要假期先可以去,基本上係星期五晚,星期六同埋日全日營業,其他時間就不好特登黎啦.
#寫出你遊歷 #hutchgo資助旅費1000蚊


text:
客戶評語kamyim
Any production 係我地好隨心咁樣搵到,我地婚展見到佢地,都覺得佢地攝影嘅style好岩我地想要嘅風格,都係偏向自然啲,多啲人像同埋溫馨嘅類型.咁我地揀果個package有齊4個人黎影嘅,包哂video,攝影,同埋助手.中間嘅溝通其實主要都係whatsapp group,但係有一樣野就係個攝影師唔係果個whatsapp group入面架,只有佢地個admin同事,變左個溝通係會轉折啲,每次問完啲野,個admin同事就要再問返個攝影師,攝影師答完,admin同事先再答返我地.變左唔可以期望你一問完就可以好快咁樣有答覆,要等D時間.同埋特別係啲好急嘅野,你都要等下,就無好直接同好快咁樣.我都理解嘅,因為攝影師都會好忙,好多job,所以我都明,但就真係有呢個問題 🤔
佢地都會有俾D preparation suggestions我地,特別係我地結婚嗰排都預左落雨,攝影師都有俾啲建議我地啲decorations 同埋啲雨具可以準備啲咩去配合番攝影,令到攝影進行得方便D,又可以以防萬一😎雖然係last minute 先提醒我,但我最後都準備得切嘅,只係溝通同實行上面個問題希望做得好D😙 整體尼講,佢地又無咩做得好差,又無咩做得超級好而令我地好impressed咁樣⋯所以都係唔差 🤣係big day當日都係簡單輕鬆,幾易話為,都好順利,因為我地當日都無擺酒,亦都無早拍晚播個啲,個氣氛都係好簡單好輕鬆咁樣,佢地都好配合到嘅👍🏽


text:
我最喜愛男歌手2018:古天樂男朋友金曲回顧
-
《2018年度叱咤樂壇流行榜頒獎典禮》最大的期待點當然係有份競逐「我最喜愛男歌手」獎項的古天樂會否出現,點知真係佢拎獎,而佢又真係出現!
古天樂驚喜現身:「我真係好鍾意唱歌,不過我唔識唱啫.呢個世界真係好奇怪,真係有奇蹟,我都可以行得上台,拎呢個獎我真係無嘢好講.首先,一定要講㗎喇,多謝903,多謝投票嘅我嘅人.你唔好企喺身喇,好似我拎咗終身成就獎咁.我好知道大家最喜愛我唔係歌曲上嘅作品,上年我做咗演藝人協會會長,我好想幫新歌手,我用我嘅時間,同咗好多歌手食飯,因為我真係完全唔識.當我了解完,我知道佢哋團火無熄過,我好開心,你睇我,我都可以行上台.但真係,作為一個新人,自己心入面團火,唔好忘記,無論成功與否.我阿爸成日同我講,要蝕底,Juno我唔係我蝕底幫你唱咗成首歌,唔好放棄自己,我哋香港樂壇,廣東歌就靠你哋.」
古天樂 今期流行
古天樂 吻得到愛不到
古天樂 男朋友
古天樂 像我這種男人
古天樂 天真
古天樂 天命最高 (TVB尋泰記主題曲)
古天樂 我願愛 (TVB尋泰記主插曲)?
天樂普通話都好有特色
-
lulu123 最後由 編輯
幾時都流行 😆😆😆
-
新手戀愛 古天樂
-
係大家隊佢上去既成果😂
-
好好笑啊😁
最新回覆
-
@levinkwok
唔太覺
你咩時間慢?
-
大家有冇發覺近排上來Voohk 慢咗好多?
-
幾索下
-
黑警正仆街 !
-
9月30日吧?
-
如發現回覆不見了,煩請再post一次
為各位帶來不便致歉🙇🏻♂


text:
後場組織
列斯聯好注重球場組織,連守門員都經常參與傳波.門將梅利斯亞一共有45次成功傳球,相比艾利臣只有19次.可見前者喺組織上嘅職責更多.列斯聯門將,兩名中堅同防中菲臘斯組成後場用波基礎.以鑽石形出現喺後場中間,令呢四位球員都有至少三個波選擇,較難全部封死.即使利物浦兩邊內切壓逼,會令列斯聯兩閘變得無人看管,可以將波傳俾佢哋.
值得留意嘅係,喺後場組織嗰陣,菲臘斯通常面向自己龍門,可見佢並唔打算接波後由自己帶波/向前傳.佢嘅職責係現位,提供傳波選擇,再交俾後場較空嘅隊友.因此,即使菲臘斯後面有鬼,都唔會令佢無法傳波.呢個做法同阿仙奴對利物浦時,阿仙奴中場嘅踢法相似.
有時右閘艾寧亦會同中堅並排,令列斯聯再增添一個傳波選擇,而呢個時候左閘達拉斯企位會較前.所以列斯聯今場左路攻勢佔近一半,而右邊攻勢相對較少,有三成七.
兩側人數優勢
正如頭先數據所指,列斯聯習慣用兩邊發起助攻,並希望利用入數優勢而令自己唔會斷波.列斯聯邊路會有三至四個人,令對手閘同翼負擔唔住,同時拉散中場.有如此人數優勢係因為列斯聯兩位中場覆蓋範圍大,甚至會走到同一邊參與攻勢.
有趣嘅係列斯聯兩翼並唔會經常入到禁區,雖然列斯聯第一球係積夏利遜殺入心臟地帶再射入,但佢其實只有兩次喺禁區觸球.相反,佢會留喺兩側較後位置.下圖係積夏利遜觸球位置分佈.
進攻三份一(Final Third)處理
喺搵到機會後,列斯聯會透過放直線同高波,將個波交到危險地帶.佢哋要求進攻球員有良好嘅走位能力,從而喺對方兩名後衛間空位穿過,或者突破越位攞過頭波.列斯聯嘅第二同第三球就係分別用過頭波同直線打破缺口.
由於列斯聯球員經常企喺越位線附近等直線,所以佢哋越位次數都算多.對利物浦呢場越位五次,係周末有份踢英超嘅球隊中最多.
中場中喺進攻的角色
除咗前鋒外,列斯聯兩位中場亦會有呢種進攻模式,佢哋進攻時會企喺Half Space高位,一方面牽制紅軍嘅基達同雲拿當,另一方面提供多幾個進攻點.列斯聯第三球就係由高治走到空位球射入.
總結
列斯聯今場進攻精彩,唔多唔少因為利物浦都係打高位逼搶,令列斯聯有更多空間進攻.對能力寞弱嘅球隊,被主守時可能會考起佢哋,由其列斯聯兩翼不如沙拿文尼咁好扭,對住防線較窄嘅球隊,例如般尼會有挑戰.其實今場列斯聯做到嘅威脅都唔算大,預計入球只有0.6,只係利物浦防線都有失誤.而防守方面,雖然列斯聯失四球,但四球都同死球有直接或者間接關係,強如利物浦都唔能夠喺生波造成入波.今年列斯聯當然吸引眼球,值得再追佢哋嘅比賽.


text:
唔怕得罪講句,考試有寫過殘體字嘅都係會為左利益放棄一切嘅人嚟
到底寫殘體可以快到幾多?
試過為咗快寫英文
好啦,其實係我唔記得個中文字點寫
我中學開始冇用過
到底寫殘體可以快到幾多?
真,冇寫過
寫殘體, 唔止為左快0.1秒, 仲要話俾評分員知, 你改緊我份卷, 識做啦!! 唔係的話, 你知後果啦
識睇但唔識寫殘體字
試過為咗快寫英文
好啦,其實係我唔記得個中文字點寫
文盲
SOR9
我中學開始冇用過
由出世到而家都係用正體字
我都覺,為人師表仲寫殘體令到我極度震驚心灰意冷萬分失望痛不欲生咁寫完唔複卷就咁瞓覺
唔識寫
唔識寫
+1
冇寫過
試過為咗快寫英文
好啦,其實係我唔記得個中文字點寫
最快方法係 唔答 交白卷
話時話.
正簡夾雜用嗰啲人,應該應拉去打靶.
係愛國就寫全簡啦,一半半咁用好騎牆,好撚二五囉.
出賣國家一定係呢啲二五仔.
唔識寫
+1
嘉義
見到老師都寫真係得淡笑
有寫過
因為我係中國人呀屌
話時話.
正簡夾雜用嗰啲人,應該應拉去打靶.
係愛國就寫全簡啦,一半半咁用好騎牆,好撚二五囉.
出賣國家一定係呢啲二五仔.
冇錯
真
無寫過
反國教開始冇寫過一隻殘體
從來未試過唔夠時間做
你係有料既多幾多筆劃都唔會影響你成績
真
無寫過
same
高考會考嗰時都唔會寫殘體
agger
光速咁快


text:
Luna在拉丁語中代表月亮,西方有月亮女神,東方有月老,她們都是祝福與守護一對對的戀人.這亦是我們的冀望,透過按下快門記錄大家美好甜蜜的一刻,以照片形式保存那份真摯細膩的情感.
Luna Wedding 屬香港婚紗攝影公司,提供本地及海外婚紗拍攝,婚禮攝影,錄影,化妝服務.
我記得一開始我大頭蝦揀漏咗條裙,因為package係包兩條裙嘅,負責人Tammy即…
我喺Facebook篩選左三間婚攝公司,因為我趕住影婚紗相,睇Luna Wedding嘅Facebook覺得啱feel,見到佢哋除咗影Pre Wedding之外,都有幫新人big day 拍攝,加上佢哋嘅價錢吸引,所以就揀咗佢哋啦!😉
我記得一開始我大頭蝦揀漏咗條裙,因為package係包兩條裙嘅,負責人Tammy即時問我想要咩裙,叫同事搵幾條啱我要求嘅裙過嚟pre wedding現場俾我,好細心🥰! 拍攝嘅時候,佢哋照顧好周到,因為我有咗BB,佢哋周不時都會扶住我,仲會幫我帶埋蚊怕水,蚊貼添😊!見到佢哋Pre Wedding嗰日咁細心,所以我就決定join埋big day package啦!我同先生都唔慣影相,表現有啲尷尬,攝影團隊會搞氣氛,舒緩我哋嘅緊張,等我哋表現得更加自然~ 拍攝過程好enjoy,而且唔會好辛苦.Studio嘅場景比我想像中多,有花牆有屋仔,無論小清新定書香味嘅風格都可以影到,最後睇返啲相都覺得好滿意😍!
Big day我特別要感謝攝影師阿Max,大家都唔熟結婚嘅流程,阿Max就做咗統籌嘅角色,時間控制同搞氣氛都由佢一手包辦,全部野都做得好好👍🏻,雙方父母都讚佢,我真係好多謝佢!因為喺疫情期間搞婚禮,全日婚禮變半日,令到時間變得好緊逼,我最初俾個rundown阿Max嘅時候,佢即刻打電話俾我,講咗好多佢嘅專業意見,幫我執整個rundown,令到我啲時間可以充裕啲~ 最後完晒啲儀式之後,仲有啲時間可以影下花絮添,真係好好,好幫到手!👍🏻 不過因為我屋企地方有限,又多親戚,所以令到條片收音方面可能有啲雜音,我都知道唔關佢哋事嘅.佢哋價錢好合理,相片出嚟嘅效果又好好,我已經介紹咗好多朋友俾佢哋喇!👏🏻
Hello Yee Man! 唔洗咁客氣呀, 照顧你地係我地既份內事黎架嘛🙈~ Tammy同阿Max都好開心知道你地咁滿意佢地既服務😍祝你地一家幸福美满👏
去婚展睇啱Luna Wedding,嗰陣林林總總有好多公司,每間都去聽咗,最終覺得佢哋解釋得比較詳細,價錢各方面都相宜,所以就揀咗佢哋啦🥳.我係舊年9月去咗婚展就覺得用呢間,跟住12月再上到去佢哋嘅studio傾,已經諗好係咩plan,佢哋就好仔細咁講返啲plan同價錢係幾多,再隔多一個月就開始揀衫,4月影pre-wedding啦.
佢哋有俾意見可以去邊度影,我想去邊度影都可以提出,最尾就喺香港影.其實12月傾嘅時候都仲係打算去京都或者大阪嘅,跟住去到2月因為日本封關,佢哋就話一係轉日期一係轉香港影,我最後同先生傾完就決定喺香港影啦😊.
影相當日拍攝團隊好nice,都有講有笑,佢哋仲有教我哋擺下pose.化妝師化嘅妝好好,同埋比我想像中快手.最貼心嘅係有疫情嘅時候,正常應該係我哋去問點算,但係反而係佢哋先打電話同我哋講解決方法俾我哋選擇,好上心🥰,減輕咗我哋嘅壓力同減省咗時間,唔洗再諗要點做,揀過第二間或者退款咁.
不過可能攝影師俾嘅指示可以具體清楚啲,因為我唔係做開攝影,就未必get到佢想講啲咩🙈.我會介紹佢哋俾其他人啊,想喺本地影同簡單啲嘅就會建議呢間啦.啲相我哋睇咗排版啦,依家confirm完兩個星期就會收到soft copy啦,啲相係我預期中嘅效果.雖然我呢個package原本係海外攝影嘅package,但係佢哋公司policy嘅關係,要轉返香港影嘅話無得退錢,不過我覺得ok啦😊.
多謝Cheej既評語😍雖然去唔到日本影pre wedding, 不過見到你地係香港都影得開心, 我地就放心喇😆放心!我地會同攝影師反映返你既意見,希望可以提供更好既服務比新人🙇預祝你哋新婚快樂,百年好合!


text:
高海寧:封胸有得有失
撰文:劉倬延
場地提供:Marble
服裝提供:Michael Kors
唔介意封胸失去一啲job
家人有無介意你行性感路線?
對於我爹哋媽咪嚟講,我永遠都係佢哋個女,佢哋冇介意過我行性感,因為佢哋知我唔係一個大家外表上望到嘅女仔,因為性感呢個形象可能令好多人誤會我係壞,私生活唔檢點,或者鍾意釣金龜,但我爹哋媽咪好清楚我係一個點嘅女仔,我亦都用行動去證明畀大家睇我係一個點嘅女仔.所以當我遇到奇怪嘅新聞,我爹哋媽咪會同我講:「阿女唔使理,做好自己,遲早有日會睇到嘅!」當出面遇到好多壓力,淨係得屋企呢個地方令我最舒服.
大家都將注意力放喺你嘅身材上,你覺得有冇壓力?
當然有啦,我得到大家嘅注意力,諗起高Ling就諗起性感,但亦同時間限制咗我嘅演藝生涯好多,好多年,近年因為田蜜(《不懂撒嬌的女人》)或者《使徒行者》,一啲好嘅角色令到大家對我印象開始扭轉,監製開始會畀機會我,畀啲重戲份啲或者有得發揮嘅角色畀我,好衷心多謝佢哋.
大眾將我同白健恩嘅強姦戲放大,在於我嘅立場,我梗係唔開心啦,嗰套劇之前我好多角色都係客串小三,狐狸精,監製同我講佢睇我嘅飲食節目,見到我講起婆婆嘅一段說話,feel到我內心有其他嘢可以畀人發掘,所以願意畀機會我,但外界只會將性感放到好大,所以我嗰套劇所有嘅努力都比嗰場戲冚晒.就係嗰刻我開始諗係咪要收起性感.
收起性感後,成效係點?
有好多唔同嘅聲音,有人會話:「大家都覺得你係性感嘅,依家好多女仔都願意性感去引起人注意,點解你要收起啫?你會少咗好多工作機會.」但我覺得每個人都會有個階段,下年係我入行第十年嘞,我知道性感可以令我得到好多工作機會,但我希望我可以跨過呢個階段,去下一個階段,得到唔好再咁性感嘅工作機會,我唔介意有一段時間我可能會失去一啲job或者角色,因為唔跨過,永遠都唔會有進一步嘅路,行得再遠啲.
選港姐患抑鬱症
08年你選港姐落選,但無綫簽你做藝員,算唔算賽翁失馬,焉知非福?
嗰陣選完都迷茫嘅,因為唔知自己究竟想要啲咩,當時公司畀咗offer我,我係好開心嘅,起碼呢條路我仲有得選擇行落去.都有同屋企人討論過,因為我書未讀完,未讀完大學,當時諗不如趁後生試咗先,就簽咗,都好好彩,即刻就有好多飲食節目,旅遊節目畀我拍,當時比較少拍劇,對於嗰個年紀嘅我易handle啲,因為演技需要時間,需要人生嘅一啲經歷先會易上手啲,玩,食對一個廿零歲出頭嘅女仔嚟講會easy啲,所以當時都好enjoy,做做下就做咗咁多年嘞.
會唔會成日諗番如果十年前選美嗰陣,邊個環節表現唔同,賽果都會唔同?
我參選嘅時候其實壓力好大,因為有好多負面嘅新聞,但當時因為細個,唔識得去處理呢方面嘅情緒,就會覺得點解全世界都唔鍾意我呢?所以喺選嘅過程中,我係曾經患過抑鬱症,我試過突然間肥咗好多,每日不停食嘢,困自己喺屋企喊,仲要唔想畀爹哋媽咪知,因為係媽咪叫我參選,佢見到我咁,都好唔開心,我喺沖涼嗰陣喊,因為肥咗好多,每日起身又要跑步,有好多情緒上嘅嘢,當時處理得好差,淨係想快啲選完,覺得係一個解脫,我的確冇選中,選完我見到好多姊妹喺後台度喊,但係當時我冇喊,當時嘅反應就係:「終於都完咗嘞!」覺得我終於都完成咗呢件事,所以你問我覺得賽果點,或者當時希唔希望自己有好好嘅表現,我覺得全部都係整定,我唔會諗番話如果攞到冠軍就好嘞,反而我係由低做起,一步,一步,成長到依家,每一步經歷嘅嘢,都係有得著嘅.
全副身家得六百蚊
有無捱過麵包同經歷低潮?
梗係有捱過麵包啦,話你聽一個秘密,諗番都對徐淑敏唔係咁好意思,當時(09年)佢結婚,我啱啱選完港姐,我戶口真係得番六百蚊,佢請我去飲,我都知道人情其實大概要一千至千五蚊,但我真係得六百蚊,我將我成副身家畀晒佢做人情,當然佢唔會話我畀得少,但我心入面知道係好少,我都有試過捱,因為啱啱選完港姐,收入係好低,好低,都係靠爹哋媽咪幫補吓,但我都唔想靠佢哋咁多,因為佢哋都壓力大,我仲有兩個細佬,我爹哋媽咪又要供樓,佢哋喺女人街做嘢都辛苦,所以嗰時問我夠唔夠使,我都話我OK呀,都盡量慳,嗰時搭地鐵,盡量將使費減到最低.
外界覺得我無經歷過低潮,其實我覺得我好彩嘅,我入咗行之後,因為去咗《美女廚房》個trip,開始好多客戶搵我做嘢,贏得知名度同好多工作嘅機會,但都有好多係我失去咗嘅嘢,例如我需要用更加多嘅努力先可以證明畀大家睇我有嘅唔止係身材,呢樣係我到依家都仲喺度fight緊嘅,個角色有少少性感,我所有嘅努力就冇晒㗎嘞,大家淨係會睇到我泳池嗰場戲係點,其他無論點努力去演繹喊戲,傷心各樣嘢,冇人會睇到㗎!呢個就係有得必有失.
愛情重要過錢
你兩年前成功買樓「上車」,負擔重唔重?
好重呀,壓力會大㗎,買樓呢樣嘢係我阿媽由細到大灌輸我嘅一個思想,因為我唔識投資,買磚頭好似係最穩陣,我媽咪爹哋後生好辛苦咁捱,都捱到兩層樓,所以當我有錢,我就儲首期買樓,開頭好想買大屋,大家一齊住,後尾發覺「上車」愈嚟愈難,惟有買間細先,好彩我兩年前做咗呢個決定,依家樓價又升咗嘞!想快啲供完,或者儲筆錢再買多間,要有動力嘛!
有傳你受殼王陳國強,王晶得寵後失寵嘅傳聞,你用咩心態面對?
除咗呢啲新聞之外,有時啲連個人物都冇,得個剪影,就話我畀富商A搞掂咗,我心諗你都畀啲誠意吖,得個黑影都可以作篇新聞,開頭我好介意,因為我好清楚我係幾咁腳踏實地嘅人,我亦都唔係貪錢嘅人,到話晶哥好錫我,晶哥係有畀好多機會我,我會唔會因為呢啲新聞而唔要呢啲演出機會?我唔會,因為我拍劇嘅機會唔多,所以每個角色我都做好佢,至於同公司老闆嗰啲傳聞,其實由頭到尾冇人影到張相,我同佢嘅接觸,都係每年台慶,佢喺台上,我喺台下,連打招呼嘅機會都冇.
被指同音樂人鄧智偉秘戀3年,係咪認定咗大家?
我可以講我依家嘅生活係開心嘅,因為多咗人support,心態唔同咗,我廿九歲嗰年突然間覺得,點解我好似未真正生活過,因為我身邊嘅朋友開始結婚,生仔,我開始檢討自己,我廿一歲入行,我入行後嗰八年,完全係工作,未試過好好enjoy拍拖係咩一回事,我好想做一個真真正正嘅人.
我信緣份嘅,我亦都係信感覺嘅一個人,我好渴望嗰種觸電嘅感覺,愛情嘅感覺,有句說話「你鍾意喺寶馬入面喊定踩住單車笑」我會揀坐喺單車後面笑,你畀好多錢我,但未必會喺身邊陪伴我,我係唔得嘅,我好需要溝通,陪伴,好enjoy做小女人,我爹哋媽咪到依家都好sweet,拖住手食飯,呢樣嘢好影響我,所以我憧憬好美好嘅婚姻生活,感覺,愛情對我嚟講係緊要過任何嘢,如果佢好愛我,我又好愛佢,我係唔介意一齊去捱.由細到大,我都鍾意好成熟嘅男仔,爹哋媽咪保護得我好好,變相唔係好識點去處理人際關係,我希望我另一半可以教識我好多嘢,我會好崇拜,好倚賴呢個人,畀我感覺無論遇到咩事佢都可以幫我孭上身,幫我解決.


text:
有關遊覽玻璃島,彩色島既交通及攻略,請看 :
有關遊覽玻璃島既遊記,請看上篇 :
黃色→桃紅色
落船既站,係 Burano SX per F.te Nove 碼頭,連架船都彩色過人,但唔知點解好有強國色彩
開始有D陽光 自己好鐘意呢張相.
有D餓,於是我地就去買D小食,見到碼頭對出就有Tiramisu,甜品 list之一! 當然要check啦 好似係3.5歐左右.
又係同係香港食開果種好唔同 唔係一個個cake型,只係一份份一pat野既 男朋友好鐘意
比起主島同玻璃島,呢度既屋就感覺油得密D ,因為比較鮮同實色
一開波見到呢兩間屋既配色已經好吸引到我
據說彩色島既小屋顏色係當地政府管理既,佢會比特定既顏色比居民選用,居民揀好再將屋仔油上顏色.所以,一排排既屋仔望落色調好配合,賞心悅目!
呢個島會見到明顯好多lace製品,島上亦有個lace博物館
未行入最靚果度時,我地都係行下手信店先,買左呢個磁石
彩色島必買磁石啦 其實佢仲有粉紅色既version,拼埋一齊勁靚,但budget有限,只容許我買一個
一路沿途其實都覺得無咩特別,一路直行,直到去到中心最靚果度,真係「哇」出聲 睇相都唔會feel到果種震憾
比想像中更加彩色
係呢個位影左好耐相,但最靚既我覺得係最盡頭呢幾棟:
好整齊同好似彩虹 積木咁.
呢度既河比玻璃島既更窄 而佢更加係間間都係單棟式既屋仔.
間中你會見到有幾間屋仔既顏色係襯得特別靚,不妨正面影下相
呢度好多狗仔貓仔,就連D人日常生活用既布都非常彩色島,睇下對面晾緊既布 唔知係裝飾定真架呢
十字伸延既河道同屋仔
呢一邊既感覺係另一個色系
好得意啊 狂搖尾
我覺得淺粉色果間好靚 (利申:本身唔係鐘意粉紅色既人)
好想坐係前面果個牆仔同男朋友一齊合照 但無腳架又唔敢叫對面河既人揸機
佢地既窗外都放左花盆,唔知係咪又係被assign架呢?
靚貓一隻,完全無望過我地
超鐘意呢兩間,左邊棗紅色係我最愛
窄巷
呢排都好鐘意,好和諧好舒服
轉彎位都好靚
鮮紅色好sharp
其實彩色島都有陸上大街
買左杯雪糕,個味係我地係士多見到隻色幾靚既bellini
靚到差d就買左黎試下飲
呢個小庭園既顏色都好靚
影左好多相,已經好攰 之後就等船返主島行下,食晚餐同睇夜景
以上就係係彩色島上既散步旅程喇.
(Day 3 待續)
歡迎 Like Facebook Page 緊貼最新既遊記及攻略 : 芒果豆腐花遊記


text:
客戶評語hkkong
我哋係朋友介紹,佢哋影過The Stage覺得幾好,咁但係我哋都有再去睇下其他,又有去婚展,咁我地覺得去完其他都係咁上下,無咩特別,所以就都係聽返朋友介紹喇!因為係出國攝影,所以想找一個有保證嘅攝影師.同埋我哋都睇過佢D評價,知道Kenneth 係十大婚禮攝影師,所以選擇他作為我嘅婚紗攝影師.
到我哋同佢哋去開會個陣,佢哋係非常詳盡解釋👍🏻.因為我哋其實都轉過地方,係因為恐襲問題所以就無去到法國.咁我哋同Kenneth開會,佢真係好細緻,好detailed咁解釋一次每一個step,每一個細節,嗰個地方有咩特別呀......咁樣.後尾我哋轉咗去布拉格,佢都係好用心去講解哂布拉格有咩特別,邊喥影會靚,咩時間,可以點樣安排,又攞哂以往D相俾我哋睇下做reference.
至於佢哋個化妝師都係好好,會問哂我哋有咩要求,溝通得好好,D衫就係我哋係香港揀好,就自己攞過去.當日咁啱我哋班機delay咗,本身原定計劃係去到嗰邊,我哋會抖幾個鐘,然後就會化妝咁樣,但係最後我哋轉咗第二班機去到,就只可以抖得兩個鐘就要影,事實上我哋都好攰,都擔心咁樣就未必會影得靚.但係Kenneth佢哋嚟到,了解完就好好,佢就遲一日幫我哋影,俾我哋好好休息完再影,最後爭取時間係影到佢哋臨上機前兩個鐘咁滯.我哋好欣賞佢哋處理突發事時候都好配合到,同埋真係會好就得我哋👏🏼👏🏼,我哋成個過程都係影得好舒服好開心😃.


text:
香港都有唔少動物咖啡廳啦,韓國嘅又有咩特別啊?香港地少人多,小動物都唔夠地方同班奴才玩啦,今次介紹首爾呢4間動物咖啡廳以狗狗為主題,其中一間仲有埋浣熊添呀!又寬敞啲動物又得意,真係會玩到你唔想走嫁!
1. 구름뜬하늘 (多雲的天空) 狗狗Café
Café採用一人一飲料嘅入場費,每杯大約₩9000,之後就可以同狗狗玩啦!呢度係一個室內大平地,大型狗同小型狗都會一齊係呢個空間休息,我地可以任意同唔同狗狗打招呼架!
其中兩隻狗狗就係店名所叫嘅구름同埋하늘啦,我就臉盲認唔到嘅TT.
呢度有賣餵狗狗嘅零食,佢地嘅神之嗅覺/聽覺,一得知你買左零食,未開包裝都好,佢地已經包圍住你,等待你嘅餵養啊!
當咁多狗狗都圍住你嘅時候,梗系影認證照嘅時候啦!
圖片來源及查看更多:youngsoo0319
地址:서울 마포구 서교동 339-5 2층 구름뜬하늘
營業時間:平日及公休日 11:00-22:00,每月第二,四個星期二休館
2. The Mi Three 柴犬Café
呢間Café只有三隻柴犬,有別於其他狗狗Café,目前呢間係首爾唯一一間柴犬Café來嫁!柴柴魅力沒法擋啊!每逢有客人來,佢地都會衝去門口迎接大家,相當熱情嫁!
同樣地,呢間Café都係消費一杯飲料作為入場費,大約₩7000一杯.係收銀櫃位隔離有擺放幾包零食,一包₩1000咋!
另外可以購買餵比柴柴食嘅小食,佢地簡直係成精啊,你買完收得幾埋都好,佢地都會圍住你等你投餵!呢個時候最適合影翻幾張互動照啦!
店主係情侶檔,佢地好愛呢三隻柴柴,所以當你見到柴柴翻左佢地自己嘅休息區嘅話,就唔好諗住衝入去撩佢地啊,因為呢個區域唔比顧客入去嘈佢地,只有佢地自願出來先得嫁.
圖片來源及查看更多:shiba_mizz
地址:서울 용산구 녹사평대로40길 31
營業時間:平日 13:00-21:00 週末 13:00-22:00 星期三休館
*注意*:高中生或以上方可入場,不設兒童區
3. 라쿤카페 맹쿤 (浣熊咖啡廳)
一上到來就要先搵個儲物櫃存放個人物品,由於浣熊會挖衫袋褲袋嘅關係,耳環,手鍊手錶,項鍊等飾物都要放係櫃內,簡單啲來講就要唔準帶野入場內,另外仲要換埋拖鞋先得嫁.呢間Café就可以揀淨係比入場費或者買個入場費+飲品嘅套餐.記得賣完之後放翻銀包入儲物櫃先好入場啊.
呢間Café就有分場內同場外,只有場外可以飲野,亦可以隔住塊玻璃睇狗狗同浣熊.場內就係同狗狗浣熊玩嘅天地啦!
不過要注意嘅係,即使幾想抱浣熊都好,千其唔好硬來,因為佢地唔樂意嘅話可能會抓傷你嫁!
地址:서울특별시 마포구 서교동 358-2 4층
營業時間:每日12:30-22:30 年中無休
4. 바우하우스 (Bauhouse) 狗狗Café
呢間呢就係入場嘅同時就要買一杯飲料啦,之後職員就會問你想去小型狗區先定係大型狗區先,所以呢度係先去一個區,玩到悶就可以轉第二個.
大型狗區內嘅狗狗都好慵懶咁攤係沙發或者地下,等你地自己去摸佢地.但係周不時都會有一兩隻大狗突然大聲吠叫,然後就好似多米諾咁,其他大狗就會跟住吠.好驚啲吠叫聲嘅朋友就要小心啦!
小型狗區嘅狗仔都好多唔同種類,有幾隻會自動爬上沙發,窩係你大腿度訓覺嫁!即刻激發你內心深處嘅奴性啊!
圖片來源及查看更多:dogcafe_bauhouse
地址:서울특별시 마포구 서교동 394-44 제일빌딩 후면 1층
營業時間:每日13:30-23:00 年中無休
去首爾旅行嘅你,玩到悶或者遇到落雨嘅時候,就可以去幫襯下呢啲動物Cafe啦!


text:
有時候會諗:到底一個programmer要有幾多知識同經驗先可以俾人叫做獨當一面呢?靈活運用自己熟識嘅語法?PR過或者deploy過OSS?喺一間公司(唔理大小)實際做過一個系統?我自己反而覺得,呢樣嘢應該係由心態開始睇起.
久違嘅開筆
心の箱, 近況 - by LittPi
其實我都估唔到隔咗咁耐無寫嘢.當然,我有千千萬萬個理由...其實係藉口去唔寫.不過以自己嘅性格黎講,終歸都係因為一個懶字.如果唔係啟蒙老師喺FB催促我一定要寫,大概自己根本就未有心情去寫返嘢.
近況 #10
近況 - by LittPi
即使已經有一個中長線嘅目標都好,但實際要點樣去行都係未有任何頭緒.
就好似呢個網誌咁,我居然連農曆新年都未上黎寫過任何嘢.我發覺自己懶到連自己都就快頂唔順自己......呢樣嘢真係要改.點都好,我都想盡可能去紀錄自己嘅學習過程.
比如話,我想分享我早幾個月用C#寫OpenXML SDK嘅嘢.
比如話,我想分享呢排幫公司寫咗個關於Web Push Notification嘅嘢.
亦都好想寫下新手會犯嘅錯,或者寫下感受,心得.
睇黎唔可以再懶落去......
學習舊時代技術並非單純只為應付工作
PHP, VBScript, 心の箱 - by LittPi
話說早前都有講過,因為工作關係我要學習慣於VB.NET同C#嘅知識.有好多人會覺得點解唔諗辦法令公司轉用新技術,比如PHP 7(公司仲係停留喺已經EOL咗嘅5),又或者轉用.NET Core之類.先旨聲明先,我係好同意一間公司應該適時就要審視一次自己用緊嘅技術係咪過時,有無需要轉換成新嘢等.
近況 #9
Laravel, 近況, Laravel Mix - by LittPi
唔知寫啲咩黎做新一年嘅題材好,唯有用一篇近況黎做個新一年開始.


text:
我諗我地由一開舖有雪耳面膜做溫和去角質開始開始,每一次介紹去角質呢一類產品嘅時候都係特別小心,因為我地知道我地好強客人朋友都係敏感皮膚,唔用得一般傳統個種磨砂,咁我地每一次去睇一個牌品,我地都會睇下佢地會唔會喺呢個情況上照顧度客人嘅需要,有不一樣嘅去角質產品帶比大家!
Éminence 嘅去角質產品除左有Cream狀之外,仲有粉末呢個特別為敏感皮膚而設嘅全新狀態!呢款會喺加水後,由粉末轉變成泡沫狀嘅去角質產品蘊含豐富營養嘅菜苗,稻米同紅豆粉,可以溫和去除污垢嘅同時,泡泡就好似一個氧氣面膜咁,快速為皮膚注氧,令肌膚得到徹底潔淨,去除多餘老廢嘅角質,皮膚摸上手好滑,好細緻,唔會咁易積暗粒,做完呢個去角質粉個晚搽嘅精華素,唔洗點按就吸晒入去皮膚入面啦!
產品倒出嚟嘅時候係綠色嘅粉末,聞一聞個味,好熟口熟面喎,冇錯,就係皇牌垂盆草啦!今次垂盆草變身粉末狀,但一樣可以做到補濕滋潤,美白和活化皮膚,仲可以保障皮膚喺去角質嘅過程中減少泛紅! 而菜苗排毒復合物,蘊含西蘭花,櫻桃蘿蔔同三葉草苗,瑞士水芹苗提取嘅蘿蔔素,可以預防因環境因素轉變而令皮膚變乾的情況,更有效減少老化現象,令肌膚望落更年輕.
而稻米粉同紅豆粉都可以溫和地去除角質,令膚質更通透明亮同光滑!
用法真係好簡單,每次用1-1.5g,大約倒到一個1蚊銀咁上下大嘅size放喺手掌心啦,我自己會用埋同系列嘅垂盆草保濕噴霧嚟開呢個粉,因為呢個粉可以喺面上好似面膜咁留一陣,咁當然要用多d保濕效果嘅mixer 啦!我會噴2-3下分量嘅保濕噴霧,跟住mix埋一齊,你會見到d粉會起泡,係好creamy嘅泡嚟,咁就可以上面打圈啦!記住一開始放左喺額頭,鼻哥,下巴呢d角質比較厚嘅地方先,因為呢d地方會比面頰兩邊需要多少少時間溶化毛孔入面嘅污垢!咁其實打圈30秒至1分鐘左右,見到泡泡少左就可以洗嫁啦!洗完之後唔好哂,即做mask啦!咁計法一支可以用到80-120次,計一星期做兩次去角質,最長可以用到8-9個月喎!勁抵用!
HK$600.00Price


text:
一講薯條大家會諗起咩呀?M記薯條嘅香味?定係茶餐廳下午茶嘅炸髀薯條呢?雖然薯條畀人嘅感覺只係一個配角,不過呢個世界上就有人幫配角開page,仲要個個post都千字文咁樣樣,將薯條變成主角!嗚哇,「我係薯條控」版主同毛毛講起食薯條嗰種興奮,就好似毛毛聽到打8號波唔使返工咁呀⋯⋯
「點解你咁鍾意食薯條先?」
鍾意食薯條唔奇,但鍾意食薯條鍾意到特登經營一個page嘅⋯⋯毛毛都係第一次見.到底點解呢位薯條控咁鍾意食薯條呢?佢話冇得解,自己由細到大都好鍾意薯仔,總之任何薯製品都係佢嘅飛佛啦!
佢同好多人一樣,一開始接觸薯條嘅地方係M記,仲有法蘭西餐廳.愈食得薯條多,佢就愈覺得薯條好慘,點解薯條成日都畀人放埋一邊做配菜啫?或者大家唔會為咗食薯條而刻意去一間餐廳,但佢會.
「喂,不如你試下開個Page吖!」
其實薯條控未開page之前已經喺自己facebook account開咗個叫「另類生活-i love potato」嘅相簿嚟寫食評.一開始佢只係好簡單咁寫幾句,隨住佢越出越多post,佢亦越寫越詳細,詳細到一班朋友叫佢索性開個page嚟寫飽佢吖笨!就係咁,薯條控決定為薯條開page,同廣大市民推介一下廢青價嘅高質薯條!
「你講!點先稱得上係好味嘅薯條?」
有睇過「我係薯條控」呢個page嘅朋友仔都知,薯條控寫嘅食評詳細到不得了,除咗性價比評分,連選擇性質都話埋畀大家知.「既然開得page,就要做到最好!」薯條控用堅定到不能再堅定嘅眼神望住毛毛講.
講到底,點先稱得上係好味嘅薯條?薯條控表示,其實好容易就會知道店主有冇用心整薯條.首先睇外觀,唔可以太燶同太油,望落要乾身,連張吸油紙都盡量唔好有太多油漬,兼且仲要擺得企企理理!嗱,做齊以上幾點係會有⋯⋯4分嘅(5分為滿分) .至於口感呢,實心係基本,而擺耐咗都仲keep到溫度嘅就仲有得加分?!
食薯條呢件咁簡單嘅事,喺薯條控眼中變得一啲都唔簡單,佢話每星期出一個post係對網民嘅承諾喎!雖然薯條控有時忙到即日食即日出稿,但佢從未試過拖稿或甩稿.唔知大家又有冇對一啲嘢好執著,執著到一定要做到完美先會安樂呢?
「點解我好似未聽過你話啲薯條難食嘅⋯⋯」
喂,點解喺你個page入面睇嚟睇去都係得中上評價嘅薯條㗎?乜冇難食嘅薯條㗎咩?薯條控話,薯條就好難整得難食嘅⋯⋯就算真係有,佢都會連寫都唔想寫啦.其實薯條控開呢個page都係想話畀大家知,食薯條可以有好多選擇啫~所以劣評都係留返畀劣食家寫啦.
「可唔可以幫我寫返篇鱔稿呀?」
話「我係薯條控」係薯條KOL應該冇人有異議,不過佢就話自己唔會食免費薯條,同絕對唔會寫鱔稿!咁當然,假如有機會嘅話,佢都想接下同薯條冇關係嘅廣告啦,畢竟食咁多薯條都要經費㗎嘛.
(如果大家食到正薯條,又想薯條控寫下食評嘅,歡迎隨時inbox佢㗎.)
薯條控每次都會帶埋自己個招牌出動
毛毛後記
毛毛覺得薯條控好熱血,同埋好幸福.毛毛同佢做訪問嗰陣,佢面上嗰個幸福樣真係幸福到唔知點樣形容畀大家聽⋯⋯毛毛最記得就係佢講過:「如果配菜做得好,主菜都唔會差得去邊.」所以毛毛一於跟住「我係薯條控」個map嚟搵飯食㗎喇!(唔怕話畀大家知,喺未做訪問之前,毛毛一直以為薯條控個個星期食薯條一定成面暗瘡,但實情係,佢啲皮膚仲好過毛毛囉_.)


text:
...
將軍:元首我地有壞消息通知你
你已經被一條叫曾俊華的七頭挑戰
成為德國以外全地球鬧爆的目標
由小李爸爸到小佢媽媽都唔得閒
希特拉:民望如浮雲,被佢超越唔係問題
佢在我強迫金戶口入左六千蚊
將軍:我的元首,唔係咁簡單
積金局班友話,打算提高供款上限
你每個月要供多一千蚊
希特拉:冇份供強迫金的,另外有公積金的,長俸的,離開呢間房
跳那媽個星,供乜鬼強迫金呀
存六千蚊入去有 X 用呀?
睇住班仆街亂咁代我賭錢
唔係跑輸大市,就係蝕到見紅
我辛苦搵錢番來,憑乜同我蝕哂佢?
將軍:元首大人,佢畀多六千蚊你用啦
希特拉:呢頭畀六千蚊,果頭每月供多一千蚊
將軍:元首你六十五歲就用得筆錢啦
希特拉:表現仲差過我存錢入銀行做定期
存外幣定期仲賺多幾倍呀
蝕錢憑乜野每個月收我管理費呀?
諗出呢條橋的人根本係人渣
六千蚊有排都唔用得
班基金佬就日日硬收我管理費
我個個月供款供呢班大帝
每個月總共要供三千蚊呀
呢班友仲衰過共產黨呀
投資涉及風險,點解要強迫我地投資?
何況係強迫我地蝕錢?
日日只係識得官商勾結
只係為左大陸班蝗蟲做野
有冇理過水深火熱的市民呀?
講道僱主幫你供 5%
實際上未又係你人工度扣番!
支持強迫金班友個腦係唔係用屎做o架?
女秘書:放心啦,我地有澳門身份證
派的錢夠買奶粉畀個仔啦
希特拉:冇啦,我對呢個特區政府已經徹底失望
把自己香港人,當係二等公民
話飲香港水流香港血,卻只顧全大陸
準備移民啦…


text:
買冷氣邊部好?冷氣機比較?剩係睇下個款?對比下價錢?錯!錯!錯!要買到性價比高又實用嘅冷氣機,又點可以咁樣做冷氣機比較.雖然講到好似好深奧咁,但實際上只要好好留意以下幾項,你都可以輕鬆成為冷氣機比較達人!
冷氣機種類
一般可以將冷氣機分成以下3種:窗口式冷氣機,分體式冷氣機,窗口分體式冷氣機.唔同機種嘅製冷能力,耗電量,安靜程度,仲有最重要嘅價錢,有極大差別.所以喺購買冷氣機之前,最基本嘅冷氣機比較就係了解認識3種冷氣機種嘅長短處,決定好要購買嘅機種,再作進一步冷氣機比較.
簡單講下3種冷氣機嘅特點:
窗口式冷氣機:安裝簡易,方便,有明顯製冷運作噪音
分體式冷氣機:安裝費用較高,安靜
窗口分體式冷氣機:針對墻身安裝面積有局限的家居,安靜,安裝費用較高
能源效益級數
能源效益嘅初衷係為咗保護及維持一個綠色生活環境,協助市民大眾了解電器的能源有效運用程度.咁樣講或者大家會覺得糊里糊塗,簡單咁講,能源效益標籤可以幫助你了解到電器耗電程度.更加直白咁講,就係可以幫你慳到幾多電費!能源效益標籤分5級(1至5級),1級為能源效益表現最好,可以大大降低不必要嘅耗電量.
所以做冷氣機比較嘅時候,一定要細心留意貼喺冷氣機上面嘅能源效益標籤,咁樣可以幫你篩選出最慳電嘅冷氣機.
冷氣機額外功能
香港地空氣過敏原何其多,鼻敏感人士周街都係.依家市面上唔少冷氣機都伴有除製冷之外嘅額外功能,例如空氣淨化,過敏原吸附過濾等功能.喺冷氣機比較嘅時候,切莫純粹一味在乎價錢高低,冷氣機額外功能越多,價錢越高,乃尋常之事.
喺選擇冷氣嘅時候都要細心留意冷氣機提供嘅額外功能,根據自己嘅需要作出選擇.例如Hitachi日立冷氣機如別的傳統冷氣機不同,設左右送風功能,能夠全面將凍風送達家中每一個角落,另外獨有的WASABI 納米鈦空氣過濾網,有效減少空氣細菌,有助抗敏.鼻敏感嘅人士喺選擇及比較冷氣機時,就可以細心留意呢啲額外功能嘅特色.
喺冷氣機比較時,通過以上3步,其實基本就可以幫你揀選出合適自己嘅冷氣機.不過當然,除了以上3點,作冷氣機比較時仲有好多需要留意嘅元素,例如家居面積,冷氣機擺放位置,定頻變頻之分,我哋可以由淺入深,一步一步慢慢了解箇中學問!大家記得緊密留意隨後嘅格價Tips!


text:
停課多月,唔少同學嘅學習進度都大落後,有啲同學更加咩 concept 都未清就要強行去學習更加進階嘅題目,令到大部分學生都失晒預算,跟唔上進度.
為咗確保你可以係下學年有足夠能力去應付新嘅課題,我決定於今年暑假會優先重新教授 DSE CHEM 入面兩大最重要嘅課題:
因為係我眼中其他課題你可以唔熟,但呢兩個課題係絕對不容有失!因為:
如果你唔想後面越讀越亂,越讀越辛苦嘅話就一定要摸透 Metal, Acid & Base 呢兩大課題!只要咁樣,你先可以係後面讀得比人哋高效,進步得比別人更快!
溫 CHEM 只要用啱方法,九個月絕對可以追翻三年進度!
係呢套常規課程入面, 我會遂一將 DSE CHEM 嘅必學概念,到最強嘅解題思維,再到實戰部分嘅做題技巧一步步咁傳授比你, 同你遂一拆解 DSE CHEM 嘅各大課題 !
最強解題思維:掌握迅速讀懂題目嘅超能力
相比起華以不實嘅技巧, 我更著重以概念同思維主導嘅學習方法.只有清概念,融入我嘅最強解題思維, 你方能迅速讀懂題目考評要求, 於 DSE CHEM 嘅考試上「遇神殺神,遇佛殺佛」
100% DSE 主導:確保你於實戰中能完美發揮
多年對 DSE 嘅深入分析, 令我掌握咗考評局嘅出卷趨勢,考核重點, 從而制定出一套同 DSE 要求100% 一樣嘅高效教法.再配以《THE ULTIMATE QUESTION BANK》作操練, 以保證你能於 DSE 上學以致用.
個人化課題測驗:助你製定高效溫習策略
所有學生將定期進行《TOPIC CHALLENGE》, 並由我親自作出個人化點評.搵出你嘅弱點之餘, 更加會按照你嘅 DSE 目標去定剩最合適你嘅溫習方法, 從而100%確保你可以於DSE中拎到目標成績
Q1:完成課程後我真係可以穩奪 lv 5+?
A:絕對可以,我歷屆嘅學生就係最好嘅證明.只要你跟住我嘅教法一步步去擊破所有課題,再按照我嘅溫習指引去高效進行操練,要拎 lv 5+ 絕對唔係咩難事.
Q2:你今年最多收幾多個學生?
A:為保質素,最多只會收 100 個常規學生.因為除咗教學以外,我亦會花好多時間去批改學生嘅《Topic Challenge》,務求完全掌握每一個學生嘅學習進度,再為每個學生制定最適合佢嘅操練方法.
Q3:
A:我過往有個 Band 3 學生跟我 6 個月,由 lv 1 - 2 底升上 lv 5.所以唔好問我有無得救,要問翻你自己有幾想拎到個靚 Grade.只要你有心,我一定會全力幫你!
Q4:而家學校啲 CHEM 都仲跟到,遲啲再報名得唔得?
A:唔建議.一嚟唔敢講有無位剩(今年只收 100 個學生),二嚟我嘅課程設計好緊湊,錯過一堂出嚟嘅效果都可以差好遠.
係呢套常規課程入面, 我會將DSE CHEM嘅必學概念,最強嘅解題思維,實戰嘅做題技巧, 一步步咁傳授比你, 同你遂一拆解 DSE CHEM 嘅各大課題 !
暫無評分


text:
三哥苗僑偉狂踩女兒苗彤外籍男友
原文刊於:東方新地
苗僑偉大方回應緋聞
近年為邵氏拍好多劇嘅三哥苗僑偉,早前上無綫節目《娛樂三兄弟》接受衞志豪,區永權同6號陸浩明訪問,面對所有尖銳問題,三哥都暢所欲言,當中包括同三嫂戚美珍嘅愛情故事,同梅姐梅艷芳曾經傳過緋聞,以及五虎嘅秘聞等,佢都大方回應.
苗僑偉驚愛女被搶走
唯獨是講到愛女苗彤,苗僑偉就好大反應,雖然囡囡已經三十歲,但三哥始終覺得個女拍拖就會畀人搶走,仲話諗起都皺晒眉頭,但又覺得個女係時間應該要搵個男朋友,做人老竇真係好矛盾.
日韓男友唔合格
苗僑偉話老婆比較睇得開,三嫂戚美珍會同佢講:「你估你當年媾我我老竇好開心呀?」三哥同囡囡關係好親密,由細到大都好似朋友咁乜都講,至於囡囡嘅揀男友口味,三哥就話𢱑晒頭:「佢鍾意嗰啲類型我都擰晒頭,佢曾經有個男朋友係韓國仔嚟,眼仔曚曚嗰啲呢!我話你搵都唔好搵個韓仔吖大佬,點同老竇溝通呀?到佢散咗我開心到不得了.不過之後仲大鑊,佢搵咗個日本仔,掀起我嘅民族仇恨,真係冇眼睇,是但啦!」
因為文化差異同溝通唔到,苗僑偉希望囡囡揀個同聲同氣,同佢溝通到嘅好女婿!不過女大女世界,老竇揀嘅阿女又未必鍾意,三位主持就即場要三哥喺馬國明,林峯,吳卓羲同黃宗澤四位當紅小生中,畀分揀選最啱心水女婿,三哥一睇四位候選人即話:「呢四位都唔合格嘅,因為我個女見到佢哋會叫uncle,四個佢都識.」如果我個女拖返嚟嗰個係黃宗澤,佢會鬧爆男方:「嘩!你個衰仔媾咗我個女…….」然後作狀揮拳.
苗僑偉畀林峯最多Like
就外表嚟睇,苗僑偉畀馬明最高分,覺得佢夠晒高大;收入呢?佢話:「今時今日緊係林峯啦!過億片酬呀大佬!我都係睇報紙咋!起碼佢屋企都有家底嘛!」性格佢最Like係黃宗澤,因為佢份人輕鬆啲;家庭觀念呢就一定揀吳卓羲,三哥話佢搬咗好多次,但都係帶埋阿媽,肯定吳卓羲係孝順仔.而專一程度,三哥都係揀林峯,因為得佢一個結咗婚.至於生育能力,四個都年青力壯,三哥都唔知揀邊個最,不過最後都係畀Like林峯.
總結:三哥揀女婿,最好似林峯咁有家底同埋講廣東話,不過囡囡長期喺外國生活已經好西化,身邊朋友都係外國人多,應該好難達成三哥心願.


text:
上一次自己裝 PC 已經係 11 年前.嗰時啱入大學,淘汰咗中學部機,然後裝過部新嘅.後嚟 HP 嚟學校做促銷,買咗部 laptop,之後就一直冇重返過 desktop.到畢業嘅時候,買咗人生第一部 Mac,從此同 PC 講拜拜.
用 Mac 嘅早大問題當然係打機唔方便.Steam 𠵱𠺢有好多 indie game,好多都支持 Mac 甚至 Linux,但係喺 indie game 爆發之前,Mac 上邊根本冇咩玩得,一定要用 Boot Camp 裝個 Windows 先至有機打.不過 MacBook 嘅顯卡實在係太差啦,新啲嘅大作都玩唔到,所以後嚟換咗部 MacBook Pro,有獨立顯卡嘅.
呢部 MacBook Pro 陪伴我到打完 Bioshock Infinite 為止,之後就退役啦.手上淨返一部公司嘅 MacBook Pro 同自己嘅 MacBook Air,又挨咗段時間.公司嘅 MacBook Pro 係第一代有 Retina Display 嘅版本,當然有獨立顯卡啦,最初仲可以將分辨率開最高打 StarCraft 2 或者 Diablo 3 𠻹.𠵱𠺢慢慢就唔得啦,要分辨率就要放棄畫質.最大嘅問題係,公司機唔可以用 Boot Camp 裝 Windows,所以最新嘅游戲冇 Mac 版就冇得玩.
我有試過用 console 嚟解決打機嘅問題㗎,舊年 Thanksgiving 就買咗打折嘅 PS4 GTA5 bundle.坐喺沙發道打機,比較適合放鬆咁打,唔適合玩啲太過競技性嘅游戲.而且我都仲係習慣用鍵盤鼠標多過用手製,要求高嘅動作我用手製做唔到.
今年 Fallout 4 要出啦,我喺 Steam 上買嘅 Fallout: New Vegas 都未玩過.而且我仲揾 Blizzard 嘅 friend 要咗個 Overwatch beta invite,冇 PC 就冇得玩.諗嚟諗去,最終都係想買部 PC.話說自己從嚟未擁有過一張靚顯卡,不如就趁今次滿足一下啦!
之後我開始睇 PC Gamer 之類嘅網站做 research,最終確定落嚟嘅配置係咁樣嘅.顯卡作為重點,佔咗 1/3 嘅價錢.希望投資係值得嘅,可以用多幾年唔換機.我連升級方案都諗埋㗎啦,顯卡可以 SLI,內存直接 double,SSD 可以買多個 M.2 接口嘅速度更快,CPU 就超頻啦(買 6600k 就係為咗將嚟可以超頻).升完級就應該變成咁.當然一切嘅前提係等到我要升級時所有要 double 嘅配件都仲有得賣,唔係嘅話就冇得升,最終相當於買新嘅.
雖然我可以按照 PCPartPicker 提供嘅最低價從唔同嘅網站買齊所有配件,但我最終都係喺 Amazon 買曬所有嘢,只有機箱係喺 Best Buy 買嘅因為 Amazon 冇貨.我對比過價錢,如果一件嘢 Amazon 唔係最抵,亦唔會比最抵貴多過 $10.因為 Amazon 一定可以 Prime,咁我就懶得同唔同網站打交道啦.
我從星期一開始落單,到星期五全部送到.我計劃星期五晚裝好,然後週末有機打.裝之前我仲諗過拍 time lapse.要輸出 1 分鐘嘅 time lapse,按 60 FPS 計要影 3600 張.我覺得我一個鐘就裝得完,所以 GoPro 設好 1 分鐘 1 張,裝喺三腳架上俯視視角拍攝.結果我裝咗 4 粒鐘⋯⋯
裝嘅過程中發咗幾次傻,浪費咗唔少時間.例如話,主板裝咗入機箱後先發覺 CPU 散熱要裝主板背面,只好卸返落嚟再裝過.比較得意嘅係接電源線.第一次買 fully modular 嘅電源,發現同以前電源出嚟一堆 Molex 線唔同,電源同線係分離嘅,要用到嘅線先接上去,咁就唔會有多餘嘅線留喺機箱入邊.主板接咗電之後 CPU 仲要一條獨立電纜備電,而顯卡就更離譜啦,要接兩條 GPU 電纜.難怪𠵱𠺢啲機器咁吃電啦!
裝完之後已經 12 點,第一次啟動竟然成功,不過因為無線鍵盤輸入呵到冇辦法裝 Windows,第二日揾人借咗個有線鍵盤之後先搞掂.然後將 Steam,Battle.net 等等一大堆嘢裝曬上去,跟住繼續打我 Mac 上未完成嘅 Legacy of The Void.
我冇買顯示器,暫時用 HDMI 接電視打機,連音箱都悭返!(我嘅電視有接 sound bar 所以音響效果仲唔錯.)今次裝完機,至少証明自己仲係識裝機嘅,以後有咩要搞仲可以自己喐手.


text:
GE1313 Earthquakes 地震A
Paul 教得幾好,有聽書就聽得明,個ppt 都有寫到啲佢上堂講到嘅野,最多都係take 吓佢計數嗰陣啲step
上Wang 嘅堂就一定要take note,佢大部份上堂講嘅野ppt 上面都冇,多數得圖,你對你記憶力有信心可以唔take
第一堂會叫你form gp (每組人數要睇返有幾多人reg 咗呢科,大概5-7人一組),呢個gp 會跟足你成個course,無論係做classwork 定係gp project,所以一定一定一定要揀好隊友
Classwork: 每一堂每一組都有一份要做,份野唔難,而且Paul 會比時間你做,唔會有咩大問題
Exam: 只要有上堂,明啲classwork 同assig 點做就會識做大部份
GP Project: 呢科最難嘅地方一定唔係classwork 同exam,而係gp project,個gp project 題目自己定,但係要同地震有關又最好有第一手資料(例如問卷,訪談 真係十足IES 咁),去到大概week 7 會有個gp project title presentation,Paul 同Wang 會就住你個題目比意見 (如果係aim high grade 嘅,一定要定一個可以攞到第一手資料且創新嘅題目,我建議唔好喺啲冇地震發生嘅地方做問卷,我見個陣有幾組打算做類似探討香港人/學生對地震嘅認識,呢啲題目多數都做到臭曬) ,到大約week 13就要present 之後就要交report,我個陣揾啲隊友都唔係好掂 (連citation 都做唔好),我係靠我自己同我個fd 通宵執份report執咗成晚 (基本上係重新做過咁濟,連問卷同問卷所收集嘅數據都重新做過咁濟) 先有呢個grade
如果你揾嘅隊友正正常常,workload 都唔高,但係你冇信心揾到好隊友就要三思


text:
演員要學啲乜?好多人以為演員唔使學,即係不學無術,會做兩個表情就得,咁即係好似識唱卡啦OK就係歌唱家一樣,對表演藝術一無所知. 以下我話俾大家知,一個演員基本要學啲乜.記住,係基本咋,唔包你可以成為偉大演員或者藝術家㗎. 演員首先要學會運用自己身體,聲音同埋情感,仲有基本文化修養.先講身體,我哋唔係運動員,唔係舞蹈家,唔係武術家,基本上演員乜都唔係但係又乜都係,演技有一套特別嘅形體訓練法,形體訓練係學習如何控制身體每一部分,了解自己身體及增強體質,增強體質並非要你做大隻佬或身材曼妙嘅靚女,如果係咁,演員就只得一種身形,肥或瘦都唔使做喇,角色於是得一種,做乜角色都成個健身教練咁.學習形體主要係增加身體嘅寬廣度,柔軟性,令身體變得更加適合創作,當然,有強健嘅體格都係好事,但係不能過於特別,因為演員創作講求變化,我哋演嘅係角色唔係自己,所有工具適中最好,最容易變化,過度自戀嘅人一定唔會係好演員,演員嘅魅力來自佢哋嘅自信,同埋藝術修養氣質,演員唔係模特兒,冇一定嘅身形標準要求,唔需要完美身材,需要嘅係一個能夠靈活變化嘅身體,好似橡筋咁冇乜睇頭(為角色特別創造身形唔算),但係可塑性高. 「神戲劇場」藝術總監,香港藝術發展局戲劇界代表,兩奪香港電影金像獎最佳男主角及最佳男配角,香港演藝學院校友會榮譽主席.
簡單啲講,演戲其實係假嘅,只不過我哋用真摯嘅情感,運用假借,轉注及放大種種嘅技術將之變成幻真,仿真.我成日話,真嘢係有瑕疵嘅,假嘢係完美嘅,推論,真嘢似係假嘅,假嘢先似係真嘅,所以我哋演戲其實係要追求假嘅狀態,例如鑽石,真鑽係有瑕疵嘅,人工鑽先完美,例如化妝,化咗妝好靚,冇化妝有斑點,係咪?又例如演喊戲,邊喊邊要講對白.我哋用啲戲屎嘅做例,首先假設對白係重要嘅,要聽得清清楚楚,唔係嗰啲邊喊邊講「阿爸!你唔好死呀!」嗰啲,大家不妨睇下好多電視劇,一演喊戲,有好多都唔知做乜?唔知佢哋噏乜?「係同可痕開呀,你含日去何面呀?做乞唔輕我‥‥‥下呀?你胡好欠我吓‥‥‥嘩嘩嘩!」真係死得,好似好真,真到好似殯儀館入面啲孝子咁,一把眼淚一把鼻涕,一啲美感都冇.呢種處理手法,我哋有個學名嘅,叫做繁瑣現實主義,真係好煩,好真,但係冇人知你做緊乜?想表達嘅係乜?10隻字聽到1隻,呢種方法絕不可取. 演戲係需要高度控制嘅,演員要運用佢嘅眼,耳,口,鼻,甚至身體嘅每一部分,去感受周圍嘅一切,唔係活喺自己嘅世界,唔理對手,唔理環境,甚至唔理鏡頭,唔理觀眾,要感動別人,唔係感動自己,所以有時連喊都唔使,我哋係要令觀眾喊,唔係令自己喊,戲係演俾別人睇嘅,記住!此之為真實嘅第一步. 黃秋生 「神戲劇場」藝術總監,香港藝術發展局戲劇界代表,兩奪香港電影金像獎最佳男主角及最佳男配角,香港演藝學院校友會榮譽主席.
《紅樓夢》入面描寫太虛幻境有一幅對聯:「真作假時假亦真,無為有處有還無.」此聯固然係話人生嘅虛幻,但係亦可以話係演戲嘅最高境界. 演戲似真亦假,假又像真,最重要令人相信,魔術師同老千嘅同門,其中技術,試述如下. 首先要處理劇本,即係對白,劇本係死嘅,人係生嘅,所以對白可以改動或者疏理,但主要嘅主體內容則不能改,改動整體內容乃係編劇責任.閱讀劇本,演員需要有一定水平嘅文學素養,要獲得呢種文化能力,不妨先睇100本左右嘅文學名著先,有好多語文理解力甚低嘅同業,經常對劇本指手劃腳,巴啦巴啦,話呢句唔啱嗰句唔啱,但係要佢改咩,佢又講唔出應該點.呢種毫無團隊精神嘅朋友,不在我哋討論範圍之內. 有咗閱讀同理解力之後,先至可以進入,將死文字變成生動活潑嘅語言表達階段.大家都知道莎士比亞嘅劇本充滿詩意,音律感極為重要,但經過翻譯之後,只能保留可讀性,失去可演性,打個比方,李白嘅「床前明月光」,如果要口語化表達,就變成床頭有個月光好光,即時反艇,所以韻律對白最難演.除此之外,其實一般嘅語言都充滿韻律,國語如是,廣東話一樣,所以第二步就要,重新學習語言嘅生動表達能力.我又有一個好方法,就係睇多啲粵語長片,跟前輩學習,以前啲人講嘢好鬼抵死,句句好似有骨,又幽默又清晰,睇粵語長片,實為學習講台詞嘅好方法. 「神戲劇場」藝術總監,香港藝術發展局戲劇界代表,兩奪香港電影金像獎最佳男主角及最佳男配角,香港演藝學院校友會榮譽主席.
今次同大家分享下一啲演戲嘅雕蟲小技,每種技術都有佢獨特嘅雕蟲小技,可以話係秘訣,又可以稱之為竅門,之所以叫做小技,即係唔係武當內功,唔正宗嘅;冇需要練十年,係速成嘅,即食嘅,唔係大路嘢,千祈唔好將呢啲小技當作大統,但係幾好使,可以救你一時,但係又唔救得你一世,始終都係要做正經訓練嘅. 第一招,誇張.唔好一見到呢兩隻字就覺得係衰嘢,大部分年輕演員,未學行先學走,見到啲前輩表演時,木口木面都演得咁好,有樣學樣,又唔諗下人哋用咗幾多年功夫先可以做到咁樣,於是畫虎不成,變咗膠面人. 所以,第一樣要學識誇張,俾人見清楚你嘅表情,聽清楚你講嘅每一隻字,咁樣導演先可以幫你修改,老師傅教落,有呢,可以收,冇呢,冇得減,減除係容易過加嘅. 第二招,著住戲服講古仔.千祈唔好著住戲服講古仔,所謂著起龍袍唔似太子是也,服裝就係服裝,道具還道具,頭套直情當帽戴,著住戲服又咁行,著住自己條牛仔褲又係咁行,龍椅又係咁坐,喺酒吧又係咁坐,所有嘢都同佢冇關嘅,咁就叫做著住戲服講古仔. 服裝道具係冇神奇功效嘅,所有一切都需要通過演員嘅運用先有效果,見過有個演員將把木製嘅道具牛肉刀,一邊講嘢一邊不停拍下拍下拍落隻手度,我心諗,如果把刀係真嘅,佢咪成手血?佢係咪想表達俾觀眾知,佢把刀係假嘅呢?因此,其作假時假亦真,演員要將身邊所有嘢都通過演技去將佢變成真實. 第三招,聲戲聲戲,有聲先有戲,有諸內形諸外,聽聲就知你有冇戲,所以聲音係非常重要嘅,但係唔係單有感情就大晒,仲要有高度嘅控制,唔係俾感情催迫到都唔知你講乜?「你明明同去去呵合本呀嘩啦吓,你仲蝦我唔絲你西人拿㗎!……」噏乜春呀大姐?咁演法,劇本都唔使啦. 「神戲劇場」藝術總監,香港藝術發展局戲劇界代表,兩奪香港電影金像獎最佳男主角及最佳男配角,香港演藝學院校友會榮譽主席.
上期嗰篇好似未講完,但係今期有啲緊要嘢一定要講先,就係粗口歌.近幾年香港好似愈嚟愈有潔癖,最近又因為大學音樂會唱粗口歌,搞到滿城風雨,又話打又話教.其實重要原因唔係粗口,係啲(o靚)仔用粗口歌X Q啲慈母. 喺香港公開唱粗口歌(有粗口嘅歌),我可以話敢認第二,得一隊樂隊敢認第一.第1名係黑鳥,第3名係LMF,以次序排列,咁我都算係粗口歌嘅泰山北斗,所以一定要講兩句. 粗口歌呢家嘢可以分3種,(一)爛口歌,以前啲監犯,白粉佬作嘅(條柴又軟)之類.有啲內容,唱出低下層心聲.(二)堅粗口歌,又叫硬粗口歌,霑叔,李秋霞為表表者,鹹濕歌也,全部性器官,九九,七七,出出,入入,極之下流,但好有街頭智慧,好好笑(我久不久都有作,以供自娛),(三)粗口歌,軟粗口歌,冇性愛場面,字句鏗鏘有力,言之有物,主題與粗口無關,借粗口發洩不滿,鞭策社會問題,高端,大器,上檔次,我嗰啲就係呢種,大學音樂會嗰啲亦係呢種. 嗰啲老學究,臭八股,眼中耳中只有性器官,用粗口表達緊啲乜,佢哋完全唔知,講粗口都聽唔到,莫講話斯斯文文,你同佢哋講嘢,佢當你唱歌,好!咁就唱首粗口歌你聽,聽到嘞,可惜淨係聽到粗口,因為佢哋個心只有粗口,呢班友朝早正經八百,夜晚粗口爛舌.我點知?因為我見唔少囉. 粗口可以入藝術,正如裸體可以拍AV,可以係十日談,刀仔可以切水果,可以乜乜乜,如何運用,又係在乎出心,但係嗰班老柴分唔到,以為下面淨係可以用嚟搞嘢,唔可以用嚟小便,可能真係前列腺有事,滴唔到. 對唔住各位,今期有啲扯火,因為平生最憎偽君子,真小人更甚. 「神戲劇場」藝術總監,香港藝術發展局戲劇界代表,兩奪香港電影金像獎最佳男主角及最佳男配角,香港演藝學院校友會榮譽主席.
呢一兩年,好奇怪,唔知點解多咗好多人討論藝術家(或藝術工作者)資格嘅問題,先係乜嘢會,然後乜嘢局,跟住又嚟個乜嘢會,好快又會滿城風雨.我嘅意思係,冇話「定義」好唔好,但係點解忽然同時出現同一情況?世事往往就係咁奇怪,咁偶然. 無論要重新釐定,抑或係剛開始定義,各團體都有各自嘅立場同原因,我只係想提出一個意見,就係當你要定立標準,資格嘅同時,就即係同時定立咗有一班人冇資格,未達標準,所定範圍大小,非常小心,非常危險,邊個有資格?邊個又冇資格?做乜你有資格我冇?邊個有權定立資格?權力點嚟?唔係話你自立一個法人團體,你就可以隨便定立.即係我依家登記一個法律研究所有限公司,我都唔可以根據十幾個會員嘅意見,定立邊個係有資格嘅律師,邊個唔係,除非你預咗呢個準則係冇認受性嘅,所以一定要先搞清楚團體嘅立場及方向,唔係真係大家攞嚟搞. 因為近年我參加嘅團體多,藝術界嘅朋友亦唔少,所以聽埋聽埋好多嘢,於是令我諗咗好多,依家同大家分享下. 藝術呢家嘢好惡搞,乜叫有資格?乜叫專業?乜嘢人先係藝術家?如果唔需要其他人認同嘅,隨便你話係就係,唔係就唔係,如果要其他人認同呢?以我所見,都係你話係就係,唔係就唔係,冇乜國際標準嘅,條界自己畫嘅,讀完藝術去做地產算唔算專業?專科畢業喎?但係做地產喎?唔係藝術喎!即係唔落場踢波嘅球員係咪球員一樣,冇學過或者俾學院踢出校,或半途離校,但係藝術又好有風格,大受歡迎,咁算唔算藝術家?有啲理論家只做文字功夫,從來唔製作,唔生產,咁係咪識藝術?大家睇,點分?你一定義,一提呢樣嘢,好似毒品咁,死得!因為藝術好難定義,好具爭議性,同時,藝術圈乜嘢奇形怪狀嘅人都有,高手如雲,低手亦如塵,七嘴八舌,掂不得也哥哥! 「神戲劇場」藝術總監,香港藝術發展局戲劇界代表,兩奪香港電影金像獎最佳男主角及最佳男配角,香港演藝學院校友會榮譽主席.
經常有人問我,演戲時點解喊唔出?或者係,點樣先喊得出?呢個問題分兩個層次,第一係點樣喊得出,第二係是否需要喊. 好多人認為喊得出就等於好戲,如果係咁,咁殯儀館入面咪好多人好好戲?另外,好似講笑話咁,要講到自己唔笑,人哋笑先係高手,自己未講完先笑,聽眾望住你眼定定,咁樣叫做尷尬,戲屎嘅最高境界,表演者嘅惡夢. 喊一樣,自己唔喊而搞喊人哋先係最高境界,但係見者傷心,聽者流淚,呢種畫面,新聞片見得多,又或者聽朋友講述悲傷經歷,講者每每淡然,但係聽嗰個喊到豬頭咁,咁就高手嘞. 演戲一樣,演悲情戲,唔明點解一定要喊?尤其是電視劇,晚晚死老竇咁,呢啲叫濫情,好鬼煩! 所以,先搞清楚邊個要喊,演員喊還是觀眾喊?要唔要喊?幾時喊?點樣喊?抑或為咗表演俾導演睇,自己有幾勁而喊,但係又喊唔出,乾喊! 新演員,年輕演員,因為冇乜生活體驗,又或者技術未到家,往往喊唔出,愈喊唔出愈緊張,愈緊張愈喊唔出.喊,流眼淚,除咗係情感元素,仲係一種技術問題.首先放鬆,然後再放鬆,檢查下自己嘅肌肉狀況,睇下係咪處於緊張狀態,身體放鬆情況下,情感先容易釋放,其次係集中,喺現場人哋玩,講笑,你就唔好玩埋一份嘞,自己坐埋一邊自閉,保持放鬆同集中嘅狀態,拍完先玩. 情感轉移,以下講嘅唔係正統嘅情感轉移,只係一種權宜方法,最簡單係諗下有乜傷心事,死咗隻狗?俾仔飛?俾人蝦過?但若果情感真係空如白紙,咁就神仙都幫唔到你,眼藥水就幫到你.但係眼藥水呢家嘢,同演技無關,同藥物學有關,呢個時候,你已經肥佬咗……點解喊唔出嘅? 「神戲劇場」藝術總監,香港藝術發展局戲劇界代表,兩奪香港電影金像獎最佳男主角及最佳男配角,香港演藝學院校友會榮譽主席.
講到馬龍白蘭度(Marlon Brando)我就多嘢講囉,我認為每一個演員喺開始嘅時候,最好搵一個楷模去模仿,白蘭度就係我當年嘅楷模,就好似學書法要臨摹一樣,模仿佢嘅一筆一劃,所謂無規矩則不能成方圓(連李小龍都模仿拳王阿里).但係搵對象不能隨便,好易偷錯師,必需搵一個同你氣質相近嘅,唔可以阿豬阿狗,有啲名氣嘅明星你都模仿. 過一段時間之後,就要打破呢個方圓,所謂「出格」嘞,呢段時間,需要幾耐先可以開始破格呢?好難講,有2至3年,有10年8年,視乎個人天份及努力,大概到被大眾認可你嘅演法,同你模仿對象相似嘅時候,就係應該打破嘅時候.但係打破需要勇氣,因為當你似嘅時候,就開始型,開始被大眾接受,開始紅.一旦留戀呢種境界,變成自我感覺良好,咁你嘅演員生命就同時開始玩完.你可能會紅,但係一定唔會係個偉大嘅演員,見過有啲演員一世意淫,成世都停留喺扮演對象嘅層面,連角色都唔係,只係某某人,可悲! 我之所以選擇白蘭度作為模仿對象,有好幾個原因.第一,我媽媽好鍾意佢,我細個嗰陣,成日帶我睇佢嘅戲,第二,開山老師又好鍾意佢,經常同我講佢嘅故事,第三,到最後我都好欣賞佢,包括佢嘅演技同性格,睇佢演《慾望號街車》嗰種狂野,原始,真係心醉神迷,無人能及.可惜我一直未能有機會演出同一角色.及後見佢越嚟越神化,陰影演技,出神狀態,獨特的節奏,連對白都限制唔到佢,破而不破,羅拔迪尼路都俾佢玩死. 所以我話,咁多演員中,唯有馬龍先可算出神入化,但係呢種演法唔係人人得,百分之九十九點九都係唔記得對白,走咗出光位.演員世界,老千真多. 「神戲劇場」藝術總監,香港藝術發展局戲劇界代表,兩奪香港電影金像獎最佳男主角及最佳男配角,香港演藝學院校友會榮譽主席.
常常聽到啲冇料到嘅表演者話:「我好投入.」但係如果你再問深入啲,投入啲乜?點投入?佢又講到唔清唔楚,好似好耐之前,我向人請教乜嘢係方法演技一樣,回答係:「方法演技即係用方法嘅演技.」答咗等於冇答,廢話! 投入呢樣嘢,其實對所有表演者都好重要.(有一派戲劇理論係話唔重要嘅,以後再講.)但係點投入呢?點先算投入呢?先同大家講下古仔. 喺好耐好耐好耐之前,有一班生番茹毛飲血,以打獵維生,公嘅打獵,乸同細隻嘅就收集野果,當隻公獵到一隻動物返嚟之後,大家都好開心,因為嗰陣打到一隻嘢,就好似依家做成一單大茶飯一樣,好難嘅.於是一家人食完之後,圍住火堆你眼望我眼,戇QQ冇嘢好做.有一晚,隻乸就同隻公講嘞(嗰陣人類大概未有分男女,只有公乸):「嗚嗚……呀呀呀……啊……」意思係:「呀嗚嗚公,咁Q悶,不如你做俾我哋睇,你點樣打到隻嘢返嚟啦!」隻公一諗,都好喎,有機會喺隻乸面前表現下自己有幾威水,就好似啲地盤工友返屋企飲住啤酒,同自己隻乸吹足一晚,講下今日點樣將條鐵拗番直,又或者好似啲會計佬,律師中坑咁,幾杯酒落肚之後,喺幾個中女面前吹,今日單嘢佢有幾威一樣.於是隻生番先生就吹起上嚟嘞,點樣自己一隻人(大概當時又未有「個」嘅概念)攞住條木棍打走晒7隻獅子,然後殺埋隻兔仔,返嚟嗰陣仲遇到隻恐龍㖭. 呢個就係第一個論劇加演出者嘅開始,個仔見個老竇吹得咁叻,於是有樣學樣,長大後又係咁吹俾自己隻乸聽,一代接一代,愈吹愈精彩,形成咗一班專門表演打獵同戰爭過程嘅階級.後來更神奇,發覺原來加上效果,例如火光,歌聲,舞動,音樂和山洞回音,再加埋搽啲泥同血上塊面度嘅化妝,更加感動人心,聽得人如癡如醉,於是又出現另一階層——巫師.當時嘅巫師就威水囉,除咗表演仲會醫人,求神問卜,甚至統治.依家啲演員就水皮喇. 好嘞,巫師表演時嘅最高境界叫做「出神」.出神是甚麼東西呢?就係好似喺度做緊啲嘢,但又唔係好知自己做緊乜,就好似跟住個劇本,劇情同對白,但係又到咗另一境界,係自己又唔係自己咁.我見過咁多演員,得一個我認為佢到咗呢個境界,就係馬龍白蘭度. 「神戲劇場」藝術總監,香港藝術發展局戲劇界代表,兩奪香港電影金像獎最佳男主角及最佳男配角,香港演藝學院校友會榮譽主席.
今期講散打,唔係打功夫嘅散打,係講下演技上嘅一啲歪論,一啲散收收嘅道理,似是而非,懶勁嘅理論,大家叫佢做「散打」都得. (一) 入戲出唔番嚟 呢樣之前好似講過,但係講得唔係好清楚,因為我對呢種講法幾反感,而且呢種講法害人不淺,扮晒嘢,所以再講多次,講清楚啲. 通常咁講嘅都係戲行新仔,道聽塗說話有種嘢叫入戲,好神奇,入咗會出唔番嚟,好似黑洞咁好大引力,講出嚟會令人覺得佢好努力咁演戲,全錯!演戲係用演技,唔係催眠,就算催眠都係催觀眾,演得好與唔好都係催眠,好嘅就催到觀眾相信假象(make believe),催到觀眾情緒,演得爛嘅就催到觀眾瞓著. 佢哋所講嘅入戲,其實係一種病態(當然,佢哋從來冇入過),呢種情況先要睇心理醫生.我哋演戲點演?如何創造角色?其實我哋冇可能完全變成另一個人,只可以令人相信我哋就係角色,好似老千咁呃人,大衛高柏飛會唔會以為自己真係識飛呢?一個老千扮完醫生騙人,返到屋企會唔會仲以為自己係醫生,幫老婆仔女醫病呢?演員一樣,演戲只會用到自己某些人格特徵,唔會全部,如果唔係就唔係演角色,係做自己.我哋通過觀察,模仿,分析及扮演去接近別人嘅世界,不可能全面咁進入咗另一個人,如果可以,呢啲叫做鬼上身. 咁點解又有人話入咗去出唔番嚟呢?唔係冇,不過喺香港少之又少,而且一定唔會係嗰啲話自己出唔番嚟嘅人,飲醉酒唔會話自己醉嘅. 嗰啲真係出唔番嚟嘅朋友,可能因為冇技術,或者因為突然間發神經唔用技術.喺創造過程中,冇咗一個監察自己嘅「超我」,又忽然間發現到一啲潛藏喺自己內心世界嘅陰暗面,而呢啲特質又同角色相近.從準備到創作期間,大概有半年至9個月嘅情緒,精神投入,演完之後發覺,死嘞!乜我變咗咁嘅?自己又接受唔到(演戲係一個自我了解嘅過程),行為變異,不能面對,冇修復技術,又唔求醫,呢種就真係叫出唔番嚟嘞. 我哋學演技,除咗學習進入,仲要學習退出,咁先有一個健全嘅心志,出出入入,好似和尚入定出定咁,好過癮. 原來講一種散打都講咁長,下期再續. 「神戲劇場」藝術總監,香港藝術發展局戲劇界代表,兩奪香港電影金像獎最佳男主角及最佳男配角,香港演藝學院校友會榮譽主席.
今早天氣凍凍凍,一起身想去食個豬骨拉麵暖下肚,去到間舖啱啱開市,要坐低等一陣,冇帶書,於是魂遊太虛,開始諗嘢.經常有人問我平時有乜愛好,鍾意做乜?我諗我最大嘅愛好就係諗嘢,偷得浮生,講得好聽啲就係思考. 我坐喺度諗,背住板前(日式廚房),背住一邊準備開工一邊吱吱喳喳閒談嘅員工,師傅諗嘢.到底有乜唔同呢?我忽然覺得呢間店同以前有啲唔同,呢間店以前係由日本人管理嘅,依家全部都係香港人,除咗多咗啲吱喳熱鬧之外,到底我感受到有乜唔同? 若果大家去過一啲由日本人管理嘅料理店,不妨觀察下,感受下,有日本人在氣氛寧舍唔同,工作人員專注,無人亂吹水,唔係淨係出入有一堆人向住你大叫「依啦乜乜乜呀!」咁簡單,你可以話日本人木獨,冇情趣,做嘢啫,使乜咁認真?係嘞!呢個就係重點,認真! 跟住我又聽到啲夥計講到買衫,尺碼,「我又要一件.」咦!好衰㗎……黃生,食碗麵啫,使唔使咁吹毛求疵,精益求精,專注,用心?從一碗麵我睇到一個民族性,呢種精神喺邊度嚟?喺中國嚟,可惜係舊中國嚟,依家冇咯,所謂禮失求諸野,但我哋又唔肯跟人學,日本人喺度,靜晒,一走,吱吱喳喳!根本唔覺得呢種專注精神重要.唔專注,其實反映咗唔多尊重,對自己唔尊重,對食物唔尊重,對自己嘅人生都冇乜所謂…… 曾經有一位日本友人話我知,食刺身要講究情緒,就係板前師傅切魚鯨時所注入嘅精神.嘩!好抽象,咁勁?無錯,精神鬆散,切塊魚都唔好食,呢種就係禪宗嘅精神,禪宗對日本文化影響深遠,煮物講精神,空手道,插花,下棋,書法,茶道,武士道,以至百貨公司服務員幫你包聖誕禮物,無一不講究呢種精神(近年日本人都好似差咗),就係因為有呢種近乎禪定嘅專注,但係我哋認為既木獨又無聊,覺得吹下水使死咩呢種精神,碗麵先可以咁好食,賣到咁貴.果然,碗麵嚟咗,淡嘅? 「神戲劇場」藝術總監,香港藝術發展局戲劇界代表,兩奪香港電影金像獎最佳男主角及最佳男配角.香港演藝學院校友會副主席
在藝員訓練班嘅時候,我21歲,聽講香港準備開一間演藝學院,入面嘅戲劇學院有演技學.嗰陣,演技呢樣嘢對我嚟講,簡直係如來神掌,神秘到不得了,我偶像馬龍白蘭度就係學咗方法演技先識飛嘅,起碼我當時相信係咁. 於是我決定學院一收生就去報讀,即刻開始周圍打聽學院幾時開,點報名,有乜入學要求,又走去問King sir,因為知佢將會做院長,King sir好鼓勵我,叫我試下考.當然,咁樣周圍問,一定會有好多人知我想去讀書,學戲,於是就遇到唔少冷水,有大明星前來話「學嚟做乜?」又話,「做戲唔使學嘅,而且冇前途.」我話,都未聽過有樣專業係唔使學嘅,冇前途你又做?有劇壇前輩話:「使乜入去讀呀,跟我學啦!」跟你學有個好有錢嘅老婆?兼俾我知道呢條友冇料到,又有行家話:「學理論呀?冇用嘅,你依家咪做得幾好,讀完咪又係做明星?」我又見到佢唔單止唔識理論,連演戲都唔掂,仲目光短淺㖭.只有一個人,羅樂林先生有一次坐喺我身邊,用一把長輩關懷後輩嘅溫柔聲音,細細聲同我講:「後生仔,讀多啲書好嘅.」所以我後來攞影帝嘅時候,喺台上多謝佢,但係又冇講出前因,搞到大家莫名其妙,唔知叉燒包影帝做乜要多謝羅樂林?哈! 千方百計,千辛萬苦考入去,當時家窮,母親又冇錢,自己又冇用,月入得嗰千二蚊,最後問人借,還咗5年,最後一關連擔保都冇人幫,親戚冷言冷語:「讀乜鬼吖,兩個月就俾人趕走啦.」契爺都叫我阿媽唔好俾我讀,話讀完書佢就會識諗嘢,佢就會乜都唔做.諗乜㗎佢哋? 終於……終於搵咗一個我死鬼老竇嘅老友「楊先生」,佢係個太平紳士,二戰英雄,佢肯幫我,簽擔保信嗰日約咗喺街邊等佢架車,佢落車幫我簽名,一邊簽一邊同我講:「我唔容易幫人擔保,你要俾心機讀,呢個世界冇免費午餐.」我好多謝,好感激幫過我同鼓勵過我嘅人,特別係我媽媽,佢一直都Stand by me. 黃秋生-「神戲劇場」藝術總監,香港藝術發展局戲劇界代表,兩奪香港電影金像獎最佳男主角及最佳男配角.香港演藝學院校友會副主席
戲劇是甚麼?或問戲劇有甚麼作用?戲劇研究學甚麼?學戲劇到底在學些甚麼?以上的題目都大同小異,但都指向同一個方向,悶! 我不喜歡理論,更加不喜歡高談理論,但若要深切地理解一種學問,卻又離不開理論,今日即管同大家講下耶穌. 戲劇,在一般人心目中,大概便是娛樂吧?尤其是香港人,經過多年來大量的娛樂電影及電視劇的洗禮,產品大多是故事情,劇情性的Melo drama,通俗的,帝皇將相,武俠神怪,奇情科幻,雖然記錄了當時人的生活風貌,可惜多數流於用戲劇說說故事的層面. 我當然不認為戲劇只應該說教,但亦不同意戲劇只用於娛樂.戲劇應該是包着糖衣的藥,可惜多數影視作品只是包着糖衣的毒藥,對人的精神提升一點用處都沒有.這只是我個人的見解,大家不必認同,其實我並非犬儒,我的法國戲劇老師曾經說過:「我們不會經常講道理,我們只是偶然講一點道理.」我十分認同,只希望可以偶然講一點小小的道理,不用停不了的屎尿屁.其實誰願意去看一個開場第一句便是亞里士多德,然後是詩學,三一律及歌德的演出?從頭到尾一堆悶棍,然後帶著沉重的心情回家? 簡單地回答,戲劇到底在研究甚麼呢?人,除了人本身外便沒有其他了,延伸出來是人與人的關係,人和自然的關係等等,但歸根結底還是人.戲劇和哲學很相像,哲學永遠只提出問題,到現時為止,好像沒有哪一個哲學流派,可以為自己所提出的問題作出滿意而終極的答案.戲劇一樣,總是提出問題,各種各樣的問題,家庭問題,社會問題,愛情問題,但表達方法卻比哲學有趣多了.戲劇是通過表演說故事,講道理,表達思想和理念,戲劇並且是集體創作,劇本,表演,化妝,服裝,道具,建築,繪畫,燈光,音效,有文學的,有科學的.複雜而有趣,把觀眾帶進幻想世界,用甜美夢幻引導心靈的敞開,然後帶著殘留影像,回家慢慢思考.這,便是戲劇的魔力. 「神戲劇場」藝術總監,香港藝術發展局戲劇界代表,兩奪香港電影金像獎最佳男主角及最佳男配角.香港演藝學院校友會副主席
我時常在想,到底我的工作對社會,對人類有甚麼意義?有甚麼價值?這念頭二十多年來不斷在我腦海內閃現,無論拍電影,電視或演舞台劇,看著一群由數十到過百的各部門專業工作人員,在現場煞有介事地跑來跑去,大呼小叫,有時真像打仗一樣,與天氣鬥,與環境鬥,爭分奪秒,我坐在一旁想著,到底他們知不知道自己在做甚麼?我們的工作都是虛的,我們的生產很快便變成回憶,沒有實體.電視,一個月播完;電影?四星期?舞台更慘淡,二十場已經不得了,有的還可留有錄像,大多數連影也沒有,每一次工作,每一次演出都是一群人一起經歴的一次生死. 但是,隨著歲月推移,年齡增長,越來越看清事物的本相,戲劇表演,一點也不比其他學科差,我們賣的是甚麼?我們賣的是夢. 人類的文明,可說從夢開始.人類和其他生物不同者,亦是有夢,不單止有夢,我們還有能力把夢記住,把它變成現實,變成具體. 說戲劇表演的最低層次是娛樂吧,但單是娛樂已不簡單,你可想像一個沒有娛樂的世界嗎?再提升的是透過娛樂說說道理,莎翁是一例,再者更有政治,宗教,哲學的探討,存在的,未存在的,想像的,具像的,五花八門.人類的所有文明,都是從夢開始,所以,我們的工作範疇,叫「夢工場」. 「神戲劇場」藝術總監,香港藝術發展局戲劇界代表,兩奪香港電影金像獎最佳男主角及最佳男配角.
佛家說:眾緣和合而生,今次《Equus馬》劇的上演便是如此.若沒有三年前《極地情聖》的演出,便沒有想到自己成立劇團;若沒有神戲劇場的成立,恐怕亦沒有《馬》劇的上演. 若沒有去看梁祖堯的演出,便沒有After party;若沒有After party,便沒有軒仔跑過來跟我說,想跟我學演戲;若他沒有請求,便沒有看著他,忽然想起史亞倫(《馬》劇的主角)這角色;若我對他說要全裸演出(當時是嚇他的)而他又一口答應對我的信任,亦沒有後來的付諸行動.若沒有付諸行動,亦沒有後來資金短缺的問題;若沒有劉德華老友主動提出想搞劇場,資金便解決不了;若沒有楊受成老闆的拔刀相助,借出四千呎的排練場地,資金更加解決不了.若沒有方皓文的信任及她的天份,Jill(女主角)這角色相信亦很難找到合適人選;若沒有甄詠蓓(小巨人)亦是神戲合伙人之一的天才導演,便沒有精彩的演出;若沒有張佩華頂級監製,亦不能順利排練;若沒有馬仔馬女們的努力奮戰,及低於市場的收費,亦不可能在成本上取得平衡及將演出水平推向高峰. 現在,塵埃落定,圓滿結束,有緣再會! 「神戲劇場」藝術總監,香港藝術發展局戲劇界代表,兩奪香港電影金像獎最佳男主角及最佳男配角.


text:
呢個年代大家都咁多選擇,初次約會,往往掌握大家以後發展嘅可能性,咁多位sis唔想白白浪費同男神發展嘅機會,就要留意呢4個小心機喇!
小心機1:俾啲Guideline對方
以出街食飯為例,男仔少不免都會先問你意見,「你想食啲咩,日本嘢?」,好多女仔會選擇答冇所謂,但其實好容易令對方覺得你冷淡.不妨表達多啲自己想法,「我想食西餐,但唔需要太飽嘅!」,男方有方向之餘,仲可以更加了解你喜好.
小心機2:緊緊直視男生雙眼!
唔係叫你瞪大眼望實對方啊!傾計時最好報以微笑,以友善嘅目光注視佢雙眼,令男仔覺得你對佢講緊嘅話題好感興趣,仲好專心聽緊佢講嘢,咁男人就自自然然會感到興奮,怕羞仔分分鐘仲俾你搞到心跳加速添~
小心機3:加一句:「咁你呢?」
答完對方嘅問題之後,最好俾男方分享一下自己嘅睇法,因為通常佢問你嘅話題,好多時同樣係佢自己有興趣分享嘅.唔好睇少簡單一句呀,可以減少Dead air之餘,仲可以增加兩個人互動!
除咗上面嘅心理戰術,約會時嘅外觀當然都好重要啦,小編就喺上圖整理咗幾點再比大家參考下.你可能會問,光滑肌膚好難一時三刻做到喎?都係架!所以就靠大家平時保養喇,由其女仔最重視塊面,記得努力敷肌美精超滲透3D抗皺保濕立體面膜.蘊含足足30ml濃厚保濕美容液,將豐富保濕及營養成分滲透入皮膚,提高肌膚新陳代謝能力,有效預防皺紋同表情紋形成,就算幾近睇都冇紋喇!


text:
上星期講緊小學玩過的電子玩具,其實未講完.去到六年班,學校就多左堂電腦堂,學一啲非常基本的常識(例如開機熄機…),唔使考試,上堂都係當玩.玩咩呢,小朋友齊打交呀,同埋一啲網絡小遊戲,例如 kutar 個啲,電腦室的真正身份係打機室,哈哈.當年仲會去朋友屋企玩電腦,玩叮噹大富翁,夢幻遊樂園,便利商店等等一啲要入碟玩的遊戲.當年的電腦「功課」仲係用 floppy 交,一隻好似得 2MB 到,而家連一張相都擺唔落.因為唔使成日用,差唔多小學畢業屋企先有電腦, 個部腦係行 Windows ME,一用就整埋寬頻上網,可以裝埋 ICQ,
同啲三唔識七的人傾計,我亦都係個時學打中文.
上到中學已經睇少左好多卡通片(都仲有睇 XD),改為聽流行歌,同睇日劇,個時可能仲細,唔係好熱衷,但感受得到日本文化盛行:屋企人鐘意睇日劇,晚晚開 VCD 睇完又睇,睇到識背;我有個表姐好鐘意 KinKi Kids 個啲,我見住佢由最初期的 CD 機,變 MD 機,仲有好多海報,相同閃卡.以前聽歌,係真係聽,冇咁多 MV,有一輪仲可以打電話聽歌仔,我仲記得個冧把係 2625 2626,趁媽媽唔得閒,扮打電話問功課.
^(網上圖片)左起:悠長假期(睇左不下 10 次),流星花園(F4 係所有人的模仿對象),天國的階梯(誠俊哥~韓靜書~無限 LOOP)
中學個陣亦都多左好多軟件,以前學校有用 Aero Drive 同 e-Class 網上平台,有啲似而家的 Dropbox 同 Google Drive,可以擺文件上去
,但實際上我讀個幾年都係冇乜用.另外,中學的硬件亦都年年新鮮,由開頭咩都冇,到裝左電腦連 Projector (但係好多老師唔識用lol),後來再裝埋紅外線廣播器,真係愈整愈多野,而家只需一部電話就搞掂晒.
學校以外,同學間除左用 ICQ 傾計,仲有樣野叫 HKFlash,算係我個時的 Facebook,畫下畫,留下言,其實好無聊 XD 後來大家都唔用 ICQ 轉用 MSN 傾計,仲會用 Xanga 寫 blog,亦會上網煲台劇,日劇同韓劇.手提電話亦愈來愈普及,
上堂會send下SMS,數碼相機同手指更成為重要用品.
時移世易,呢兩篇文入面講過的電子用品不少都已經退役,成為歷史,留下的只有一去不返的往事(望遠方).我只係寫左啲印象較深刻細個時用過的「科技」野,如果你地有更多可以再補充,一齊懷緬下舊日時光~
未睇過上篇的可以呢度睇返 ~


text:
吳美雲 (音樂人)
吳美雲(1936年11月21號—)係台灣音樂人,讚美操創辦人.曾任YAMAHA音樂教室教師八年,發行幼兒音樂教育教材創作,出版過八集音樂作品:《幼兒音樂123》,創作過幾百首兒歌[1].
生平[編輯]
吳美雲係彰化花壇人,廿八歲移居台北,當時係位小學老師.公館長老教會嘅徐景民牧師,知道吳美雲好鍾意音樂,但係覺得佢學音樂進度麻麻地,因此建議佢報考台灣神學院嘅宗教音樂系.吳美雲聽咗徐牧師嘅建議之後,就辭咗小學老師嘅工作,考入台灣神學院.神學院畢業之後,佢就同老公移居美國.仔女長大之後,吳美雲返到台灣,投身長達十二年嘅兒童音樂教育工作.呢段期間吳美雲創作咗非常多嘅兒童音樂同音樂學習教材,當時有好多幼稚園都用吳美雲所寫嘅音樂教材作為佢哋嘅音樂課本[2].
創立讚美操[編輯]
吳美雲係基督徒,返到台灣之後,每朝早都會去屋企附近嘅榮星花園做運動,喺嗰度有好多嘅運動團體,例如係太極拳,元極舞…等等,大概有三十幾個唔同嘅團體,每日喺公園度帶領人做運動;有三個月,吳美雲每朝都參加呢啲運動團體嘅運動.後嚟,教會嘅師母同吳美雲講,話佢哋教會嘅會友,每朝早都去公園同嗰啲運動團體做早操,但係嗰啲團體多數都係佛教或道教嘅團體,所以嗰啲會友,除咗朝早同嗰啲運動團體做運動之外,亦開始參加佢哋舉辦嘅宗教活動.嗰位師母就勸佢教會嘅會友,唔應該再去參加嗰啲民間信仰嘅活動;但係佢嘅會友回應佢話:「除非,你創立一個基督教嘅運動團體,我就唔再去.」
吳美雲聽咗教會師母講嘅嘢之後,亦都覺得自己呢三個月以嚟所參加嘅運動團體,多數都係其他宗教嘅運動團體.因此吳美雲就向神祈禱話:「神阿!求祢畀我自己創作一個屬於祢嘅運動團體.」就係噉樣,吳美雲開始用聖經嘅話語寫成詩歌,設計動作,創作出一套能夠既可以做運動,亦可以敬拜神嘅讚美操.
2002年2月吳美雲開始喺榮星花園帶領教會裏面好多嘅會友,以佢所創作嘅讚美操做運動;吳美雲亦出錢製作音樂DVD,出版第一集嘅讚美操教學光碟.吳美雲期望以讚美操所使用嘅《聖經》經文,加上優美嘅旋律,配合為健康運動而設計嘅肢體動作,令到更多人能夠聽到福音,並進一步成為兼顧基督教信仰同健康生活嘅全民運動,吳美雲就係噉樣創立咗屬於基督教嘅讚美操[3].


text:
六福珠寶
Lukfook Jewelry
4.2
香港銅鑼灣軒尼詩道479號地下C舖
2710 9368
客戶評語Hmaurice
精選評語
服務 / 婚宴日期: 2017.01.21
因為老公係六福買求婚戒指,所以買結婚戒指有八折,同埋佢唔想煩,覺得結婚戒指款式都差唔多,咁我都同意嘅,結婚戒指你唔會揀啲好fancy,超花嗰種架嘛,我哋襯衫好唔方便架嘛,咁既然有八折就去返六福買啦.我哋去尖沙嘴海防道間六福旗艦店,冇特別揀邊位同事,就咁行入去話買結婚戒指.服務態度okay架,好殷勤,...
因為老公係六福買求婚戒指,所以買結婚戒指有八折,同埋佢唔想煩,覺得結婚戒指款式都差唔多,咁我都同意嘅,結婚戒指你唔會揀啲好fancy,超花嗰種架嘛,我哋襯衫好唔方便架嘛,咁既然有八折就去返六福買啦.我哋去尖沙嘴海防道間六福旗艦店,冇特別揀邊位同事,就咁行入去話買結婚戒指.服務態度okay架,好殷勤,又有斟茶. 我哋就咁話想揀啲簡單啲既款,唔想要太多石嘅,佢都有好多選擇.佢拎左套林峯系列出黎,佢話宜家好多後生揀林峰系列.最後,我地都揀左林峰系列.佢話如果你唔想要太plain既,太plain就真係一隻銀色嗰啲,佢有啲有石嘅我又覺得好老套,林峰系列就簡簡單單方形既,唔係全圓既,有少少pattern嘅.老公手指比較幼,好多男仔size佢戴唔到,但呢個系列okay. 六福價錢都okay嘅,合理囉.買完戒指都冇再說我買其他野,佢有話買金可以再翻黎睇下,介紹佢哋啲優惠,但都冇坐係度係咁sell你.


text:
第一篇
关注: 发表时间:2020-04-28
第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床第一篇数控中心机床


text:
以武則天為題材嘅電影同埋電視劇真係多不勝數,唔少都係以描繪宮廷之中嘅明爭暗鬥,佢點樣成為中國歷史上唯一一位正統嘅女皇帝.唔知史友們又知唔知,喺武則天在位嘅十四年間,佢其實喺陝西乾縣唐乾陵講述李治生平嘅「述聖記碑」旁邊,為自己立咗一塊巨大嘅石碑,歷代都叫呢塊石碑做「無字碑」.
可能有史友會以為呢塊石碑係未完工,但對比起旁邊嘅「述聖記碑」,其實「無字碑」嘅規模就更加大,係由一塊98.8噸完整石塊整成,上面雖然一隻字都冇,但就有齊精美嘅雕刻就好似駿馬,雄獅,雲紋同埋四條螭龍,完全係工藝嘅表現.咁到底點解「無字碑」會無字?呢個就真係千古謎題喇!
歷代以來對於「無字碑」就有幾個比較主流嘅推論,其一就係指武則天係想借呢塊碑嚟讚自己.事關喺佢統治期間,全國上下國泰民安,人民安居樂業,政績就人所共知,與其自己去歌功頌德,不如就「己之功過,留待後人評說」乜都唔寫留返畀後人去評價,既顯示到自己謙虛,又可以留低好印象.
其二就係指佢本人對於稱帝過程於心有愧,喺篡位建立大周呢段經歷始終驚畀世人唾罵,再加上乾陵本來就有李治安葬喺度,一陵葬二帝並無先例,無字碑上應該寫咩稱呼更加難決定,於是就不如乜都唔寫.以上呢兩個就係歷代以嚟比較合理同主流嘅講法,唔知史友們又係點睇呢?
原圖嚟自網絡


text:
HKU索校花 – 楊慧敏
Mina平時鍾意煮嘢食,特別係甜品,好彩佢嘅專業就係食得健康,成日會度啲健康食譜,等自己食得健康啲,fit啲同靚啲,加上自己鍾意運動同跳舞,所以身材先keep得咁好!
Mina鍾意唱歌同跳舞,仲好享受喺舞台上表現,雖然而家已經喺營養顧問中心度累積緊經驗,但係佢話唔會放棄做幕前工作嘅機會,不過考慮到「青春」同「靚」都好難keep足一世,所以營養師嘅專業就可以當係保障.
外表斯文嘅Mina,其實好玩得架!仲有樣嘢係估佢唔到嘅!就係佢雖然係90後,但係竟然非常沉迷周星馳嘅電影,仲要連對白都可以隨口都背得出,睇佢真人表演,真係好睇過睇網上cap圖呀!
去選校花,唔單止係因為對自己嘅外表有信心,Mina話當時係想識多啲人,最重要就係趁青春留個美好回憶,等自己嘅大學時代可以豐富啲.
參加得當然都想贏,不過當時對手個個都又靚而有才華,所以最後攞到冠軍,Mina話都幾surprise啦!最感動嘅係,Mina媽咪一直以為佢只係陪跑份子,點知到決賽都現身去撐場,Mina話真係開心過自己攞獎呀!
Mina可以揮低咁多個對手,才藝方面肯定都唔會輸蝕啦!玩開合唱團,唱開女高音,跳舞仲Hot到爆啦!有片有真相,自己睇吓啦!
嚟到2015年,「學界男女神」都要增值吓,唔止要睇盡中學界靚人,仲要殺入大專界!
所以無論你係讀緊中學定大專,只要你認為自己或者身邊嘅同學仔有呢個資格,都可以自薦或推薦俾我哋! 由今期開始,成功自薦或推薦嘅話,仲有嘢送!
參加方法好簡單,只要將想推薦嘅同學,或者自薦勇士嘅facebook ,tag喺下面 “Comment”嘅位置;再將參加者及提名人嘅姓名,年齡,就讀學校,個人專長,聯絡電話,仲有一個月內影嘅近照兩張(全身及正面),喺Sunday Kiss facebook專頁 inbox或電郵到[email protected]俾我哋;如果成功通過編輯部審核,成為「學界男女神」,自薦或推薦者就可以得到由遵理學校送出嘅「$300課程現金券」.
「學界男女神」,等緊你嚟挑戰!
撰文: Joanne
攝影: Simpson Chiu
拍攝:Anthony Leong
剪接: Candy
Hair:[email protected] Makeup
Makeup: King @KINGS Makeup
提供場地: 出租廚房 RENT-A-KITCHEN (6464 2910)
鳴謝:
贊助獎品


text:
Agafar Transfer
韓國醫院整容術後真正選用
肌底扭轉
一部扭轉殘肌
再見老爺機
10個客有10個都知什至買過格仔Plan,幾廿蚊一格但要你一次過買幾百格,叫你買嗰陣明明話個PLAN有齊晒你需要嘅野架,有咩機咩機架,好多架,但最後你發現,想做靚少少都要扣幾十格,扣一格嗰D做完只係好似發左場夢咁...唔好再發夢喇!唔要格仔PLAN,唔要老爺機,我要有真能量真見效嘅皮膚管理儀!
呢部韓國agafar Transfer美容護理儀,係整容醫院術後嘅肌底還原護理儀 ,因為整容只係扭轉你唔滿意嘅輪廓,而agafar Transfer就係喺你做好輪廓之後同你做 『肌底扭轉』!點解係 《一部扭轉殘肌》? 因為agafar Transfer=唔同探頭 x 唔同能量,我地就要根據返你皮膚性質需要去做Mix & Match!須知道要做到『肌底扭轉』,每種皮膚需要嘅護理都唔同,我地成日聽到嘅乾性皮膚,油性皮膚,暗瘡皮膚,混合性皮膚...對呢部機做到嘅野黎講實在唔夠細緻,因為『肌底扭轉』已經將皮膚細分再細分成17種皮膚!
『肌底扭轉』玩嘅探頭同能量大家都一定見過聽過,但點解就連一間整容醫院都要用返佢地呢?就好似RF(射頻)都好耐歷史,但用到今時今日,改良升級無數次,原因係呢個能量係堅WORK,唔同嘅係個技術叻唔叻,有冇將個能量發揮到最好!(當然操作者都好緊要啦,即係我地,Thanks)簡單舉個例:醫生先做到嘅Thermage其實都係用緊RF嘅能量,而我地當日去試呢部機就見識到,導入探頭一放上面轉一兩下就將精華完全入晒皮膚,製冷探頭幾秒就落到想要嘅溫度,望住膚質扭轉真係只須要一瞬間,呢個就係我地最需要嘅真能量!
17種皮膚管理
保濕管理 | 集中保濕管理
保濕美白管理 | 美白管理
美白集中管理 | 色素集中美白管理
白頭,黑頭管理
U ZONE角質,白頭,黑頭管理
痘印管理 | 痤瘡,疤痕管理
紅皮膚管理 | 有角質的紅皮膚管理
紅皮膚+ TZONE皮脂管理程序
粉刺,紅血絲,,皮膚發紅 ,色素沉澱管理
皺紋管理 | 皺紋集中管理
皺紋彈性VIP管理
超聲波導入探頭
利用每秒鐘一百萬次的高速震動來將營養成份滲透至皮膚底層
-
促進皮膚彈性和皮膚改善
-
改善皺紋同時﹐通過超聲波按摩﹐能達到鎮定肌膚功效
鏟皮儀
通過超聲波震動﹐
從而產生分子間高頻式磨擦﹐
將皮膚表層及堵塞毛孔的油脂污垢分解﹐
增加透明度﹐平滑肌膚.
離子導入棒
經由正負離子交換作用﹐
把活性的維他命C深入皮肌﹐
針對較難治療的雀斑或各種色素等問題
Function 1: 負離子功能
Function 2: 正離子功能
Function 3: 1至2秒正負離子功能變化
『肌底扭轉』
『肌底扭轉』玩嘅探頭同能量大家都一定見過聽過,但點解就連一間整容醫院都要用返佢地呢?就好似RF(射頻)都好耐歷史,但用到今時今日,改良升級無數次,原因係呢個能量係堅WORK,唔同嘅係個技術叻唔叻,有冇將個能量發揮到最好!(當然操作者都好緊要啦,即係我地,Thanks)簡單舉個例:醫生先做到嘅Thermage其實都係用緊RF嘅能量,而我地當日去試呢部機就見識到,導入探頭一放上面轉一兩下就將精華完全入晒皮膚,製冷探頭幾秒就落到想要嘅溫度,望住膚質扭轉真係只須要一瞬間,呢個就係我地最需要嘅真能量!
冷熱探頭
溫度可從-20度調較至40度的冷熱模式
利用離子原理將營養滲透到肌膚
熱療按摩
利用40度可達到提拉及增強彈性效果
冷療按摩
利用-15度至-20度效消腫和鎮定肌膚
利用電穿孔原理
通過電壓將精華瞬間有送地在皮膚滲透到真皮層﹐使精華快速吸收.


text:
致所有香港警察:其實好多香港人都明讀者投稿
2019/7/16 — 10:58
(文:一名香港人)
電視畫面令人心酸,唔單止係因為見到越來越多香港人為呢個城市嘅將來作出行動,更加係因為越來越明顯,冷血政權為求私利要求特區政府一步不退.林鄭政府唯一嘅處理手法,就係硬要推香港嘅維持治安部隊出去承受由政治問題引致嘅壓力同問題.警察而家被要求做嘅嘢根本同警務工作本身嘅性質完全唔同.到咗呢一刻,做人同做狗真係有得揀.
講起又講,你哋又知唔知點解幾個月前仲俾人尊稱緊嘅「呀 Sir」,但係而家俾人叫做「狗」?並唔係因為你哋做嘢狗;而係因為政府引導咗你哋去做「門口狗」呢個角色.
村屋嘅門口狗聽話,忠心,只要有陌生人行過就會吠.而主人見到佢哋咁主動去做佢哋嘅工作,就會大讚話咁係盡忠職守.但係門口狗亦有時不問對錯,無論係郵差定係隔籬屋,一樣吠,甚至咬.好多被虐待嘅狗其實並唔為意其實主人對佢哋好差:冇得入屋訓,一日食一餐餸尾等;但係仍然會「盡忠職守」,主動去吠人.呢個係門口狗同主人建立咗嘅關係,喺對等嘅人與人關係十分少見.
而香港市民每一次叫警察做狗,其實係希望喚醒返你哋俾個 Force 攞走咗嘅人性同理智;唔好再俾躲係政權背後嘅人好似隻狗咁利用,做返一個香港人.你試諗下,你未當差之前,如果你舊公司上司同事成日搵你着數,俾鑊你孭,你仲會肯同佢蝕底?就好似朱 Sir,七雄咁,你覺得下個特首要「修補關係」嘅時候,政府真係唔會「為咗法治」,全面調查同起訴咩?
唉其實香港人當中好多人都好同情冇柴嘅警察,電視鏡頭喺你哋對面都睇得出三柴好串,呀咩好識刷鞋,豬粒乜都唔識,但係全部都會戇居居叫你哋去企一啲你哋都唔知有乜謂嘅位.你哋好多人會覺得無得揀,但係同時亦有一部份嘅人係因為受咗個 Force 同政府嘅氛圍而去主動施暴,倒頭來憤怒嘅群眾還拖嘅時候,只會令到冇得揀嘅各位受傷,一下唔覺意仲可能係換嚟終身嘅殘障,難道真係政府養你一世就抵咩?
多啲同警察朋友同事講啦……而家政府用緊所謂嘅兄弟情,OT 同「榮耀」去推政府眼中嘅 PC 卒仔幫政府頂,講真如果真係死咗,政府真係會覺得大家可憐咩?? 外國好多警察會因為政府唔理佢哋嘅安危而罷工,美劇啲差佬軍人成日有一句對白:“I did not sign up for this shit.”
做人定做狗,選擇企喺政權定香港人大愛嘅一邊,絕對有得揀.大家保重.


text:
讀咗三年Physcis,有無發現好多概念都好抽象完全唔知佢講乜;死記硬背啲公式點知考試連題目都睇唔明,記完都唔識用,用又用錯,搞到次次大考成績都不如理想,但係又搵唔到進步嘅方法.
我由CE, AL到而家DSE,累積物理補習經驗近十年,咩奇難雜症都見過.其實你除咗要理解各個課題嘅重點概念外,更加要識得將各個課題嘅知識點貫穿埋一齊,因為考評局最鍾意就係用誇課題嘅題型去考核同學對物理嘅理解!
聽完驚之餘仲一頭霧水?放心!只要配合我套學習方法,你絕對有能力係八個月內極速理解並串連所有關鍵概念,同時掌握考試實戰能力,MC,LQ嘅所有搶分方法,務求用最短時間幫你保4追5,連升兩grade,實現你嘅大學夢!
課程時間表
7月 Mechanics Part 1
8月 Mechanics Part 2
9月 Electricity
10月
讀咗三年Physcis,有無發現好多概念都好抽象完全唔知佢講乜;死記硬背啲公式點知考試連題目都睇唔明,記完都唔識用,用又用錯,搞到次次大考成績都不如理想,但係又搵唔到進步嘅方法.我由CE, AL到而家DSE,累積物理補習經驗近十年,咩奇難雜症都見過.其實你除咗要理解各個課題嘅重點概念外,更加要識得將各個課題嘅知識點貫穿埋一齊,因為考評局最鍾意就係用誇課題嘅題型去考核同學對物理嘅理解!聽完驚之餘仲一頭霧水?放心!只要配合我套學習方法,你絕對有能力係八個月內極速理解並串連所有關鍵概念,同時掌握考試實戰能力,MC,LQ嘅所有搶分方法,務求用最短時間幫你保4追5,連升兩grade,實現你嘅大學夢!
起死回生補4追5特別班—第五期 Electricity & Magnetism 電和磁 (Part 3)
起死回生保4追5特訓班—第一期 Mechanics 力學 (上)
起死回生保4追5特訓班—第二期 Mechanics 力學 (下)
起死回生保4追5特訓班—第三期 Electricity & Magnetism 電和磁 (上)
起死回生補4追5特別班—第七期 Heat and Gas 熱和氣體


text:
事緣有一日遇到心晴行動慈善基金會嘅朋友,講起佢地一直都想糾正社會對情緒病既偏見,令大眾明白到病患者唔係求其講一句「睇開啲啦」就會沒事,而《心晴跑‧跑傳情》慈善跑就係佢地其中一個搞左好多年既 project.我見今年跑大美督,條路幾順,忽發奇想喺跑團 HNR Running Team 組一隊落場.
喺一月組隊跑比賽一啲都唔易,始終大家都進入渣馬調整期,加上由賽季開始到宜家呢幾個月,好多人都出現大大小小嘅勞損,叫佢哋報比賽,絕不輕易!所以,我好感激有一班隊友肯挨義氣一路奉陪,尤其係長腿團長阿宗,男神阿Dol,佢哋膝頭一直未完全復原;另一位兄弟康師傅之前都大賽連連,老死 Dave 更加唔話得,本身已經公務繁忙無乜時間練習……
1月7日清晨,個天仲要好似倒水咁起勢落雨,當我哋一行5條佬準時係大埔墟集合,神到連蚊都唔放一隻,心裏面真係好感動,因為佢哋實在有太多理由唔去參賽了.
開跑之前煙霧瀰漫,鳴槍一刻突然撇雨,成條船灣主壩剩係睇到三分一條,阿宗負責做成績追單車一支箭就向前衝,阿Dol 同康師傅互相配速,好似康師傅咁講:「跑步也許孤單,但不孤獨」,一隊人跑有快有慢,未必有打波咁多語言交流,但係都講究團隊默契,互相扶持,跑到中段雨勢持續,但係越跑越勇,說好了5分披飆上4分半.
由於能見度低既緣故,好多人誤判距離提早加速,到最後200米已經筋疲力竭,但係無咩比得上係終點線上見到完賽既隊友揮手,嗌你個名,甚至係側跟拍住一齊衝一段,值得大講特講既係康師傅最後同個對手鬥快,去到最後20米仲爭緊,當對手加速快咗半個身位嘅時候,康師傅突然再發力甩左佢衝過終點,呢種鬥心真係世界級.
本身開宗名義係開心Hea跑,點知比賽前幾日氣氛高漲一發不可收拾,儼然一副過終點就直接衝上頒獎台嘅氣勢,事情發展下去既結果,就係我地帶咗一支百佳$69.9特選香檳準備上台揈.如果唔係天氣實在太凍,不宜著住背心喺台上玩咁癲,相信我哋5個應該要留低抹地了.
今次 HNR 有幸包辦左幾個獎,獎杯大到煲湯都得,而且所有人總體都進步咗.同玩個人組追求PB既動力唔同,除左爭勝心之外,仲為每一個隊員跑,想再快小小縮短個平均速度,或者係唔想辜負已經衝左線既隊友,成件事真心好老土,但係好熱血.
最後送上 有線《體育王》嘅訪問片段,HNR第一次上電視,係開心嘅:
Fitz Facebook專頁
[寒冰跑法] 西伯利亞人必讀攻略 (冬天跑步注意事項)
[渣馬Q&A] 而家買新鞋好唔好?
渣馬前夕 (五) 腦癇症的她是『拾科』跑者
Fitz Running 跑步
分享連結:


text:
大澳係著名嘅水鄉,通常大家都會喺日頭遊大澳,不過一到中秋夜,大澳嘅夜晚就變得不一樣,因為近年大澳都會舉行「大澳水鄉花燈節」,舉頭不但可以望明目,仲有無數嘅花燈,呢啲花燈唔止係打卡熱點,仲散發住無數嘅人情味添!
第三年舉辦 為社區做「儍事」
今年「花燈節」已經踏入第三年,「大澳非茂里」聯同街坊同義工合力繪畫,布置,亮燈,令大澳嘅大街小巷布滿幾百個手繪燈籠,每個都由人手繪畫,別具特色!
佢哋咁樣做,一方面希望為社區加添色彩,一改小漁村俾人沉悶嘅感覺,另一方面亦希望搬到市區工作嘅大澳人,喺中秋節返嚟一齊團圓.所以佢哋除咗掛花燈,仲會籌集月餅,口罩,生果,由義工親自送到每一個長者,基層家庭,又將手繪燈籠送到佢哋屋企,希望喺疫情之下,大澳人仍然可以團團圓圓,享受過節嘅歡樂!
據「大澳非茂利」創辦人張敏芳German喺FB專頁表示:「我哋第一年係無人幫架,個個都唔知我哋搞乜,我哋幾條『茂利』,加埋啲朋友仔一齊喺度掛燈,因為你儍吓儍吓去做一件事,過吓過吓又會得,第二年,突然之間好多人話嚟幫手,係要為社區做一啲『儍事』,我哋因為愛呢個社區,所以就會投入囉!」
疫情之下 傳遞正能量
今年因為疫情關係,佢哋都考慮過取消呢項活動,但大澳好多街坊都覺得現時社區死氣沉沉,連燈籠都唔掛,就更加無生氣!所以佢哋決定繼續舉辦,希望喺現時充斥負能量嘅環境下傳遞一啲正能量.為咗保持社交距離,佢哋就發起大家各自喺屋企畫,收集咗四百個燈籠,再交俾義工掛起,大家都非常開心.
German又話:「其實大澳係一個好有Heart嘅地方,我哋肯行嚟係因為我哋係要做一個榜樣,希望會有人延續.」今個中秋夜,大家可以去大澳睇花燈兼感受大澳嘅人情味,即使你今晚已經安排好節目都唔緊要,亮燈期差不多有一個月,遲少少入去大澳一樣睇到架.詳情可到「大澳非茂里」Facebook專頁了解清楚.
圖片來源:FB@大澳非茂里
今年「花燈節」已踏入第三年,「大澳非茂里」聯同街坊同義工合力繪畫,布置,亮燈,令大澳嘅大街小巷布滿幾百個手繪燈籠.
石仔埗街掛起䌽燈之後,變得色彩繽紛.
每個花燈都係人手繪畫,獨一無二!
今年佢哋製作一隻蟹型燈籠,名為「棚屋蟹」.
由於疫情關係,佢哋發起大家各自喺屋企畫.
街坊上下齊心,合力掛起燈籠,正好展示大澳嘅人情味.